ནོར་བུ་བསམ་འཕེལ། རྩོམ་སྒྲིག་པ།ཡོང་ཁུངས།ཀྲུང་གོའི་བོད་ཀྱི་ཤེས་རིག སྤེལ་དུས། ༢༠༡༨ལོའི་ཟླ་བ་༡༠ཚེས་༢༢ཉིན།\nབོད་རིག་པར་རྟོག་དཔྱོད་ཞིབ་འཇུག་བྱེད་སྐབས་དཔྱད་གཞིར་མཁོ་བའི་རྒྱུ་ཆའི་ཐད་ལ་མཚོན་ན་བོད་དུ་ལོ་རྒྱུས་དེབ་ཐེར་དང་། གདན་རབས་རྣམ་ཐར། བཀའ་བསྟན་གསུང་རབ་སོགས་ཕུན་སུམ་ཚོགས་པོ་ཡོད་པ་དེས་ཕན་ནུས་གལ་ཆེན་འདོན་བཞིན་ཡོད་པ་སྨོས་མ་དགོས་མོད། དེང་སྐབས་ཞིབ་འཇུག་གནང་མཁན་གྱི་ངོས་ནས་བཤད་ན་དེ་དག་གི་ཁྲོད་ཕལ་ཆེར་ཞིག་ལག་བརྒྱུད་བྱས་པའི་དཔྱད་ཡིག་རིམ་པ་གཉིས་པ་གསུམ་པ་ལས་འདས་པ་ཁོ་ན་ཡིན་པ་མ་ཟད། སྐབས་དེའི་རྩོམ་མཁན་གྱི་ཆོས་ལུགས་གྲུབ་མཐའི་ཞེན་རྒྱས་བཏབ་པའང་མང་དུ་མངོན་པས་བདེན་འཚོལ་བདེན་སྒྲུབ་བྱེད་པའི་ཚན་རིག་ཞིབ་འཇུག་གི་བྱ་བར་ལྟོས་ན་ཡིད་ཡོངས་སུ་ཚིམ་པ་དང་། རེ་བ་རྫོགས་པར་སྐོང་ཐུབ་པ་ཞིག་གཏན་ནས་མ་རེད། དེར་བརྟེན་ད་ཆ་འཛམ་གླིང་ཁྱོན་ཡོངས་ཀྱི་ཚན་རིག་ཞིབ་འཇུག་དང་། ལྷག་པར་སྤྱི་ཚོགས་ལོ་རྒྱུས་ལ་ཞིབ་འཇུག་གནང་མཁན་ཚོའི་དཔྱད་གཞི་འཚོལ་བའི་རེ་བ་དེ་ཡིག་ཚགས་ལས་ཁུངས་སུ་བཅོལ་ཤུགས་ཆེ་རུ་གང་འགྲོ་ཡིན་པ་འཛམ་གླིང་ལོ་རྒྱུས་རིག་པའི་འཕེལ་ཕྱོགས་ལས་ཀྱང་ལམ་ཙམ་རྟོགས་ཐུབ་ལ། ཡིག་ཚགས་ལ་དཔྱད་ཡིག་གཞན་དང་མི་འདྲ་བའི་ཁྱད་ཆོས་སམ་ཡོན་ཏན་ལྡན་པས་ཚན་རིག་ཞིབ་འཇུག་གི་བྱ་བའི་ཁྲོད་ནུས་པ་འདོན་ཤུགས་ཆེ་རུ་འགྲོ་བཞིན་ཡོད་པའང་མངོན་སུམ་དུ་གྲུབ། དེས་ན་ཕྲན་གྱིས་འདིར་བོད་ཀྱི་ལོ་རྒྱུས་ཡིག་ཚགས་ཀྱི་རིན་ཐང་བསྔོགས་སྤེལ་བྱས་ཏེ་གོང་འཕེལ་འགྲོ་བཞིན་པའི་བོད་རིག་པའི་ཞིབ་འཇུག་བྱ་བར་ཞབས་འདེགས་ཞུ་ཕྱོགས་སྐོར་བསམ་གཞིགས་བྱས་པའི་ཐོག་མའི་དྲན་འཆར་ཙམ་འགོད་པར་འདོད་པ་ལས།\nསྤྱིར་ན་ཡིག་ཚགས་ཞེས་པ་དེར་མཚན་ཉིད་ཇི་ལྟར་འཇོག་དགོས་པའི་སྐོར་ལ་མཁས་དབང་དག་གི་བཞེད་དགོངས་གླེང་བརྗོད་མང་དུ་མཆིས་པས་མཐའ་གཅིག་ཏུ་གཅིག་མཐུན་བྱུང་མེད་པར་སྣང་མོད། རྩ་བའི་ཆ་ནས་ཡིག་ཚགས་ཞེས་པ་རྒྱལ་ཁབ་ལས་ཁུངས་དང་། སྤྱི་ཚོགས་ཚོགས་པ། མི་སྒེར་སོགས་ནས་རང་འཁྲིའི་འགན་བབས་ལྟར་སྤྱི་ཚོགས་ཐོག་བྱ་བྱེད་སྤེལ་བའི་རིང་བྱུང་ཞིང་ཆགས་པའི་ཡིག་རིགས་ཁག་ལས་སླད་མར་འཚོལ་ཞིབ་བེད་སྤྱོད་བྱེད་ཕྱིར་ཉར་ཚགས་བྱས་པ་རྣམས་ལ་ཟེར་ཞིང་། དེང་གི་ཆ་ནས་བཤད་ན་ཡིག་ཐོག་དང་། སྒྲ་ཕབ། བརྙན་རིས་སོགས་སྣེ་ཁ་མང་པོ་ཡོད་པར་བཞེད་པ་ནི་མཁས་མང་བློ་ཡི་ཉིང་བཅུད་ལྟ་བུར་གྲུབ་འདུག དེའི་ཕྱིར་ཡིག་ཚགས་ཡིན་པ་ཐམས་ཅད་ལོ་རྒྱུས་ཀྱི་ཁོངས་སུ་གཏོགས་པའམ་ལོ་རྒྱུས་རང་བཞིན་དུ་གྲུབ་པ་འབའ་ཞིག་ཡིན་རུང་། ལས་ཀར་སྟབས་བདེ་ཡོང་བ་དང་། ཐ་སྙད་ཀྱི་དུས་དང་སྲིད་ཀྱི་རྣམ་གཞག་སྟོན་ཕྱིར་དགོས་དབང་གིས་ལོ་རྒྱུས་ཡིག་ཚགས་དང་། དེང་དུས་ཡིག་ཚགས་ཞེས་ཁག་གཉིས་སུ་ཕྱེ་ཡོད་པ་དཔེར་ན་རང་རེ་བོད་ལ་ཆ་བཞག་ན། ལོ་རྒྱུས་ཡིག་ཚགས་བྱ་བ་ནི་སྤྱི་ལོ༡༩༥༩ལོར་དམངས་གཙོའི་བཅོས་བསྒྱུར་བྱས་ཏེ་བོད་ཀྱི་སྤྱི་ཚོགས་འདི་བཀས་བཀོད་རྒྱུད་འཛིན་ཞིང་བྲན་ལམ་ལུགས་ནས་སྤྱི་ཚོགས་རིང་ལུགས་ཀྱི་སྤྱི་ཚོགས་སུ་འཕོ་འགྱུར་བྱུང་བའི་ཡར་སྔོན་དུ་བྱུང་བའི་ཡིག་རིགས་སྣ་ཚོགས་ལ་བྱ་ཞིང་། ཀྲུང་གོ་ཧྲིལ་པོར་ཆ་བཞག་ན། སྤྱི་ལོ༡༩༤༩ལོའི་ཟླ༡༠ཚེས༡ཉིན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་པ་ཕན་ཆད་ཀྱི་དུས་སྐབས་རྣམས་སུ་བྱུང་ཞིང་ཉར་ཚགས་བྱས་པའི་ཡིག་ཆ་རྣམས་ལ་བྱ་བ་ཡིན་པ་ལྟ་བུ་རེད།\nཡིག་ཚགས་ནི་ཡིག་ཚགས་འབྱུང་སའི་ཁུངས་ཏེ་ལས་ཁུངས་དང་སྡེ་ཁག མི་སྒེར་སོགས་ཀྱིས་བྱ་བ་སྒྲུབ་པའི་ལག་ལེན་དངོས་ནང་འབྲེལ་འདྲིས་ཟིན་འདེབས་སོགས་ལས་དོན་སྒྲུབ་པའི་ཐབས་སམ་ཡོ་བྱད་དུ་སྤེལ་བའི་ཡིག་ཆ་ལས་གྱུར་འོངས་པ་ཞིག་ཡིན་པས། ཡིག་ཚགས་དེ་རང་བྱུང་བའི་དུས་དང་། གནས་ཁུངས(ཡིག་ཚགས་གྲུབ་པ་པོ)ཀྱི་ལོ་རྒྱུས་གནས་ཚུལ་ཁག་ལ་ཞིབ་འཇུག་བྱེད་རྒྱུར་མཁོ་བའི་དཔྱད་ཡིག་ཏུ་འགྱུར་བར་གདོན་མི་ཟ་ན་ཡིག་ཚགས་ཀྱང་སྒྲ་ཡངས་འཇུག་གིས་དཔྱད་ཡིག་གི་ཁོངས་སུ་གཏོགས་པ་ཡིན། ཡིན་ནའང་། ཡིག་ཚགས་ནི་དེ་རང་གྲུབ་པའི་ཁུངས་སམ་བདག་པོའི་བྱ་བྱེད་ལ་ཟུར་གཞན་ནས་གསལ་བཤད་དང་འགྲེལ་མཆན་འདེབས་པ་ཞིག་མ་ཡིན་པར་ཁོ་ཚོས་བྱ་བྱེད་དེ་རིགས་སྤེལ་སྐབས་དངོས་སུ་བྱུང་བ་ཞིག་ཡིན་པས། དཔྱད་ཡིག་གཞན་དང་མི་འདྲ་བའི་གཉུག་མའི་རང་བཞིན་ཆེས་ཆེར་ལྡན་ལ། དེའི་དབང་གིས་ཡིག་ཚགས་ལ་དཔྱད་ཡིག་གཞན་དང་མི་འདྲ་བའི་བདེན་དངོས་རང་བཞིན་མཆིས་པ་དང་། བདེན་རྫུན་དབྱེ་འབྱེད་ཀྱི་བརྡར་ཤ་གཅོད་སྐབས་ཡིད་རྟོན་དུ་རུང་མིན་ཐད་གཞན་གང་དང་ཅིས་ཀྱང་འགྲན་དུ་མི་བཟོད་པའི་རང་བཞིན་ནམ་ལེགས་ཆ་ཞིག་མངའ་བ་མ་ཟད། ཆབས་ཅིག་ཏུ་ཁེར་རྐྱང་རང་བཞིན་དང་། ཡིག་རྒྱུན་དཀོན་པའི་རང་བཞིན་ཞིག་ཀྱང་ཐོན་ཡོང་གི་ཡོད་ལ། རང་སོ་སོའི་གྲུབ་ལུགས་ལྟར་ཡིག་ཚགས་དང་ཡིག་ཚགས་བར་ཐོག་མ་ནས་ལྷན་སྐྱེས་སུ་ཆགས་པའི་འབྲེལ་བ་དམ་པོ་ཞིག་རང་བཞིན་གྱིས་གྲུབ་ཡོད་པས་ཉར་ཚགས་དོ་དམ་དང་། བེད་སྤྱོད་ཞིབ་འཇུག་སོགས་བྱེད་པར་མཐུན་རྐྱེན་བཟང་པོ་སྐྲུན་པ་དང་ཆབས་ཅིག་གཞན་དང་མི་འདྲ་བའི་རེ་བའམ་བླང་བ་ཡང་གསལ་རྗེན་དུ་བཏོན་ཡོད། ཡིག་ཚགས་ནི་རྒྱལ་ཁབ་ལས་ཁུངས་དང་། སྡེ་ཁག་ཚོགས་པ།མི་སྒེར་སོགས་ཀྱིས་སྤྱི་ཚོགས་ལག་ལེན་གཉེར་སྐབས་སུ་བྱུང་ཞིང་གྲུབ་པ་ཞིག་ཡིན་པ་དང་། བྱ་བྱེད་དེ་དག་བསྡུས་པ་ལས་སྤྱི་ཚོགས་ལོ་རྒྱུས་གྲུབ་ཀྱི་ཡོད་པའི་ཕྱིར། ཡིག་ཚགས་འབྱུང་བའི་ཁུངས་སམ་གཞི་དེ་སྤྱི་ཚོགས་ཧྲིལ་པོར་ཁྱབ་ནས་ཡོད་ལ། དེས་བཀོད་པའམ་མཚོན་པའི་ནང་དོན་ཡང་སྣེ་གཅིག་ཙམ་དང་། ཕྱོགས་རེ་བ་ཞིག་མིན་པར་དཔལ་འབྱོར་དང་། ཆབ་སྲིད་དམག་དོན། རིག་གནས་སློབ་གསོ། ཚན་རིག་ལག་རྩལ། སྨན་བཅོས་འཕྲོད་བསྟེན། སྒྱུ་རྩལ་རྩོམ་རིག བཅའ་ཁྲིམས་དང་ཐ་ན་ཡུལ་སྲོལ་གོམས་གཤིས་ཚུན་ཆད་མ་ཚུད་པ་མེད་པས་ནང་དོན་ཐད་ཕུན་སུམ་ཚོགས་ལ། རྣམ་པའི་ཐད་སྣེ་འཛོམ་པའི་ཁྱད་ཆོས་ཀྱང་མངོན་གསལ་དུ་གྲུབ་ཡོད།\nཡིག་ཚགས་ཀྱི་ཁྱད་ཆོས་དེའི་ཐོག་ནས་ང་ཚོས་ཡིག་ཚགས་ལ་མངའ་བའི་རིན་ཐང་དང་། དེ་འདོན་སྤེལ་མངོན་འགྱུར་བྱེད་པའི་ཆོས་ཉིད་ཀྱང་རགས་ཙམ་རྟོགས་ཐུབ་སྟེ། གཅིག་ནས་ཡིག་ཚགས་དེ་སྤྱི་ཚོགས་ཀྱི་ལག་ལེན་དངོས་ནང་བྱ་བ་སྒྲུབ་པའི་ཐབས་སམ་ཡོ་བྱད་དུ་སྤེལ་བའི་ཡིག་ཆ་སྣ་ཚོགས་ལས་གྱུར་འོངས་པ་ཞིག་ཡིན་པས། དེས་རང་གིས་གང་བཀོད་ཟིན་བཏབ་པའི་བྱ་བའམ་དོན་དངོས་དེའི་བདེན་དཔང་བསྙོན་དུ་མེད་པ་ཞིག་བྱེད་ཐུབ་པ་དང་། གཉིས་ནས་ཡིག་ཚགས་ཁྲོད་སྤྱི་ཚོགས་ཧྲིལ་པོའི་བྱ་འགུལ་གྱི་སྔ་ཕྱི་བར་གསུམ་དང་། ཕྱོགས་མཐའ་དབུས་གསུམ། བཟང་ངན་འབྲིང་གསུམ་སོགས་མདོར་ན་ལོ་རྒྱུས་ཐོག་གི་སྤྱི་ཚོགས་འཚོ་བའི་ཁྱོན་ཡོངས་མ་ཁྱབ་པ་མེད་པ་ཙམ་དུ་མཚོན་གྱི་ཡོད་པས་དེས་ཕྱི་རབས་པ་རྣམས་ལ་སྔ་རབས་པའི་བློ་གྲོས་ཀྱི་རྩལ་ལམ། བྱ་བྱེད་ཀྱི་ཐབས་སོགས་ཤེས་རིག་གི་ཉིང་བཅུད་རྣམས་བརྒྱུད་སྤྲོད་བྱེད་ཐུབ་པ་ཡིན། དེའི་ཕྱིར། ཡིག་ཚགས་ཀྱི་རིན་ཐང་མངོན་འགྱུར་ཡོང་བར་ཡང་སོ་སོའི་ཁྱད་ཆོས་ཀྱིས་བཅད་བཀག་གམ་ཕྱོགས་སྟོན་བྱེད་ཀྱི་ཡོད་པ་ནི་མང་དུ་མ་སྨྲས་ཀྱང་གོ་ཐུབ་པ་ཞིག་ཡིན་ལ། སྤྱིའི་ཆ་ནས་བཤད་ན་ཡིག་ཚགས་ཀྱི་རིན་ཐང་མངོན་དུ་འགྱུར་བར་ཆོས་ཉིད་འདི་ལྟ་བུ་ཞིག་ལྡན་ཏེ། ལོ་རྒྱུས་ཀྱི་དུས་ཡུན་ཇི་ཙམ་གྱིས་རིང་དུ་སོང་ན། ༡.ཡིག་ཚགས་ཀྱི་རིན་ཐང་གིས་ཁྱབ་ས་ཇི་ཙམ་གྱིས་རྒྱ་བསྐྱེད་པ་དང་། ༢. ཡིག་ཚགས་ཀྱི་གསང་ཐབས་རང་བཞིན་ཇི་ཙམ་གྱིས་ཞན་དུ་འགྲོ་བ། ༣. ཡིག་ཚགས་ཀྱིས་ཚན་རིག་རིག་གནས་ཀྱི་བྱ་གཞག་ལ་མཚོན་པའི་རིན་ཐང་ཇི་ཙམ་གྱིས་ཤུགས་ཆེར་འགྲོ་བ་བཅས་ཡིན། དེར་བརྟེན་ལོ་རྒྱུས་ཡིག་ཚགས་སུ་གྲུབ་པ་ཡིན་ཕྱིན་གང་དེའི་རིན་ཐང་གིས་ཁྱབ་པ་ཁོ་རང་གྲུབ་སའི་ལས་ཁུངས་སམ་མི་སྒེར་རམ་ཁྱིམ་རྒྱུད་ཙམ་གྱི་ཚད་ལས་བརྒལ་ཏེ། གཙོ་ཆེ་བ་སྤྱི་ཚོགས་ཡོངས་ཀྱི་ཐོག་མངོན་ཞིང་། དེ་ཡང་གལ་ཆེ་ཤོས་ནི་རྒྱལ་ཁབ་བམ་མི་རིགས་དེའི་སྤྱི་ཚོགས་ལོ་རྒྱུས་དང་།རིག་གནས་བསམ་བློ། ལམ་ལུགས་སྲོལ་རྒྱུན་སོགས་ལ་ཞིབ་འཇུག་དཔྱད་བསྡུར་གྱིས་གནའ་བཟང་དེང་སྤྱོད་དང་། ངན་པ་མགོ་འདོམས། སྲོལ་བཟང་དར་སྤེལ་བཅས་བྱེད་རྒྱུར་སྨན་པ་ཤས་ཆེ་བར་གྱུར་པ་ཡིན་ནོ།\nབོད་ཀྱི་ལོ་རྒྱུས་ཡིག་ཚགས་ནི་སྔོན་དུ་བཤད་པ་ལྟར་སྤྱི་ལོ༡༩༥༩ལོར་དམངས་གཙོའི་བཅོས་བསྒྱུར་བྱས་ཏེ་བོད་དུ་བཀས་བཀོད་རྒྱུད་འཛིན་ཞིང་བྲན་ལམ་ལུགས་མེད་པར་བཟོས་ཤིང་། བོད་ལྗོངས་ས་མཐོ་སྤྱི་ཚོགས་རིང་ལུགས་ཀྱི་ལམ་ལ་བཀོད་པ་ཕན་ཆད་བོད་ས་གནས་ཀྱི་སྐབས་སོ་སོའི་དབང་བསྒྱུར་ཚོགས་ཁག་གི་སྡེ་སྲིད་དང་། གདན་ས་ཁག བླ་བྲང་ཁག དེ་བཞིན་ཉེ་རབས་བོད་ས་གནས་སྲིད་གཞུང་གི་ལས་ཁུངས་ཁག་དང་། དཔོན་རིགས་བླ་སྤྲུལ་སོགས་མི་སྣ་གྲགས་ཅན་གྱིས་སྤྱི་་ཚོགས་ཐོག་ཆོས་སྲིད་བྱ་བ་སྒྲུབ་སྐབས་ཆགས་པའི་ཡིག་ཆ་དང་། བྲིས་པའི་བརྩམས་ཆོས་ཉར་ཚགས་བྱས་པ་རྣམས་ཡིན།\nལོ་རྒྱུས་ཀྱི་ཆུ་རྒྱུན་རིང་མོའི་ནང་བྱུང་ཞིང་ཆགས་པའི་ཡིག་ཚགས་ཀྱི་རླབས་ཕྲེང་ཆིལ་ཆིལ་དུ་འཚེར་བ་རྣམས་ལས་ད་ལྟ་ང་ཚོ་རང་སྐྱོང་ལྗོངས་ཡིག་ཚགས་ལས་ཁུངས་སུ་བསྡུ་ཉར་དོ་དམ་བྱས་པ་གཅིག་པུར་ལྟོས་ནས་བཤད་ནའང་ནང་དོན་ཕུན་སུམ་ཚོགས་ལ་ཁ་གྲངས་མང་བ་དང་། ཡིག་རིགས་འདྲ་མིན་མང་ལ་སྣ་ཁ་འཛོམས་པའི་ཁྱད་ཆོས་ཤིག་འབུར་དུ་ཐོན་ནས་ཡོད་པ་མངོན་གསལ་དུ་གྲུབ་ཡོད་ཅིང་། ཡིག་ཚགས་དེ་དག་གི་ནང་དོན་ཐད་དེ་སྔའི་བོད་ཀྱི་ལོ་རྒྱུས་དུས་རིམ་ཁག་ནང་གི་ཆབ་སྲིད་དང་། དཔལ་འབྱོར། དམག་དོན། བཀའ་ལུང་ཁྲིམས་ལུགས། རིག་གནས་སྒྱུ་རྩལ། ཚན་རིག་ལག་རྩལ། སྨན་བཅོས་འཕྲོད་བསྟེན། ཆོས་ལུགས་བྱེད་སྒོ། ཡུལ་ལུགས་གོམས་སྲོལ། རང་བྱུང་གནོད་འཚེའི་སྐོར་སོགས་མདོར་ན་བོད་རིག་པའི་ཁྱབ་ཁོངས་སུ་གཏོགས་པ་ཡོད་དོ་ཅོག་ལ་ཞིབ་འཇུག་དཔྱད་བསྡུར་བྱེད་པར་མེད་དུ་མི་རུང་བའི་དཔྱད་གཞི་བརྒྱུད་བཤུས་ལག་བསྟར་མ་བྱས་པ་ཤ་སྟག་རེད་ལ། དེར་མ་ཟད་བོད་ཀྱི་རིག་ཚན་ལྔའམ་བཅུས་བསྡུས་པའི་བོད་ཀྱི་རིག་གནས་ཀྱི་དཔྱད་ཡིག་དཔེ་ཆའམ་ཚད་ལྡན་ཡིག་ཆ་དང་། དེ་མིན་རྒྱ་ཡིག་གི་གནའ་དཔེའང་ཕུན་སུམ་ཚོགས་པོ་ཡོད་པ་དེ་ཚོས་ཡིག་ཚགས་ལ་རམ་འདེགས་དང་། གསལ་ཁ་གཏོད་རོགས་བྱེད་པས་བོད་ཀྱི་ལོ་རྒྱུས་ཡིག་ཚགས་ཀྱི་རིན་ཐང་བསྔོགས་སྤེལ་བྱེད་རྒྱུར་ཕན་ངེས་ཀྱི་ནུས་ཤུགས་བཏོན་དང་འདོན་བཞིན་ཡོད།\nབོད་ཀྱི་ལོ་རྒྱུས་ཡིག་ཚགས་ཀྱི་ཁྱད་ཆོས་མངོན་གསལ་དོད་པ་གཞན་ཞིག་ནི་སྣེ་མང་རང་བཞིན་དང་ལྡན་པ་དེ་ཡིན། དེ་ཡང་རྩོམ་རིག་བརྩམས་བྱ་གང་འདྲ་ཞིག་ཡིན་རུང་དེས་བསྟན་པའི་ནང་དོན་གང་ཡིན་པ་ཚང་མ་རྣམ་པ་ངེས་ཅན་ཞིག་ལ་བརྟེན་ནས་ཀློག་པ་པོར་བརྒྱུད་སྤྲོད་བྱེད་ཀྱི་ཡོད་པ་བཞིན་བོད་ཀྱི་ལོ་རྒྱུས་ཡིག་ཚགས་ལ་ཡང་རང་གི་ཁྱད་ཆོས་དང་མཐུན་པའི་རྣམ་པ་ཕུན་སུམ་ཚོགས་པོ་ཞིག་ཡོད་ཅིང་། གཅིག་ནས་ཡིག་ཚགས་བཀོད་འབྲི་བྱེད་པའི་ཡིག་རིགས་འདྲ་མིན་མང་བ་སྟེ། བོད་ཡིག་གིས་གཙོ་བོར་གྲུབ་པ་སྨོས་མེད་ཐོག ད་དུང་རང་རྒྱལ་རྒྱལ་རབས་སོ་སོའི་སྲིད་གཞུང་གིས་བསྩལ་བའི་བཀའ་རྒྱ་ལུང་ལ་སོགས་པ་རྒྱ་ཡིག་དང་། སོག་ཡིག མན་ཇུའི་ཡི་གེ་སོགས་དང་། དེ་མིན་ཉེ་འབྲེལ་རྒྱལ་ཁབ་ཁག་དང་འཕྲིན་འབྲེལ་འགྲོ་འོང་སྐབས་ཆགས་པའི་རྒྱ་གར་དང་། བལ་པོ་སོགས་ཀྱི་ཡི་གེས་བྲིས་པའི་ཡིག་ཚགས། ཉེ་རབས་ལོ་རྒྱུས་ཐོག་བཙན་རྒྱལ་རིང་ལུགས་པས་བོད་ལ་བཙན་འཛུལ་བྱེད་སྐབས་བྱུང་བའི་དབྱིན་ཇི་དང་། ཨུ་རུ་སུ་སོགས་ཀྱི་ཡི་གེས་བཀོད་པའི་ཡིག་ཚགས་སོགས་མང་དུ་ཡོད་པ་དང་། གཉིས་ནས་ཡིག་ཚགས་གྲུབ་བྱེད་ཀྱི་རྒྱུ་ཆའི་ཐོག་ནས་བཤད་ནའང་། ཤིང་དང་། ཏ་ལའི་ལོ་མ། རུས་པ། དར་གོས། མཐིང་ཤོག ལྕགས་རིགས། རྡོ་སོགས་འདྲ་མིན་སྣ་ཚོགས་ཀྱི་ཐོག་སྣག་ཚ་དང་། གསེར། དངུལ། ཛུལ། བྱུ་རུ། མུ་ཏིག རྒྱ་མཚལ་སོགས་མཉམ་བསྲེས་ཀྱིས་བྲིས་ནས་གྲུབ་པའི་ཡིག་ཚགས་རིན་ཐང་བྲལ་བ་མང་པོ་ཡོད།\nལོ་རྒྱུས་ཀྱི་ཤོང་ཚད་རིད་བའང་བོད་ཀྱི་ལོ་རྒྱུས་ཡིག་ཚགས་ཀྱི་ཁྱད་ཆོས་གལ་ཆེན་ཞིག་ཡིན། དེ་ཡང་ང་ཚོའི་ལས་ཁུངས་སུ་ཉར་ཚགས་བྱེད་བཞིན་པའི་ཡིག་ཚགས་ལ་ལྟོས་ནས་བཤད་ན། ལྷག་པར་དུ་ས་སྐྱ་བའི་དབང་བསྒྱུར་དུས་རིམ་ནས་ཕག་མོ་གྲུ་པ་དང་། གཙང་པ་སྡེ་སྲིད། དགའ་ལྡན་ཕོ་བྲང་། བཀའ་ཤག་གིས་གཙོས་བོད་ས་གནས་སྲིད་གཞུང་བར་ཏེ་རང་རྒྱལ་གྱི་སྤྱིའི་ལོ་རྒྱུས་དུས་སྐབས་དང་བསྟུན་ན་ཡོན་རྒྱལ་རབས་དང་། མིང་རྒྱལ་རབས། ཆིང་རྒྱལ་རབས། ཀྲུང་ཧྭ་མི་སེར་རྒྱལ་ཁབ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སོགས་ཀྱི་སྐབས་ཚུད་ཅིང་མཚོན་ཡོད་པས་ལོ་རྒྱུས་ཆུ་རྒྱུན་རིང་མོའི་འཕེལ་འགྲིབ་ཀྱི་རླབས་ཕྲེང་མངོན་པར་གསལ་བ་མ་ཟད། ཡིག་ཚགས་ཁག་ཅིག་གི་དུས་ཚོད་ནི་དེ་བས་སྔ་བའང་ཡིན་པ་སོགས་མདོར་ན་ང་ཚོའི་ཡིག་ཚགས་ཁང་འདི་བཞིན་བོད་ཀྱི་རིག་གནས་ལྡུམ་རའི་ནང་མཚར་སྡུག་ལྡན་པའི་མེ་ཏོག་ཆུན་པོ་ཞིག་རེད་ལ། ཀྲུང་ཧྭ་མི་རིགས་ཀྱི་རིག་གནས་བང་མཛོད་ཆེན་པོའི་ནང་གི་མཆོག་ནོར་རིན་ཐང་བྲལ་བ་ཞིག་ཀྱང་ཡིན་པ་ཚང་མས་ཁས་ལེན་བྱེད་ཀྱིན་ཡོད།\nདེ་ལྟ་བུའི་ལོ་རྒྱུས་ཀྱི་ཤོང་ཚད་རིང་ལ། ནང་དོན་ཕུན་སུམ་ཚོགས་པ། སྣ་མང་འདྲ་མིན་འཛོམས་པའི་ནོར་བུ་ཁྱད་དུ་འཕགས་པ་དེར་ད་ཕན་ལོ་བཞི་བཅུར་ཉེ་བའི་རིང་ཞིབ་འཇུག་དག་སྒྲིག་གི་ལས་ཀ་ཤུགས་ཆེན་གཉེར་བས་རྙོག་འཛིང་ཆེ་བ་དང་། གུང་སྒྲིག་སྣེ་ཡིས་མི་ཟིན་པའི་གནས་ཚུལ་ལ་འགྱུར་ལྡོག་ཆེན་པོ་བྱུང་ཡོད་དེ། ལྗོངས་ཡིག་ཚགས་ལས་ཁུངས་སུ་བསྡུ་ཉར་བྱས་པའི་ཡིག་ཚགས་ཡོངས་ཀྱི་གསུམ་ཆ་གཉིས་ཙམ་སྡེ་ཁག་དགུ་བཅུར་ཕྱེ་ནས་དག་སྒྲིག་བྱས་ཟིན་པ་དང་། དཀར་ཆག་བཀོད་པ་མ་ཟད། དཀར་ཆག་རྣམས་རྒྱ་ཡིག་ཏུ་བསྒྱུར་ནས་བེད་སྤྱོད་གནང་མཁན་གྱིས་བཙལ་འཚོལ་གནང་རྒྱུར་སྟབས་བདེ་སྐྲུན་གང་ཐུབ་བྱས་དང་བྱེད་མུས་སུ་རེད་ལ། འདི་ལྟར་ཉར་ཚགས་དོ་དམ་བྱེད་པའང་བེད་སྤྱོད་བྱེད་ཕྱིར་ཡིན་པ་གསལ་ཤེས་ཀྱིས་ཉར་ཚགས་དག་སྒྲིག་བྱེད་པ་དང་། བེད་སྤྱོད་ཞིབ་འཇུག་བྱེད་པ་གཉིས་ཟུང་དུ་སྦྲེལ་ཏེ་ཚན་རིག་ཞིབ་འཇུག་གི་བྱ་བ་དོན་དུ་གཉེར་བའི་ལས་ཁུངས་དང་། མི་སྣའི་ཞིབ་འཇུག་ལ་མཁོ་ངེས་ཀྱི་ཡིག་ཚགས་དང་། པོ་ཏ་ལའི་ཉམས་གསོ་སོགས་འཛུགས་སྐྲུན་བྱ་གཞག་གལ་ཆེ་བར་དཔྱད་གཞིའི་ཡིག་ཆ་འབོར་ཆེན་མཁོ་འདོན་བྱས་པ་མ་ཟད། རང་ལས་ཁུངས་གཅིག་པུའམ་ཡང་ན་འབྲེལ་ཡོད་ལས་ཁུངས་དང་མཉམ་ལས་མཐུན་གཉེར་གྱིས《ལྕགས་སྟག་ཞིབ་གཞུང》དང་། 《བོད་ཀྱི་ལོ་རྒྱུས་དཔྱད་ཡིག་འདེམས་སྒྲིག(རྒྱ་འགྱུར་མ)》དེ་བཞིན་གངས་སྐྱོན་དང་། ཆུ་སྐྱོན། འབུ་སྐྱོན། སད་སྐྱོན། སེར་སྐྱོན། ཐན་སྐྱོན། ས་ཡོམ་དང་གནམ་རྡོ་སོགས་ཁག་བརྒྱད་ལས་གྲུབ་པའི་རང་བྱུང་གནོད་འཚེའི་སྐོར་གྱི་ལོ་རྒྱུས་ཡིག་ཚགས་ཀྱི་དཔེ་ཚོགས་སོགས་ཕྱོགས་བསྒྲིགས་འདེམས་བསྒྲིགས་ཀྱིས་དཔེ་སྐྲུན་ཞུས་པ་དང་། མ་ཕྱི་མཁོ་འདོན་གྱིས་དཔེ་རྙིང་མང་དག་དཔར་སྐྲུན་བྱས་པ་སོགས་བརྒྱུད་དེ་ལོ་རྒྱུས་ཡིག་ཚགས་ཀྱི་རིན་ཐང་དེ་རིགས་བསྔོགས་སྤེལ་གང་ལེགས་ཞུས་པས་རང་རྒྱལ་གྱི་འཛུགས་སྐྲུན་བྱ་གཞག་ཁག་ལ་ཞབས་འདེགས་བླ་ན་མེད་པ་ཞུས་དང་ཞུ་མུས་རེད།\nབོད་རང་སྐྱོང་ལྗོངས་ཡིག་ཚགས་ལས་ཁུངས་འདི་བཞིན་བོད་ཀྱི་ལོ་རྒྱུས་ཡིག་ཚགས་དང་། རྒྱལ་ཁབ་དབུ་བརྙེས་ཚུན་རང་སྐྱོང་ལྗོངས་ལས་ཁུངས་ཁག་གི་ཡིག་ཚགས་གཏན་ཉར་བྱེད་འོས་པ་རྣམས་ལ་ཕྱོགས་བསྡུ་གཅིག་གྱུར་གྱིས་ཉར་ཚགས་དོ་དམ་བྱེད་པའི་རྟེན་གཞི་ཞིག་ཡིན་མོད། རྒྱུ་རྐྱེན་གང་རུང་གི་དབང་གིས་ད་ལྟ་དངོས་སུ་ཉར་ཚགས་བྱེད་བཞིན་པ་ནི་ལོ་རྒྱུས་ཡིག་ཚགས་འབའ་ཞིག་ཡིན་པས། དེ་དག་རྣམས་ཀྱང་ཡིག་ཚགས་ཐུན་མོང་གི་ཁྱད་ཆོས་སམ་རང་གཤིས་ལས་བརྒལ་དུ་མེད་ན། དེང་གི་ཆར་གཙོ་ཆེ་བ་ཚན་རིག་ཞིབ་འཇུག་གི་དཔྱད་གཞིར་མངོན་པའི་རིན་ཐང་ཤས་ཆེ་བར་མཐོང་བ་དང་། མེས་རྒྱལ་གོང་བུ་གཅིག་གྱུར་གྱི་ལོ་རྒྱུས་བདེན་དཔང་བསྙོན་དུ་མེད་པ་ཞིག་ཡིན་པ་མ་ཟད། བོད་ཀྱི་ཤེས་རིག་དར་རྒུད་ཀྱི་ལོ་རྒྱུས་ལ་བལྟ་བསྡུར་དཔྱད་ཞིབ་ཀྱིས་ཉེས་འགོག་ལེགས་སྤེལ་དང་། གནའ་བཟང་དེང་སྤྱོད་ཐོག་བསམ་བློ་རིག་གནས་ཀྱིས་མཚོན་པའི་བསམ་པའི་དཔལ་ཡོན་དར་སྤེལ་བྱེད་རྒྱུར་ནུས་པ་གཞན་གང་གིས་ཀྱང་འགྲན་དུ་མི་རུང་བ་ཐོན་ཐུབ་བོ།\nགསུམ་པ། བསམ་གཞིགས་ཀྱི་འཁོར་ལོ་བསྐོར་བ་དང་། ཕན་ངེས་ཀྱི་བྱ་ཐབས་སྤྱད་དེ་ཐབས་ལམ་མང་བ་དང་། གནས་རིམ་མང་བ། ཟུར་སྣེ་མང་བ་བཅས་ཀྱི་སྒོ་ནས་ལོ་རྒྱུས་ཡིག་ཚགས་ཀྱི་རིན་ཐང་བསྔོགས་སྤེལ་བྱེད་དགོས།\nསྤྱིར་ན་ཡིག་ཚགས་ཀྱི་ཤས་ཆེ་བ་ལོ་རྒྱུས་ཀྱི་དུས་སྐབས་སོ་སོའི་ནང་སྲིད་དོན་ལས་ཁུངས་དང་། སྤྱི་ཚོགས་ཚོགས་པའམ་རྩ་འཛུགས་ཁག་གིས་སྲིད་སྐྱོང་ལུགས་གཉེར་བྱེད་པའི་རྒྱུད་རིམ་ནང་ཆགས་ཤིང་གྲུབ་པ་ཞིག་ཡིན་པས་ཡིག་ཚགས་ལ་ཆབ་སྲིད་རང་བཞིན་ལྡན་པ་མངོན་གསལ་དུ་མཐོང་། དེར་བརྟེན་ཡིག་ཚགས་ཀྱི་བལྟ་ཀློག་བེད་སྤྱོད་དང་། དེའི་རིན་ཐང་བསྔོགས་སྤེལ་མངོན་གྱུར་ཡོང་བར་སྐབས་སོ་སོའི་སྤྱི་ཚོགས་ཀྱི་ལམ་ལུགས་དང་། བྱེད་ཕྱོགས་སྲིད་ཇུས་ཀྱི་ཚོད་འཛིན་འཁེལ་གྱི་ཡོད། དེང་གི་ཆར་ང་ཚོ་ཀྲུང་གོའི་ངོས་ནས་བཤད་ན་ཏང་གི་ཡང་དག་པའི་བྱེད་ཕྱོགས་སྲིད་ཇུས་ཀྱི་མཛུབ་སྟོན་འོག་བསྒྱུར་བཅོས་སྒོ་དབྱེའི་ཚ་རླབས་འཕྱུར་བཞིན་ཡོད་པ་སྤྱི་ཚོགས་ཀྱི་ཁྱབ་ཁོངས་ཀུན་ལས་གསལ་རྗེན་དུ་མཐོང་ཐུབ་པ་དེས་ལོ་རྒྱུས་ཡིག་ཚགས་ཀྱི་རིན་ཐང་བསྔོགས་སྤེལ་བྱེད་རྒྱུར་མཐུན་རྐྱེན་སྔ་ན་མེད་པ་ཞིག་སྐྲུན་ཡོད། དེས་ན་ལོ་རྒྱུས་ཡིག་ཚགས་ཀྱི་རིན་ཐང་བསྔོགས་སྤེལ་བྱེད་རྒྱུའི་གནད་དོན་ཐད་གཙོ་བོ་ཡིག་ཚགས་རང་ངོས་ཀྱི་གནས་ཚུལ་དང་། ཡིག་ཚགས་ལས་བྱེད་པའི་བསམ་བློའི་གོ་རྟོགས་དང་རིག་གཞུང་གི་བྱང་ཚད། སྤྱི་ཚོགས་ཀྱི་ཡིག་ཚགས་འདུ་ཤེས་སོགས་ཀྱི་ཐོག་ནས་བསམ་གཞིགས་ཐག་གཅོད་བྱེད་དགོས་པར་སྣང་ངོ་།\nགཅིག ཡིག་ཚགས་ལས་བྱེད་པའི་ངོས་འཛིན་གསལ་དུ་གཏོང་བ་དང་། ལས་འཁྲིའི་ཁུར་སེམས་ཟབ་ཏུ་གཏོང་དགོས།\nསྤྱིར་ན་གོང་དུ་སྨོས་པ་ལྟར་ཡིག་ཚགས་ནི་མིའི་རིགས་ཀྱི་སྤྱི་ཚོགས་ལོ་རྒྱུས་ཀྱི་མེ་ལོང་ལྟ་བུ་ཞིག་ཡིན་ཞིང་། དེའི་ནང་ཆབ་སྲིད་དང་། དཔལ་འབྱོར། དམག་དོན། ཁྲིམས་ལུགས། ཚན་རིག་ལག་རྩལ། རིག་གནས་སློབ་གསོ་སོགས་སྣོད་བཅུད་ཀྱི་ཁྱད་པར་གང་དང་ཅི་ཡི་རྐང་རྗེས་བཀོད་ཡོད། གནའ་བཟང་དེང་སྤྱོད་དང་སྔ་འགྱོད་རྗེས་འདོམས་བྱེད་པ་ནི་འགྲོ་བ་མིའི་རིགས་སེམས་ཅན་གྱི་ཁམས་གཞན་ལས་ཁྱད་དུ་འཕགས་པའི་གནད་དམ་པ་ཉིད་ཡིན་ཙ་ན། སྔར་གྱི་རྗེས་ཤུལ་ལས་ཕྱིས་ཀྱི་གོམ་བགྲོད་ལ་ལམ་སྟོན་གྱི་བསླབ་བྱ་ལེན་པ་མིའི་རིགས་ཀྱི་སྤྱི་ཚོགས་གོང་ནས་གོང་དུ་འཕེལ་བའི་ཐབས་སམ་སྒུལ་ཤུགས་ཤིག་ཏུ་འཁུམས། དེའི་ཕྱིར། མི་རབས་གོང་མ་རྣམས་ཀྱིས་སྤྱད་ཅིང་བསགས་པའི་རིག་གནས་ཤུལ་བཞག་གིས་མི་རབས་ཕྱི་མ་རྣམས་ལ་བསམ་པའི་རྒྱགས་ཕྱེ་དང་བློ་གྲོས་ཀྱི་ཉིང་ཁུ་འདོན་གྱིན་ཡོད་པས་ད་ལྟའི་མི་ཚོས་སྔ་རབས་ཀྱི་ལོ་རྒྱུས་ལ་ཤེས་རྟོགས་ཞིབ་འཇུག་བྱེད་པའི་དགོས་འདུན་དང་ལག་ལེན་ཡང་བྱུང་བ་ཡིན། དེས་ན་ང་ཚོས་ལོ་རྒྱུས་ལ་བལྟ་ཀློག་ཞིབ་འཇུག་བྱེད་པའང་དུས་ཚོད་མང་དྲགས་ཏེ་སློབ་སྦྱོང་གི་ཆེད་དུ་སློབ་སྦྱོང་དང་ཞིབ་འཇུག་གི་ཆེད་དུ་ཞིབ་འཇུག་བྱས་ཏེ་ཉི་མ་འཁྱོལ་ཐབས་བྱེད་པ་ཞིག་གཏན་ནས་མིན་པར་ད་ལྟའི་གནས་བབ་འདི་གྲུབ་པའི་རྐྱེན་དང་། བཅོས་པའི་རྒྱུའམ་ཐབས་འཚོལ་བ་ཞིག་ཡིན། དེར་བརྟེན། ཡིག་ཚགས་ནང་བཀོད་ཟིན་བཏབ་ནས་ཉར་ཚགས་བྱས་པའི་བརྗོད་བྱའི་ནང་དོན་གང་ཡིན་པ་དེ་ཡིག་ཚགས་རང་ཉིད་གནས་ཤིང་འཕེལ་བའི་རྒྱུའམ་རིན་ཐང་གི་གཞི་ཡིན་པའི་གསལ་ཁ་ཐོན་མོད། རིན་ཐང་དེ་བཞིན་ཡིག་ཚགས་རང་ངོས་སུ་འཇབ་ནས་ཡོད་པ་སྟེ་མངོན་མེད་ལྐོག་ན་གནས་པ་ཞིག་ཡིན་ཞིང་།ཡིག་ཚགས་དེའི་རིགས་མིའི་རིགས་ཀྱི་སྤྱི་ཚོགས་ལག་ལེན་ནང་བཀོལ་སྤྱོད་ཀྱིས་བྱ་གཞག་སྒྲུབ་པར་མཐུན་རྐྱེན་བྱས་ཚེ་ད་གཟོད་གཞི་ནས་ཡིག་ཚགས་ཀྱི་རིན་ཐང་དེའང་དོན་ངོ་མའི་རིན་ཐང་བསྙོན་དུ་མེད་པ་ཞིག་ཏུ་གྲུབ་ཐུབ་པ་རེད། འདི་ལས་ང་ཚོས་ཤེས་ཚོར་བྱུང་བ་གང་ཞེ་ན། ཡིག་ཚགས་ནང་བཀོད་ཟིན་པའི་ནང་དོན་གང་ཡིན་པ་དེ་ཡིག་ཚགས་ཀྱི་རིན་ཐང་གྲུབ་པའི་ཕྱི་རོལ་རྨང་གཞི་ཡིན་ལ། མིའི་རིགས་ཀྱི་སྤྱི་ཚོགས་ལག་ལེན་ནང་ཡིག་ཚགས་སྤྱོད་པར་མཁོ་བའི་དགོས་འདུན་དེ་ཡིག་ཚགས་ཀྱི་རིན་ཐང་གྲུབ་པའི་རང་ངོས་རྨང་གཞི་ཡིན་པ་མ་ཟད། ཕྱི་ནང་རྒྱུ་ཚོགས་གཉིས་ཀ་འཛོམས་པའི་སྐབས་ཡིག་ཚགས་ཀྱི་རིན་ཐང་གཞི་ནས་མངོན་དུ་འགྱུར་གྱི་ཡོད་པར་ངེས་ཤེས་འདྲོངས་པ་དེ་རེད། ཡིན་ནའང་སྤྱི་ཚོགས་ཀྱིས་ཡིག་ཚགས་ལ་བཅངས་པའི་དགོས་འདུན་ནམ་རེ་བ་དེ་ཁྱོན་ཡོངས་ནས་བཤད་ན་སྣ་གྲངས་མང་ཞིང་། གནས་རིམ་མང་བ་དང་། ཟུར་སྣེ་མང་ཞིང་རྙོག་འཛིང་ཆེ་བ་ཞིག་ཡིན་ལ། བེད་སྤྱོད་གནང་མཁན་བྱེ་བྲག་པ་སོ་སོའི་དགོས་འདུན་ལ་ལྟོས་ནས་བཤད་ན་དམིགས་སུ་བཀར་ཞིང་ཁེར་བུར་སྣང་བ་ཞིག་ཀྱང་རེད། དེར་མ་ཟད། ཡིག་ཚགས་རང་ཐོག་གི་གནས་ཚུལ་ལ་ལྟོས་ནའང་བེད་སྤྱོད་གནང་མཁན་རེ་རེའི་དགོས་འདུན་ཁྱད་པར་བ་དང་བསྡུར་ན་ཕུན་སུམ་ཚོགས་ཤིང་རྙོག་འཛིང་ཆེ་བ་དང་། བཙལ་འཚོལ་བྱེད་སྟབས་མི་བདེ་བ་ཞིག་རེད། དེར་བརྟེན་ཡིག་ཚགས་ཀྱི་རིན་ཐང་གྲུབ་པའི་ཕྱོགས་སམ་རྒྱུ་གཉིས་བར་འགལ་ཟླ་ལངས་ཤིང་། འགལ་ཟླ་དེ་སེལ་བའི་ཐབས་སམ་བྱེད་རྩོལ་ཏེ་ཡིག་ཚགས་ལས་ཀའང་རང་ཤུགས་སུ་ཐོན་འོངས། དེས་ན་བསྡུ་ལེན་དག་སྒྲིག་བྱེད་པ་དང་། དཀར་ཆག་བཟོ་བཀོད་བྱེད་པ་ཡིན་ནའང་འདྲ། གཡར་གཏོང་བེད་སྤྱོད་བྱེད་པ་ཡིན་ནའང་འདྲ། གང་ལྟར་ཡིག་ཚགས་ལས་ཀའི་ཁོངས་སུ་གཏོགས་པ་ཞིག་ཡིན་ཕྱིན་ཚང་མ་ཡིག་ཚགས་ཀྱི་རིན་ཐང་གྲུབ་པའི་ཕྱི་ནང་རྒྱུ་ཚོགས་གཉིས་འཛོམས་པར་མཐུན་རྐྱེན་སྒྲུབ་པའམ་ཡང་ན་ཡིག་ཚགས་ཀྱི་རིན་ཐང་མངོན་དུ་འགྱུར་བའི་རྐྱེན་དུ་གྱུར་པ་ཤ་སྟག་ཡིན་ཞིང་། མཐུན་རྐྱེན་དེ་མེད་ན་ཕྱི་ནང་རྒྱུ་ཚོགས་གཉིས་ལེགས་འཛོམས་ཡོང་བར་དཀའ་ལ། ཡིག་ཚགས་ཀྱི་རིན་ཐང་ཟེར་བའང་ནམ་མཁའི་པད་མ་ལྟར་ཡིད་གསོ་བའི་མཛེས་གཏམ་ཙམ་དུ་ཟད་དོ།\nདེ་ཡང་ཚིག་རྙོག་གི་སྤྲོས་པ་དོར་ཏེ་མདོ་དོན་སྙིང་པོར་དྲིལ་ནས་བཤད་ན་འདི་ལྟ་སྟེ། ཡིག་ཚགས་ནང་ལྟོས་མེད་རང་དགར་འདུག་པའི་རིན་ཐང་དེ་མངོན་དུ་འགྱུར་ཐུབ་མིན་ནི་ཡིག་ཚགས་ལས་ཀར་རག་ལས་པ་དང་། ཡིག་ཚགས་ནི་ལོ་རྒྱུས་ཀྱི་མ་ཟིན་བསྙོན་མེད་ཡིན་ན་ལོ་རྒྱུས་ཀྱི་ངོ་རིས་སྲུང་སྐྱོང་བྱེད་ཐུབ་མིན་དེའང་ཡིག་ཚགས་ལས་ཀར་རག་ལས་ཤིང་། ཡིག་ཚགས་ནི་དཔལ་འབྱོར་འཛུགས་སྐྲུན་དང་། ཚན་རིག་ཞིབ་འཇུག་གི་གཉུག་མའི་ཟིན་བྲིས་ཡིན་ན་དེས་ཕྱིས་འབྱུང་དཔལ་འབྱོར་གོང་སྤེལ་དང་། ཚན་རྩལ་ཡར་ཐོན་འགྲོ་རྒྱུར་དཔྱད་ཡིག་གི་གཞི་འཛིན་ས་མཁོ་འདོན་བྱེད་ཐུབ་མིན་ཡང་ཡིག་ཚགས་ལས་ཀར་རག་ལས་ཡོད། དེ་དང་དེ་ལ་སོགས་པའི་གནས་ལུགས་ཀྱིས་ཡིག་ཚགས་ཀྱི་རིན་ཐང་མངོན་ལ། རིན་ཐང་དེ་དོན་ངོ་མའི་རིན་ཐང་བསྙོན་དུ་མེད་པ་ཞིག་ཏུ་གྲུབ་པར་མེད་དུ་མི་རུང་བའི་མཐུན་རྐྱེན་བྱེད་པའི་ཡིག་ཚགས་ལས་ཀའི་རིན་ཐང་ཡང་གསལ་རྗེན་དུ་བསྟན་ཡོད་པས། ཡིག་ཚགས་ལས་བྱེད་པ་ཚང་མས་རང་ཉིད་ཀྱི་ཕྲག་སྟེང་དུ་བབ་པའི་ལོ་རྒྱུས་ཀྱི་འགན་འཁྲིར་ངོས་འཛིན་གསལ་པོ་ཡོང་བ་བྱས་ཏེ། བྱ་གཞག་སྒྲུབ་པའི་ཁུར་སེམས་དྲག་ཏུ་གཏོང་དགོས་པ་ནི་ཡིག་ཚགས་ཀྱི་རིན་ཐང་བསྔོགས་སྤེལ་མངོན་འགྱུར་བྱེད་པའི་སྔོན་འགྲོའི་ཆ་རྐྱེན་མེད་དུ་མི་རུང་བ་ཞིག་ཡིན།\nཡིག་ཚགས་ཀྱི་ཉར་ཚགས་དོ་དམ་ལས་ཀ་ཞིབ་ཚགས་གཏིང་ཚུགས་ངང་སྒྲུབ་པ་དང་། གཡར་གཏོང་བེད་སྤྱོད་བྱེད་རྒྱུ་འཐུས་ཚང་ཞིག་གཉེར་ཏེ་སྤྱི་ཚོགས་ཐོག་གི་རིག་དཔྱད་སྡེ་ཚན་དང་། དེ་མིན་འབྲེལ་ཡོད་མི་སྣ་སོགས་ཀྱིས་ཡིག་ཚགས་བཙལ་འཚོལ་བེད་སྤྱོད་གནང་རྒྱུར་སྟབས་བདེ་སྐྲུན་པ་མ་ཟད། ཁོང་ཚོའི་ཞིབ་འཇུག་གམ་ཡང་ན་ལས་བྱ་གང་ཡིན་པ་དེ་སྒྲུབ་རྒྱུར་ཕན་ངེས་རྔོ་ཐོགས་བྱུང་ན། དེ་ནི་ཡིག་ཚགས་ལས་བྱེད་པའི་འགན་བབ་ལས་ཀ་ཞིག་རེད་ལ། ཡིག་ཚགས་དྲིལ་བསྒྲགས་བྱེད་པའི་ཐབས་ལམ་ཡང་ལེགས་ཤོས་སུ་སྣང་། གང་ལགས་ཤེ་ན། ཁོང་ཚོས་ཡིག་ཚགས་བེད་སྤྱོད་བཏང་ནས་བྱ་བ་སྒྲུབ་སྐབས་སྟབས་བདེ་བྱུང་བ་མ་ཟད། ལས་ཀར་ཡང་ཕན་འབྲས་མངོན་གསལ་ཐོན་པས་གཅིག་ནས་སྐབས་དེ་དུས་རང་གི་བྱ་བ་སྒྲུབ་པར་ཕན་པ་དང་། གཉིས་ནས་ཡིག་ཚགས་ཀྱིས་ཁོང་ཚོར་མཚོན་པའི་རིན་ཐང་ལའང་ངེས་ཤེས་གསར་པ་ཞིག་འདྲོངས་ཐུབ་པར་གྱུར་ཏེ། ཁོང་ཚོ་རང་ཉིད་ཀྱིས་ཤེས་པ་ཙམ་མ་ཟད། མ་སྐུལ་དང་བླངས་ཀྱིས་གཞན་ལའང་དེའི་སྐོར་ཞར་དང་ཞོར་ལ་གླེང་རྒྱུ་ཡིན་ན་དྲིལ་བསྒྲགས་ཀྱི་ཕན་འབྲས་ཤིག་ངང་ངམ་ཤུགས་ཀྱིས་ཐོན་རྒྱུ་ཡིན་པ་གོར་མ་ཆག\nཡིག་ཚགས་ཀྱི་རིན་ཐང་མངོན་འགྱུར་ཡོང་བ་བྱེད་དགོས་ན་སྤྱི་ཚོགས་ཀྱི་ལག་ལེན་ངོ་མའི་ནང་བེད་སྤྱོད་བྱེད་དགོས་ཤིང་། ཡིག་ཚགས་བེད་སྤྱོད་གནང་མཁན་ཚོའི་བསམ་བློའི་ངོས་འཛིན་གང་འདྲ་ཞིག་ཡིན་པ་དེས་ཡིག་ཚགས་བེད་སྤྱོད་གནང་མིན་ལ་ཐད་ཀར་ཤུགས་རྐྱེན་ཐེབས་ཀྱི་ཡོད་པས། ང་ཚོས་ངེས་པར་དུ་ཡིག་ཚགས་འགྲེམས་སྟོན་བྱེད་པ་སོགས་བརྒྱུད་ཐབས་བརྒྱ་ཇུས་སྟོང་གིས་ཡིག་ཚགས་ཀྱི་དྲིལ་བསྒྲགས་ལས་ཀར་ཤུགས་སྣོན་བརྒྱབ་སྟེ་ཡིག་ཚགས་ཀྱི་ཁ་ངོར་གཡོགས་པའི་གསང་རས་དེ་ཕུད་ཐབས་དང་། སྤྱི་ཚོགས་ཁྱོན་ཡོངས་དང་ལྷག་པར་ལོ་རྒྱུས་ཡིག་ཚགས་བེད་སྤྱོད་གནང་ངེས་ཀྱི་རིག་དཔྱད་ཚན་པ་དང་། མི་སྒེར་གྱིས་ཡིག་ཚགས་ལ་འཛིན་པའི་ངོས་འཛིན་གསལ་དུ་གཏོང་དགོས། དེ་ལྟར་བྱུང་ཚེ་སྤྱི་ཚོགས་ཀྱི་ཡིག་ཚགས་འདུ་ཤེས་མཐོར་འདེགས་ཡོང་བ་དང་། ཡིག་ཚགས་ཀྱིས་སྤྱི་ཚོགས་ལག་ལེན་ནང་ཕན་ནུས་འདོན་ཚད་རྒྱ་ཆེ་གོང་མཐོར་འགྲོ་བ་མ་ཟད། ཡིག་ཚགས་ཀྱི་རིན་ཐང་བསྔོགས་སྤེལ་གྱིས་དཔལ་ཡོན་གཉིས་འཛུགས་སྐྲུན་བྱེད་པར་ཞབས་འདེགས་ཞུ་ཤུགས་ཀྱང་ཆེ་རུ་འགྲོ་ཐུབ་བོ།\nཡིག་ཚགས་ཀྱི་རིན་ཐང་ནི་བེད་སྤྱོད་བྱེད་པའི་བརྒྱུད་རིམ་ནང་མངོན་པ་ཞིག་ཡིན། བེད་སྤྱོད་བྱེད་པ་ཞེས་པར་ཕྱོགས་གཉིས་མ་མཐར་འཛོམས་དགོས་ཏེ། གཅིག་ནས་བེད་སྤྱོད་བྱེད་མཁན་ཡོད་པ་དང་། གཉིས་ནས་སྤྱད་བྱའི་དངོས་པོ་དགོས་པ་ནི་སུས་ཀྱང་ཤེས་པ་ཞིག་རེད། ལོ་རྒྱུས་ཡིག་ཚགས་ཀྱི་ངོས་ནས་བཤད་ན། རང་ཉིད་ཀྱི་ལས་འབྲས་དང་། དྲིལ་བསྒྲགས་ཀྱི་ཕན་ནུས་ལ་བརྟེན་ནས་བེད་སྤྱོད་གནང་མཁན་མི་ཉུང་བ་ཞིག་བྱུང་བ་མ་ཟད། ད་དུང་མང་དུ་གང་འགྲོ་ཡིན་ན་སྤྱད་བྱའི་ཡིག་ཚགས་རང་ངོས་ཀྱི་འཛུགས་སྐྲུན་ལ་ཤུགས་སྣོན་མ་བརྒྱབ་ཚེ་དོན་མཐུན་ལག་སྟོང་དུ་ལོག་དགོས་པའི་གནས་ཚུལ་ཐོན་རྒྱུར་གདོན་མི་ཟ། བྱས་ཙང་ཡིག་ཚགས་རང་ངོས་ཀྱི་རྨང་གཞི་བརྟན་ལེགས་ཤིག་འཛུགས་བསྐྱེད་བྱེད་དགོས་པ་ནི་གནད་ཀྱི་འགག་རྩར་ཐུག་པ་ཞིག་ཡིན་པར་སེམས་པ་ལ།\n༡ .ཡིག་ཚགས་བསྡུ་ལེན་ལས་ཀར་ཤུགས་སྣོན་བརྒྱབ་ཏེ་རང་རེའི་ལས་ཁུངས་ཀྱི་ཡིག་ཚགས་ནང་དོན་ཕུན་སུམ་ཇེ་ཚོགས་དང་། གཞི་ཁྱོན་སྣ་གྲངས་འཛོམས་པོ་ཞིག་ཡོང་བ་བྱེད་དགོས། ད་ལྟ་རང་རེའི་ལྗོངས་ཡིག་ཚགས་ལས་ཁུངས་སུ་ཉར་ཚགས་དོ་དམ་བྱས་པའི་ཡིག་ཚགས་གྲངས་ཀྱི་ཆ་ནས་བཤད་ན་མང་ཙམ་ཡོད་པ་དང་། ནང་དོན་གྱི་ཆ་ནས་ཕུན་སུམ་ཚོགས་ཙམ་ཡོད་ནའང་དེང་གི་ཚན་རིག་ཞིབ་འཇུག་གི་བྱ་བའི་འཕེལ་ཕྱོགས་དང་། ལྷག་པར་བོད་ཀྱི་སྤྱི་ཚོགས་ལོ་རྒྱུས་དང་བསམ་བློ་རིག་གནས་ཀྱི་ཁྱོན་ཡོངས་ལ་བརྟག་དཔྱད་ཞིབ་འཇུག་བྱེད་པའི་རིག་ཚན་གསར་པ་སྟེ་བོད་རིག་པའི་འཕེལ་བགྲོད་ཀྱི་རེ་བ་དང་བསྡུར་ན་ནང་དོན་ཐད་ད་དུང་ཕྱོགས་རེ་བའི་ཞན་ཆ་ཐོན་ལ། ཡིག་ཚགས་ཀྱི་གྲུབ་ཚུལ་ཐད་ཀྱང་འཐུས་ཚང་ཞིག་མིན་པའི་རྣམ་པ་ཐོན་ཡོང་གི་ཡོད། དེར་བརྟེན་ང་ཚོས་ཀྱང་སྤྱི་ཚོགས་ཚན་རིག་གིས་གཙོས་པའི་ཚན་རིག་ཞིབ་འཇུག་གི་བྱ་བའི་འཕེལ་ཕྱོགས་དང་། དེའི་དགོས་འདུན་ལ་དོ་སྣང་ཤེས་རྟོགས་ཡོང་བ་བྱས་ཏེ་རང་རེའི་ལས་ཁུངས་སུ་ད་ལྟ་བསྡུ་ཉར་བྱེད་ཐུབ་མེད་པའི་ཡིག་ཚགས་ཁག་བསྡུ་ལེན་བྱེད་གང་ཐུབ་བྱེད་དགོས། དེ་ལྟར་བྱུང་ན་གཞི་ནས་བེད་སྤྱོད་གནང་མཁན་ཚོའི་རེ་བ་ཟུར་སྣེ་མང་བ་དང་། གནས་རིམ་མང་བ། རྙོག་རྫོབ་ཆེ་བ་ཁག་རེ་རེ་བཞིན་བསྐོང་ཐུབ་པའི་རེ་བ་ཡོད་ལ། ཡིག་ཚགས་དང་། ཡིག་ཚགས་ལས་ཁུངས་གྱི་སྤྱི་ཚོགས་གནས་བབ་ཀྱང་ལེགས་སུ་གཏོང་ཐུབ།\n༢.དག་སྒྲིག་ལས་ཀར་ཤུགས་སྣོན་བརྒྱབ་སྟེ་བལྟ་ཀློག་བེད་སྤྱོད་བྱེད་སྐབས་བཙལ་འཚོལ་བྱེད་བདེ་ཡོང་བ་བྱེད་དགོས། ཡིག་ཚགས་རང་ཉིད་ཀྱི་ཁྱད་ཆོས་དང་ཡིག་ཚགས་དེ་རིགས་བྱུང་བའི་ལོ་རྒྱུས་ཀྱི་གནས་ཚུལ་དངོས་ལ་གཞིགས་ནས་དག་སྒྲིག་དཀར་ཆག་འགོད་པའི་ལས་ཀ་ཧུར་ཐག་སྒྲུབ་སྟེ་ཁོ་ཚོའི་རིན་ཐང་མགྱོགས་ནས་མྱུར་དུ་མངོན་འགྱུར་ཡོང་བར་འབད་པས་མཐུན་རྐྱེན་སྒྲུབ་རྒྱུ་དེ་གནད་ཀྱི་དམ་པར་འཁུམས། དེ་ལྟར་མིན་ཚེ་ཡིག་ཚགས་རྐང་གཅིག་འཚོལ་བར་ཉིན་གང་ངལ་བ་སྤྱོད་པ་དང་། ཡོད་ཚད་ཟིང་སློང་བྱས་ཀྱང་འཚོལ་རྙེད་མི་ཐུབ་པའི་གནས་ཚུལ་ཐོན་ངེས་རེད། བེད་སྤྱོད་གནང་མཁན་ཚོས་བཙལ་འཚོལ་བྱེད་སྐབས་ཇི་ཙམ་སྟབས་བདེ་ན་ཡིག་ཚགས་ཀྱི་རིན་ཐང་མངོན་དུ་འགྱུར་བའི་མཐུན་རྐྱེན་དེ་ཙམ་གྱིས་ཚང་བ་ཡིན་པས་དེའི་ཐད་ང་ཚོའི་ཀླད་པ་མང་ཙམ་དཀྲུག་དགོས། དཔེར་ན་དཀར་ཆག་བཟོ་འགོད་བྱེད་སྐབས་ཀྱང་སྲོལ་རྒྱུན་སྡེ་ཁག་གི་དཀར་ཆག་དང་། བམ་པོའི་དཀར་ཆག བམ་པོ་རེ་རེའི་ནང་དོན་དཀར་ཆག་ཙམ་བཀོད་པས་ཡིད་མ་ཚིམས་པར་བེད་སྤྱོད་གནང་མཁན་གྱི་དགོས་མཁོ་ལས་བརྩམས་ཏེ་ནང་དོན་དང་དུས་ཚོད། ཡོང་ཁུངས། ཡིག་ཨང་སོགས་གཞི་འཛིན་ས་བྱས་ནས་དཀར་ཆག་འདྲ་མིན་སྣ་ཚོགས་བཟོ་འགོད་བྱེད་པ་དང་། དབྱུང་ལྡེ(index,མང་པོའི་ནང་ནས་རང་ལ་གང་མཁོ་བ་དེ་ཕྱིར་ཕྱུང་བའམ་དབྱུང་བར་བྱེད་པའི་ལྡེ་མིག་ལྟ་བུ་ཡིན་པའི་ཆ་ནས་སྒྲ་དོན་གཉིས་ཚུད་ཀྱིས་དེ་ལྟར་བསྒྱུར་བའང་རྒྱ་ཡིག་ཏུ་ཐ་སྙད་འདི་ཐོག་མར་སྤྱོད་སྐབས་སྒྲ་བསྒྱུར་ཁོ་ནས引得ཞེས་བྲིས་པ་དང་། ཕྱིས་ནས་རྒྱ་ཡིག་རང་གི་གོམས་སྲོལ་དང་འབྲེལ་ཏེ索引 ཞེས་བསྒྱུར་བ་ལྟ་བུར་བསམ་མོད། བོད་ཀྱི་སྐད་ཡིག་ནང་འདི་ལྟར་ཕབ་བསྒྱུར་བྱས་ན་འོས་མིན་དཔྱད་པར་ཞུ)འདྲ་མིན་སྣ་ཚོགས་དཔེར་ན་མིའི་མིང་དང་། ས་ཆའི་མིང་། དོན་རྐྱེན་གྱི་མིང་སོགས་གཞི་རྐང་དུ་བཅོལ་ཏེ་འགོད་བཟོ་བྱས་ན་ད་གཟོད་བེད་སྤྱོད་གནང་མཁན་ཚོར་བཙལ་འཚོལ་བྱེད་པའི་ལག་ཆ་ཕུན་སུམ་ཚོགས་པོ་བྱུང་བས་རང་སོ་སོའི་དགོས་མཁོ་ལྟར་བེད་སྤྱོད་གནང་བས་འཐུས་པ་ལྟ་བུའོ།\n༣. བོད་ཀྱི་ལོ་རྒྱུས་དང་འབྲེལ་བའི་ཡིག་ཚགས་ཀྱི་དཀར་ཆག་ལྟེ་གནས་འཛུགས་དགོས། གོང་དུ་བཤད་པའི་དཀར་ཆག་དང་དབྱུང་ལྡེ་ཚང་མ་རང་ལྗོངས་ཀྱི་ཡིག་ཚགས་ལས་ཁུངས་སུ་ཉར་ཚགས་བྱས་པའི་ཡིག་ཚགས་ལ་ལྟོས་ནས་བཟོ་བཀོད་བྱས་པ་འབའ་ཞིག་ཡིན་ཞིང་། འདིར་གླེང་བའི་དཀར་ཆག་ལྟེ་གནས་ཀྱི་ཁྱབ་རྒྱ་དེ་ལས་རིང་དུ་བརྒལ་བ་ཞིག་རེད། དེ་ཡང་བོད་ཀྱི་ལོ་རྒྱུས་དང་འབྲེལ་བའི་ཡིག་ཚགས་ནི་ད་ལྟ་ང་ཆོའི་ལྗོངས་ཡིག་ཚགས་ལས་ཁུངས་སུ་ཉར་ཚགས་དོ་དམ་ཞུས་པ་འདི་ཙམ་གྱིས་མི་ཚད་པར་བོད་ཀྱི་ས་ཁུལ་ཁག་གི་ཡིག་ཚགས་ལས་ཁུངས་དང་། དགོན་སྡེ། དེ་མིན་རིག་དངོས་ཚན་ཁག་སོགས་ལའང་གནས་ཡོད་ཅིང་། དེ་དག་ཚང་མ་ལྗོངས་ཡིག་ཚགས་ལས་ཁུངས་སུ་བསྡུ་ལེན་བྱ་རྒྱུར་དཀའ་ཁག་ཆེ་བས། ཡིག་ཚགས་རང་ལ་དོ་དམ་བྱེད་ལུགས་སྔར་ལུགས་ལྟར་བསྐྱངས་པའི་རྨང་གཞིའི་ཐོག་དེ་དག་གི་ནང་དོན་དཀར་ཆག་བསྡུ་ལེན་གཅིག་བསྡུ་བྱས་ཏེ་བོད་ལྗོངས་ཡིག་ཚགས་ལས་ཁུངས་སུ་དཀར་ཆག་ལྟེ་གནས་ཤིག་འཛུགས་ཐུབ་པ་བྱུང་ན་ཞིབ་འཇུག་བེད་སྤྱོད་གནང་མཁན་ཚོར་མཐུན་རྐྱེན་ཡིད་ཚིམ་པ་ཞིག་སྐྲུན་ཐུབ་ངེས་རེད།\n༤. བལྟ་ཀློག་བེད་སྤྱོད་ཀྱི་བྱ་བ་གང་ལེགས་སྒྲུབ་དགོས། དེ་ཡང་གོང་དུ་སྨོས་པའི་དོན་ཚན་ཆེ་ཕྲ་ཐམས་ཅད་ཡིག་ཚགས་བེད་སྤྱོད་ཀྱིས་རིན་ཐང་མངོན་དུ་འགྱུར་བའི་མཐུན་རྐྱེན་ནམ་སྔོན་དུ་འགྲོ་བ་འབའ་ཞིག་ཡིན་ཞིང་། བྱ་བ་དེ་རྣམས་གྲུབ་པ་ཙམ་གྱིས་ཡིག་ཚགས་ཀྱི་རིན་ཐང་མངོན་དུ་འགྱུར་ཐབས་མེད་པས་ཚན་རིག་ཞིབ་འཇུག་དང་། འཛུགས་སྐྲུན་བྱ་གཞག་གི་ལག་ལེན་དངོས་ནང་ཡིག་ཚགས་བེད་སྤྱོད་བྱེད་རྒྱུ་ནི་གོང་སྨོས་ལས་ཕྲན་ཐམས་ཅད་ཀྱི་མཐའ་མའི་དམིགས་རེ་ཉིད་ཡིན་ནོ།\nའཛམ་གླིང་ཡིག་ཚགས་ལས་རིགས་ཀྱི་འཕེལ་ཕྱོགས་ལ་བལྟས་ཚེ་ང་ཚོས་སྣང་ཚུལ་འདི་འདྲ་ཞིག་མངོན་གསལ་དུ་མཐོང་ཐུབ་སྟེ། རྒྱལ་ཁབ་དང་། མི་རིགས་གང་འདྲ་ཞིག་ཡིན་ནའང་རུང་། དེ་རྣམས་ཀྱིས་སྤྱི་ཚོགས་ལམ་ལུགས་ཅི་འདྲ་ཞིག་ལག་བསྟར་བྱེད་བཞིན་ཡོད་ནའང་འདྲ། ཚང་མས་ཡིག་ཚགས་བཀག་ཉར་བྱེད་ཡུན་ཐུང་དུ་བཏང་ནས་བེད་སྤྱོད་བྱེད་ཚད་རྒྱ་ཆེར་གཏོང་བཞིན་ཡོད་པ་ནི་གཅིག་མཐུན་རེད། རང་རེའི་རྒྱལ་ཁབ་ལ་ཆ་བཞག་ནའང་ཡིག་ཚགས་ཀྱི་བཀག་ཉར་བྱེད་ཡུན་དེ་མཐའ་མེད་པ་ནས་མི་ལོ་སུམ་ཅུར་བསྒྱུར་ཡོད་པས། དམིགས་བསལ་གནས་ཚུལ་ཡོད་རིགས་ཕུད། དེ་བྱིངས་ཚང་མ་ཡིག་ཚགས་གྲུབ་ནས་ལོ་སུམ་ཅུ་འཁོར་མཚམས་ཚང་མ་སྤྱི་ཚོགས་ཁྱོན་ཡོངས་ཀྱིས་བེད་སྤྱོད་བྱས་ཆོག་པ་རེད། ད་ལྟ་ལག་བསྟར་དོན་འཁྱོལ་བྱེད་མུས་ཡིན་པའི་ལམ་ཕྱོགས་དང་། མཛད་ཕྱོགས། སྲིད་ཇུས་གང་གི་ཐད་ནས་བལྟས་ཀྱང་སྔར་ན་མ་གྲགས་པའི་དུས་བབ་བཟང་པོ་ཞིག་རེད་ན། ཡིག་ཚགས་ཀྱི་རིན་ཐང་བསྔོགས་སྤེལ་མངོན་འགྱུར་ཡོང་རྒྱུར་མཐུན་རྐྱེན་བླ་ན་མེད་པ་ཞིག་སྐྲུན་པ་དང་། མདུན་ལམ་ཡངས་ཤིང་རྒྱ་ཆེ་བ་ཞིག་བཏོད་ཡོད་པ་རེད།\nཡིག་ཚགས་ཀྱི་བལྟ་ཀློག་བྱེད་སྤྱོད་བྱེད་པར་གནས་རིམ་མཐོ་དམའ་གཉིས་ཡོད་པ་ལས་སྲོལ་རྒྱུན་ལྟར་གནས་རིམ་དམའ་བའི་བལྟ་ཀློག་བེད་སྤྱོད་ནི་ཡིག་ཚགས་ལས་ཁུངས་སུ་གཡར་གཏོང་བྱས་པའི་ཡིག་ཚགས་བལྟ་ཀློག་བྱེད་ས་དམིགས་བཀར་ཡོད་པས་ཡིག་ཚགས་བེད་སྤྱོད་གནང་བར་ཕེབས་མཁན་ཚང་མས་བལྟ་ཀློག་ཁང་དུ་ཕེབས་གཟིགས་གནང་གི་ཡོད། དེར་བརྟེན་ཁོང་ཚོས་གང་མཁོ་བའི་ཡིག་ཚགས་བཙལ་འཚོལ་གནང་བ་དང་། བཤུ་འབྲི། པར་སློག་སོགས་བྱེད་རྒྱུའི་ཐད་མཐུན་རྐྱེན་གང་ལེགས་སྐྲུན་དགོས་པ་དང་། ཞབས་ཞུ་སྟབས་བདེ་སྐྲུན་གང་ཐུབ། དེ་མིན་དཔྱད་ཡིག་མཁོ་འདོན་སྐོར་གྱི་བློ་འདྲི་སོགས་གང་ལེགས་གང་བཟང་སྒྲུབ་དགོས་པ་ཡིན།\nརྩོམ་ཞིབ་སྟེ་རྩོམ་སྒྲིག་དང་ཞིབ་འཇུག་གཉིས་ཚུད་པའི་ལས་ཀ་འདི་བཞིན་ཡིག་ཚགས་ཀྱི་རིན་ཐང་མངོན་དུ་འགྱུར་བའི་བྱ་ཐབས་ཞིབ་ཚགས་གཏིང་ཚུགས་ཤིག་ཡིན་ལ། ཡིག་ཚགས་ལས་ཀའི་དམིགས་འདུན་མཐའ་མའམ་མཐོ་ཤོས་ཏེ་ཡིག་ཚགས་མཁོ་འདོན་བེད་སྤྱོད་ཀྱིས་སྤྱི་ཚོགས་བྱ་གཞག་ཁག་ལ་ཞབས་འདེགས་ཞུ་བའི་བྱ་ཐབས་གནས་རིམ་མཐོ་བ་དེའང་ཡིན་ཏེ། ཡིག་ཚགས་ཀྱི་རིན་ཐང་མངོན་དུ་འགྱུར་བ་བྱ་རྒྱུ་ནི་ཡིག་ཚགས་ལས་ཀའི་བླང་བྱའམ་རེ་བ་མཐོ་ཤོས་དེ་ཡིན་པའི་ཕྱིར། རྩོམ་སྒྲིག་ཞིབ་འཇུག་གི་བྱ་བ་སྒྲུབ་པ་ལས་ཐོབ་པའི་འབྲས་བུ་ཁག་ཅིག་ཏང་སྲིད་ལས་ཀར་དཔྱད་གཞིའམ་གཞི་འཛིན་ས་མཁོ་འདོན་བྱེད་པ་ཡིན་མོད། ཁྱབ་ཆེ་བའི་དབང་དུ་བྱས་ན་གཙོ་བོ་རིག་དཔྱད་སྡེ་ཁག་དང་རིག་དཔྱད་མི་སྣར་ཚད་མཐོ་བའི་དཔྱད་ཡིག་གི་ཞབས་ཞུ་སྒྲུབ་པ་དེ་ཡིན་པར་སེམས། དེ་ཡང་ཡིན་ཏེ། ཚན་རིག་ཞིབ་འཇུག་བྱེད་པར་དཔྱད་ཡིག་དགོས་ལ། ཡིག་ཚགས་ལ་དཔྱད་ཡིག་གཞན་གང་གིས་ཀྱང་འགྲན་དུ་མེད་པའི་བདེན་དངོས་སམ་ཡིད་རྟོན་དུ་རུང་བའི་རང་བཞིན་ཞིག་ལྡན་པས་བདེན་དོན་འཚོལ་སྙེགས་ལ་སྤྲོ་བའི་ཚན་ཞིབ་པས་དཔྱད་ཡིག་གི་རྣམ་པ་འདིར་འཛིན་པའི་ལྟ་སྟངས་དང་སྤྱོད་པའི་དགོས་འདུན་ཡང་གཞན་ལས་ལྟག་པར་མཐོང་བ་སྨོས་མ་དགོས་པའི་ཕྱིར།\n༡ .རྩོམ་སྒྲིག་སྐོར། བོད་ལྗོངས་ཀྱི་ཡིག་ཚགས་ནི་ཚང་མས་མཁྱེན་གསལ་ལྟར་ཁ་གྲངས་དང་། ནང་དོན། རྣམ་པ་སོགས་གང་ཐད་ནས་བལྟས་ཀྱང་ཕུན་སུམ་ཚོགས་པ་ཞིག་རེད་ལ། བོད་རིག་པར་ཞིབ་དཔྱད་གནང་མཁན་ཁག་སོ་སོར་ལྟོས་ནས་བཤད་ན་ཁོ་ཚོར་མཁོ་བའི་དཔྱད་ཡིག་ནི་ནང་དོན་གྱི་ཁྱབ་རྒྱ་ཆེ་ཆུང་དང་། གཏིང་ཟབ་ཚད། དཔྱད་ཞིབ་བྱེད་པའི་ཟུར་སྣེ་དང་རྐང་པ་འཛུགས་ས་སོགས་ཐམས་ཅད་བྱེ་བྲག་དམིགས་སུ་བཀར་བ་ཞིག་རེད། དེར་བརྟེན། ཁོ་ཚོར་མཁོ་བའི་དཔྱད་ཡིག་ཁག་མར་གྱི་ནང་ནས་སྤུ་བཏོན་པ་ལྟར་བམ་པོ་བརྩེགས་པའི་ཡིག་ཚགས་ཀྱི་ལྷུན་པོ་ལས་ཕྱིར་ཕྱུང་ཞིང་ཕྱོགས་སྒྲིག་མཁོ་འདོན་བྱེད་དགོས། དེ་ལྟར་བྱུང་ཚེ་མཁོ་འདོན་དང་བེད་སྤྱོད་གནང་མཁན་ཕྱོགས་གཉིས་ཀར་དགེ་མཚན་རྨད་དུ་བྱུང་བ་འཕེལ་རྒྱུ་ཡིན་པར་གདོན་མི་ཟ་མོད། དགོས་མཁོའི་བརྟག་དཔྱད་སྔོན་དུ་མ་སོང་ན་ལས་ཕོན་ཆེ་ལ་རྙོག་འཛིང་ཆེ་བའི་ལས་དེ་ངལ་བ་འབྲས་མེད་ཀྱི་གཡང་སར་ལྷུང་རྒྱུ་ཡིན་པའང་གདོན་མི་ཟ་བའི་གནད་ཉིད་དུ་འཁུམས་སོ།\nཀ རིག་དཔྱད་ཆ་འཕྲིན་འཚོལ་སྡུད་བྱེད་རྒྱུར་དོ་སྣང་བྱེད་དགོས། ཀྲུང་གོའི་ལོ་རྒྱུས་སྨྲ་བ་ཆེན་པོ་ཁྲེན་ཡོའན(陈垣)གྱི་དགོངས་ཚུལ་ལྟར་ན། “ཞིབ་འཇུག་གི་བྱ་བ་གཉེར་བའི་བརྒྱུད་རིམ་ནང་། དཔྱད་ཡིག་ལ་རྒྱུས་མངའ་དང་བསྡུ་གསོག་བྱེད་རྒྱུ་དེས་ལས་ཀ་ཧྲིལ་པོ་སྒྲུབ་པའི་དུས་ཚོད་དང་སེམས་ནུས་ཀྱི༥༠%ཟིན་པ་དང་། གོ་བསྡུར་བསམ་གཞིགས་བྱེད་པས༣༠%ཟིན་ཞིང་། དངོས་སུ་རྩོམ་འབྲིར་ཞུགས་པར་དུས་ཚོད་དང་སེམས་ནུས་ཀྱི༢༠%སྤྱད་པས་འགྲིག”པར་བཞེད་ཀྱི་ཡོད་པ་དེ་ལས་དཔྱད་ཡིག་གིས་ཞིབ་འཇུག་ལས་ཀའི་ནང་བཟུང་བའི་གནས་བབ་གསལ་པོར་མ།ཚོན་ཡོད། ཡིག་ཚགས་ནི་དཔྱད་ཡིག་གི་ཕུད་དུ་སོན་པ་ཞིག་ཡིན་པ་ཚང་མས་ཤེས་གསལ་ལྟར་ཡིན་པས་ཡིག་ཚགས་ཀྱིས་རིག་དཔྱད་ཞིབ་འཇུག་བྱ་བའི་ཁྲོད་མཚོན་པའི་རིན་ཐང་ཆེ་ཐག་ཆོད་ཡོད་ནའང་། ད་ལྟའི་ཆར་བག་ལ་ཉལ་ནས་བསྡད་ཡོད། དེར་བརྟེན་རྩོམ་སྒྲིག་ལས་ཀ་སྒྲུབ་མཁན་ཚོས་ཡིག་ཚགས་ཁོ་ནར་མགོ་འཁོར་ཏེ་མ་བསྡད་པར་བོད་རིག་པའི་ཞིབ་འཇུག་གི་འཕེལ་ཕྱོགས་སྤྱི་དང་། ཡང་སྒོས་བོད་ཀྱི་སྤྱི་ཚོགས་ལོ་རྒྱུས་དང་འབྲེལ་བའི་རིག་ཚན་ཁག་གི་འཕེལ་ཕྱོགས་ལ་ཉམས་ཞིབ་བྱེད་པ་དང་། རིག་པའི་རྫི་རྣོ་ཙམ་བྱས་ནས་རིག་དཔྱད་ཀྱི་འཕེལ་ཕྱོགས་དང་། དཔྱད་ཡིག་གི་མཁོ་ཕྱོགས་ལ་དོ་སྣང་སྒོས་སྐབས་འཕྲལ་གང་མཁོ་གང་སྒྲིག་གིས་མཁོ་འདོན་བྱས་པ་ཡིན་ན་དཔེ་ཁྲིའི་སྟེང་གཉིད་ལ་ཡུར་བའི་ཡིག་ཚགས་ཀྱི་ཕུང་པོ་དེའི་རིགས་རིག་དཔྱད་བྱ་བའི་ཁྲོད་ཀྱི་དཔྱད་གཞི་གསོན་པོ་ཞིག་ཏུ་གྱུར་ནས་རིག་ལམ་དཔྱད་བསྡུར་གྱི་བྱ་བ་གཏིང་ཚུགས་སུ་འཕེལ་བར་སྐུལ་འདེད་དང་། ཡིག་ཚགས་རང་ངོས་ཀྱི་རིན་ཐང་ཡང་མངོན་དུ་འགྱུར་ཐུབ་པ་ཡིན།\nབོད་རིག་པའི་ཁྱབ་ཁོངས་ལས་བོད་ཀྱི་ལོ་རྒྱུས་ལ་ཞིབ་འཇུག་བྱེད་པའི་བྱ་བ་གཅིག་པུར་བལྟས་ནའང་མི་ལོ་བཞི་བཅུ་ལྷག་གི་འཕེལ་ལམ་བརྒྱུད་ཡོད་རུང“ད་ཕན་རང་རེས་བོད་ཀྱི་སྤྱིར་བཏང་ལོ་རྒྱུས་དང་ཆོས་སྲིད་ཀྱི་ལོ་རྒྱུས་ཁོ་ན་ཙམ་ལས། བོད་ཀྱི་དཔལ་འབྱོར་གྱི་ལོ་རྒྱུས་དང་། རིག་གནས་ཀྱི་ལོ་རྒྱུས། མིའི་བསམ་བློའི་འཕེལ་རིམ་གྱི་ལོ་རྒྱུས། དེ་བཞིན་འཛུགས་སྐྲུན་བཟོ་རྩལ་གྱི་ལོ་རྒྱུས་སོགས་གལ་ཆེ་བ་མང་པོ་ཞིག་ལ་བསམ་གཞིགས་དང་ཞིབ་འཇུག་རྩ་བ་ནས་བྱ་རྒྱུ་མ་བྱུང་བའམ་ཡང་ན་བརྒྱུད་རིམ་ལྡན་པ་ཞིག་བྱུང་མེད་”(༡)པ་དེར་གཅིག་ནས་རིག་ལམ་དེ་རང་མ་ལག་ཚང་ཞིང་ཁོ་ལག་རྒྱས་པ་ཞིག་གྲུབ་མེད་པའི་རྐྱེན་ཡོད་ལ། ཕྱོགས་གཞན་ཞིག་ནས་ད་ཕན་ལོ་རྒྱུས་སྨྲ་བ་ཚོའི་དཔྱད་གཞིར་འཛིན་པ་མང་དག་ཅིག་བོད་ཀྱི་ཆོས་འབྱུང་དེབ་ཐེར་དང་རྣམ་ཐར་རྟོགས་བརྗོད། གདན་རབས་དཀར་ཆག་སོགས་ཡིན་ཞིང་། ཡིག་རིགས་དེ་ཚོ་ཚང་མ་ཆོས་ལུགས་ཀྱི་ཤན་ཤུགས་ཆེ་བ་དང་། གྲུབ་མཐའི་ཕྱོགས་ལྷུང་།རྩོམ་མཁན་གྱི་བསམ་བློ་སོགས་གང་ཐད་ཀྱི་དབང་གིས་ཆོས་ལུགས་གྲུབ་མཐའ་དང་། གདན་ས། ལོ་པཎ་གྱི་བྱུང་བ་དང་ཆེ་བ་བརྗོད་པ་ཙམ་ལས་བོད་ཀྱི་སྤྱི་ཚོགས་དཔལ་འབྱོར་སོགས་ཀྱི་གནས་ཚུལ་ཞིབ་གསལ་བཀོད་པ་ཉིན་མོའི་སྐར་མ་ལྟར་དཀོན་པས་ཞིབ་འཇུག་ལས་དོན་པས་དེའི་སྐོར་ཞིབ་དཔྱད་བྱེད་འདོད་ཀྱང་དཔྱད་གཞི་མེད་པའམ་དཀོན་པར་གྱུར་ཏེ། སེམས་བསམ་པས་ནམ་མཁར་རྟ་རྒྱུག་ནའང་། རྒྱུ་དངོས་པོས་སྦར་མཐིལ་ལ་སོ་མ་ཐེབས་པར་ལུས་པ་རེད་སྙམ། དེས་ན་ང་ཚོ་ཡིག་ཚགས་རྩོམ་སྒྲིག་གི་ལས་ལ་གཞོལ་བ་རྣམས་ཀྱིས་རིག་དཔྱད་ཆ་འཕྲིན་འདིར་དོ་སྣང་གིས་དེའི་སྐོར་གྱི་ཡིག་ཚགས་ཕྱོགས་བསྒྲིགས་དཔེ་སྐྲུན་ཞུ་ཐུབ་པ་བྱུང་ན་ཕན་འབྲས་བློས་མི་འཁྱུད་པ་ཞིག་ཐོན་རྒྱུ་ཡིན་པར་སེམས་སོ།\nཁ འབྲེལ་ཡོད་ཚན་པ་དང་མཉམ་འབྲེལ་རོགས་རེས་ཀྱིས་ཡིག་ཚགས་ཕྱོགས་བསྒྲིགས་དཔེ་སྐྲུན་མཁོ་འདོན་བྱེད་རྒྱུའང་ཐབས་ལམ་བཟང་པོ་ཞིག་ཏུ་མངོན། ཡིག་ཚགས་ལས་ཁུངས་རང་ཉིད་ནས་ཡིག་ཚགས་ཕྱོགས་བསྒྲིགས་བདམ་སྒྲིག་བྱེད་སྐབས་ལས་མཁན་གྱིས་མི་འདང་བ་དང་། ཡང་ན་ལས་མཁན་གྱི་ཆུ་ཚད་ཀྱིས་མི་འདང་བའི་གནས་ཚུལ་ཐོན་སྲིད་ལ། གཞན་དུ་དེང་གི་དཔེ་སྐྲུན་བྱ་གཞག་གིས་ཕན་འབྲས་ལ་དོ་ཁུར་ཆེན་པོ་བྱེད་ཅིང་ཡིག་ཚགས་ཕྱོགས་བསྒྲིགས་བཏོན་པའི་ཕན་འབྲས་ནི་ག་ནས་བལྟས་ཀྱང་བྲིན་ཁ་རྒྱུག་པའི་སྒྲུང་རྩོམ་སོགས་དང་བསྡུར་ཐབས་མེད་པ་ཞིག་ཡིན་པ་ནི་མ་སྒྲུབ་རང་གྲུབ་ཀྱི་བདེན་དོན་ཞིག་ཏུ་སྣང་། དེ་བས་ན་འབྲེལ་ཡོད་རིག་དཔྱད་སྡེ་ཁག་དང་མཐུན་གཉེར་མཉམ་སྒྲུབ་ཀྱིས་འདེམས་སྒྲིག་དཔེ་སྐྲུན་བྱས་པ་ཡིན་ན་གཅིག་ནས་འདེམས་སྒྲིག་གི་སྤུས་ཚད་མཐོར་འདེགས་ཐུབ་པ་དང་། གཉིས་ནས་དཔར་སྐྲུན་ཞུ་བའི་འགྲོ་གྲོན་ཡང་ཐག་གཅོད་ཡོང་གི་ཡོད་པས་རང་དགའ་གཞན་ཕན་གྱི་བྱ་བ་འདིར་གཞོལ་བར་མི་སྤྲོ་བ་སུ་མཆིས། དཔེར་ན་བོད་ལྗོངས་ཡིག་ཚགས་ལས་ཁུངས་ནས་ལྗོངས་སྤྱི་ཚོགས་ཚན་རིག་ཁང་སོགས་དང་རོགས་རེས་མཉམ་ལས་ཀྱིས་བོད་ཀྱི་ལོ་རྒྱུས་ཡིག་ཚགས་ལས་རང་བྱུང་གནོད་འཚེའི་སྐོར་གྱི་དཔེ་ཚོགས་ཤིག་འདེམས་སྒྲིག་དཔེ་སྐྲུན་ཞུས་པ་དང་། ཀྲུང་གོ་སྤྱི་ཚོགས་ཚན་རིག་ཁང་མི་རིགས་ཞིབ་འཇུག་སོའོ་དང་མཉམ་རུབ་ཀྱིས《བོད་ཀྱི་ལོ་རྒྱུས་དཔྱད་ཡིག་འདེམས་བསྒྲིགས(རྒྱ་འགྱུར་མ)》སྒྲིག་བསྒྱུར་པར་སྐྲུན་ཞུས་པ།《བོད་ལྗོངས་ནི་ཀྲུང་གོའི་མངའ་ཁོངས་བསྙོན་དུ་མེད་པ་ཞིག་ཡིན》ཞེས་པ་སོགས་ལ་འབྲེལ་ཡོད་ཡིག་ཚགས་མཁོ་འདོན་ཞུས་པ་སོགས་མང་དུ་གཉེར་བ་དེས་རིག་ལམ་དཔྱད་ཞིབ་དང་མེས་རྒྱལ་གོང་བུ་གཅིག་གྱུར་སྲུང་སྐྱོང་བྱེད་པའི་བྱ་བའི་ནང་ཕན་ནུས་གལ་ཆེན་བཏོན་ཡོད་པ་ནི་བསྙོན་དུ་མེད་པའི་དོན་དངོས་ཤིག་ཡིན་ལ་དེས་ང་ཚོར་ཐབས་ལམ་བཟང་པོ་ཞིག་ཀྱང་བསྟན་ཡོད།\n༢. ཞིབ་འཇུག་གི་སྐོར། ཡིག་ཚགས་ལས་ཀའི་མ་ལག་ཞིག་ཏུ་གྲུབ་པའི་རྩོམ་ཞིབ་གཉིས་ལས་ཞིབ་འཇུག་གི་སྐོར་ལའང་ཁག་གཉིས་ཡོད་དེ། ཡིག་ཚགས་སྐོར་གྱི་ཞིབ་འཇུག་དང་། ཡིག་ཚགས་དང་འབྲེལ་བའི་ལོ་རྒྱུས་ཞིབ་འཇུག་གོ། དེ་ལས་ཡིག་ཚགས་ཞིབ་འཇུག་ནི་གཙོ་བོ་ཡིག་ཚགས་གང་ཡོད་པ་དེ་ཚོའི་བྱུང་ལུགས་གྲུབ་སྟངས་དང་སྔོན་མར་ཉར་ཚགས་བྱེད་ཚུལ་སོགས་ལ་ཞིབ་འཇུག་དཔྱད་བསྡུར་གྱིས་སྔར་བས་ལེགས་པའི་སྒོ་ནས་ད་ཡོད་ཀྱི་ཡིག་ཚགས་ཉར་ཚགས་དོ་དམ་དང་བེད་སྤྱོད་ཞིབ་འཇུག་བྱེད་པར་རིག་པའི་མཐུན་རྐྱེན་སྐྲུན་པ་ཞིག་ཡིན་ན་འདིར་སྐབས་སུ་མ་བབ་པས་རྒྱས་པར་མི་སྤྲོ།\nཡིག་ཚགས་ལས་ཁུངས་ནས་ལོ་རྒྱུས་ཞིབ་འཇུག་གི་བྱ་བ་གཉེར་ཚེ་རང་གི་ཁྱད་ཆོས་གཞན་ལ་མེད་པ་གཉིས་འབུར་དུ་ཐོན་དགོས་ཏེ། རང་ལས་ཁུངས་སུ་བསྡུ་ཉར་བྱས་པའི་ཡིག་ཚགས་རྣམས་ཞིབ་འཇུག་གི་གཞི་རྐང་ཚུགས་སར་བྱས་ཏེ་ཐབས་ནུས་ཡོད་རྒུས་ཡིག་ཚགས་དེ་ཚོའི་རིན་ཐང་བསྔོགས་སྤེལ་བྱེད་དགོས་པ་དང་གཅིག ཡིག་ཚགས་ལ་གཞི་བཅོལ་ནས་ལོ་རྒྱུས་ཀྱི་ཕྱོགས་དང་ཟུར་འགར་ཞིབ་དཔྱད་བགྱིས་ཏེ་ལོ་རྒྱུས་སྨྲ་བ་ཚོས་བརྩམས་པའི་ལོ་རྒྱུས་དེབ་ཐེར་གྱི་ནང་དོན་དང་། ལྟ་བར་ཁ་གསབ་རོགས་སྣོན་དང་དག་བཅོས་དགག་སྒྲུབ་བྱེད་པ་ལས་བརྒྱུད་རིམ་ལྡན་པའི་སྒོ་ནས་ལོ་རྒྱུས་ལ་ཞིབ་འཇུག་གིས་དེབ་ཐེར་གསར་རྩོམ་དང་། ལྟ་བ་གསར་འཛུགས་བྱེད་པ་ཞིག་མིན་པ་དང་གཉིས་སོ། དེ་ལྟར་བྱུང་ཚེ་གཅིག་ནས་རང་ཉིད་ཀྱི་ལེགས་ཆ་སྤེལ་བ་དང་། གཉིས་ནས་ཡིག་ཚགས་ཀྱི་ལས་ཀ་གཞན་ཀུན་ལ་སྨན་པའི་གསོས་སུ་བྱེད་པས་ཡིག་ཚགས་ཀྱི་རིན་ཐང་འདོན་སྤེལ་གང་ལེགས་ཡོང་རྒྱུར་ཕན་ངེས་ཀྱི་ནུས་མཐུ་ཐོན་ཐུབ་པ་དཔེར་ན། ཀྲུང་གོའི་ལོ་རྒྱུས་ཡིག་ཚགས་ཁང་དང་པོའི་བློ་མཐུན་གྱིས་རང་ལས་ཁུངས་སུ་ཉར་བའི་ཆིང་རྒྱལ་རབས་སྐབས་ཀྱི་ཅུན་ཅི་ཁྲུའུ(军机处)སོགས་ཀྱི་འབྲས་ཙེའི(奏折)ནང་དོན་གཞིར་བཟུང་ནས་དཔྱད་ཞིབ་བྱེད་སྐབས་ལོ་རྒྱུས་སྨྲ་བའི་ཁྲོད་དུ་དར་ཆེ་བའི་ལྟ་བ་སྟེ། ཉལ་ཐ་བཀག་སྡོམ་བྱེད་མིན་ཐད་ཆིང་སྲིད་གཞུང་ནང་ཕྱོགས་ཁག་གཉིས་ཡོད་པར་བཞེད་པའི་ལྟ་ཚུལ་དེ་དོན་དངོས་དང་མི་མཐུན་པར་མཐོང་སྟེ《མི་དམངས་ཉིན་རེའི་ཚགས་པར》ཐོག་རྩོམ་ཡིག་སྤེལ་ནས་སྐབས་དེ་དུས་ཉལ་ཐ་བཀག་སྡོམ་བྱེད་རྒྱུའི་ཐད་ཆིང་སྲིད་གཞུང་གི་གོང་འོག་ཚང་མ་གཅིག་མཐུན་ཡིན་པའི་སྐོར་གསལ་བཤད་བྱས་པར་ལོ་རྒྱུས་སྨྲ་བ་ཚོའི་གདེང་འཇོག་མཐོན་པོ་ཐོབ་པ་ལྟ་བུ་ང་ཚོའི་མིག་དཔེའམ་དཔྱད་གཞིར་བཟུང་དགོས་པར་སྙམ་མོ།\nཀ ལོ་རྒྱུས་ཞིབ་འཇུག་བྱེད་པའི་མདུན་ལམ་ཡངས་པོ་ཡོད་པ། གལ་སྲིད་ང་ཚོས་རང་ལས་ཁུངས་སུ་ཉར་ཚགས་བྱས་པའི་ལོ་རྒྱུས་ཡིག་ཚགས་རྣམས་ལ་གཞི་བཅོལ་ཞིང་། བོད་ཀྱི་ཆོས་འབྱུང་རྒྱལ་རབས་དང་། གདན་རབས་དེབ་ཐེར་དཔྱད་གཞིར་བྱས་ཏེ་འབྲེལ་ཡོད་ལོ་རྒྱུས་ལ་དཔྱད་བསྡུར་ཞིབ་འཇུག་གི་བྱ་བ་གཉེར་བ་ཡིན་ན། གཅིག་ནས་རང་ལས་ཁུངས་ཀྱི་རིག་གཞུང་ཆུ་ཚད་གོང་མཐོར་གཏོང་བ་དང་། ཡིག་ཚགས་ལས་ཁུངས་ཀྱི་སྤྱི་ཚོགས་གནས་བབ་ལ་བསྒྱུར་བཅོས་བྱེད་ཐུབ་པ་མ་ཟད། གཉིས་ནས་བོད་ཀྱི་ལོ་རྒྱུས་ཞིབ་འཇུག་གི་རིག་ལམ་འདི་བཞིན་ཁོ་ལག་ཡངས་པོར་གྲོལ་བ་དང་། རིག་པའི་མ་ལག་འཐུས་ཚང་བ་ཞིག་ཏུ་འཕེལ་བར་སྨན་ལ། ཞིབ་འཇུག་དཔུང་ཁག་རྒྱ་བསྐྱེད་ཤུགས་ཆེར་གཏོང་བར་ཡང་ཕན་ནུས་ངེས་ཅན་ཞིག་ཐོན་ངེས་རེད། དེ་བས་གལ་ཆེ་བ་ནི་ལོ་རྒྱུས་ཡིག་ཚགས་ཀྱི་རིན་ཐང་མངོན་དུ་འགྱུར་ཐུབ། གལ་སྲིད་རིན་ཐང་ཆེ་བའི་བོད་ཀྱི་ལོ་རྒྱུས་ཡིག་ཚགས་དང་། དེ་དགོས་ངེས་མཁོ་ངེས་ཀྱི་རིག་དཔྱད་ལས་ཁུངས་དང་རིག་དཔྱད་མི་སྣའི་བར་འབྲེལ་ལམ་འཛུགས་ཐུབ་པ་བྱུང་ཚེ། བོད་ཀྱི་ལོ་རྒྱུས་རིག་གནས་ལ་ཞིབ་འཇུག་གིས་དེང་གི་དུས་རབས་སྙིང་སྟོབས་དང་མཐུན་ལ་སྲོལ་རྒྱུན་རིག་གནས་ཀྱི་ཉིང་བཅུད་ཀྱང་བླངས་པའི་རིག་གནས་གསར་པ་འཛུགས་སྤེལ་བྱེད་རྒྱུར་ཕན་ནུས་གལ་ཆེ་འདོན་ཐུབ་པ་གོར་མ་ཆག འདི་ལྟར་བྱེད་པའང་རང་རེས་གསར་དུ་རྙེད་པའི་བྱེད་ཐབས་ཤིག་མིན་པར་རང་རྒྱལ་གྱི་ཡིག་ཚགས་ལས་ཁུངས་ཀྱི་ཆ་རྐྱེན་བཟང་བ་དང་། ཆུ་ཚད་མཐོ་བ་དག་གི་ལག་ལེན་ལས་ཐོབ་པའི་བསླབ་བྱ་ཞིག་རེད། དཔེར་ན་ཀྲུང་གོའི་ལོ་རྒྱུས་ཡིག་ཚགས་ཁང་གཉིས་པས་ལོ་རབས་ལྔ་བཅུ་པའི་སྐབས་ནས་རང་ཉིད་ཀྱིས་ཉར་ཚགས་བྱས་པའི་ཡིག་ཚགས་རྣམས་ལས་སུན་ཀྲུང་ཧྲན་གྱི་སྐོར་འཁོད་པའི་ཡིག་ཚགས་རྣམས་དཔྱད་གཞིར་བྱས་ཏེ་ཞིབ་འཇུག་གཏིང་ཟབ་ཀྱིས《གསར་བརྗེའི་སྙིང་སྟོབས་ནམ་ཡང་མདུན་དུ་བསྐྱོད-ཟླ་བ་བཅུ་པའི་གསར་བརྗེ་ལངས་རྗེས་སུན་ཀྲུང་ཧྲན་གྱི་གསར་བརྗེའི་བསམ་བློ་དང་གསར་བརྗེའི་ལག་ལེན་སྐོར་བཀོད་པ》ཞེས་པ་རྩོམ་འབྲི་མཛད་པ་ལྟ་བུ་དང་། ཉེ་བའི་ལོ་ཤས་ནང་ཁོང་ཚོས《ཀྲུང་ཧྭ་མི་སེར་རྒྱལ་ཁབ་ཀྱི་ལོ་རྒྱུས་གནད་བསྡུས》དང《གོ་མིན་ཏང་གི་ལོ་རྒྱུས་རགས་རིམ》སོགས་རྩོམ་འབྲི་གནང་བ་དང་། ཀྲུང་དབྱང་ཡིག་ཚགས་ཁང་ནས《དམར་དམག་རྒྱང་བསྐྱོད་བྱས་པའི་ལོ་རྒྱུས》རྩོམ་འབྲི་གནང་བ་ལྟ་བུ་ཚང་མ་རང་སོ་སོའི་ལས་ཁུངས་སུ་ཉར་ཚགས་བྱས་པའི་ཡིག་ཚགས་བེད་སྤྱོད་བྱས་ཏེ་ལོ་རྒྱུས་ལ་ཞིབ་འཇུག་གནང་བའི་དཔེ་མཚོན་ཙམ་ཡིན་པ་ལྟ་བུ་རེད།\nཁ རིག་ལམ་གཉིས་སམ་གསུམ་མཐུད་མཚམས་ཀྱི་གནད་དོན་ལ་ཞིབ་འཇུག་བྱེད་པའང་མདུན་ལམ་རྒྱ་ཆེར་ལྡན་པ་ཞིག་རེད། རང་རེའི་བོད་ཀྱི་ལོ་རྒྱུས་རིག་པའི་ངོས་ནས་བཤད་ན་མ་ལག་ཚང་བ་དང་། ཤ་ཁྲག་རྒྱས་པ་ཞིག་ད་དུང་ཆགས་མེད་ལ། དེང་དུས་གསར་དུ་དར་བའི་རིགས་ལམ་གྱི་ཐབས་དང་བསམ་བློ་འཁྱེར་ཏེ་བོད་ཀྱི་སྤྱི་ཚོགས་ལོ་རྒྱུས་ལ་གཏིང་ཚུགས་པའི་ཞིབ་འཇུག་བྱེད་ཐུབ་པ་ནི་དེ་བས་དཀོན་པོ་རེད། དེར་བརྟེན་ང་ཚོའི་ཡིག་ཚགས་ལས་ཁུངས་ནས་རང་གི་ཁྱད་འཕགས་རང་བཞིན་ནམ་དགེ་མཚན་འདོན་སྤེལ་གང་ལེགས་བྱས་ཏེ་ལོ་རྒྱུས་རིག་པ་དང་འབྲེལ་མཐུད་དུ་གྱུར་བའི་རིག་ཚན་གྱི“ས་མཚམས་ས་ཁུལ”ལ་ཞིབ་འཇུག་བྱེད་པའི་བྱ་བ་གཉེར་བ་ཡིན་ན་བོད་ཀྱི་ལོ་རྒྱུས་རིག་གནས་ལ་ཞིབ་འཇུག་བྱེད་རྒྱུར་ལེགས་སྐྱེས་འབུལ་ཐུབ་ལ། རང་གི་ཞིབ་འཇུག་ལས་ཀར་ཡང་གནམ་ས་གསར་པ་ཞིག་གཏོད་ཐུབ་པ་ཡིན། དཔེར་ན་ང་ཚོས་ལོ་རྒྱུས་རིག་པ་དང་ཆབ་སྲིད་རིག་པ་གཉིས་ཀྱི་འབྲེལ་མཚམས་ས་ཁུལ་ཏེ་ཆབ་སྲིད་ལམ་ལུགས་ཀྱི་ལོ་རྒྱུས་བྱུང་འཕེལ་ལ་ཞིབ་འཇུག་བྱས་ཏེ་བོད་ཀྱི་དེ་སྔའི་དུས་རིམ་ཁག་གི་ཆབ་སྲིད་ལམ་ལུགས་དང་། སྲིད་འཛིན་སྒྲིག་གཞི། མི་དོན་དཔོན་གནས་ལམ་ལུགས་སོགས་ལ་ཞིབ་འཇུག་བྱེད་ཐུབ་པ་བྱུང་ཚེ་གཅིག་ནས་བོད་རིག་པའི་ཞིབ་འཇུག་བྱ་གཞག་ལ་ལེགས་སྐྱེས་ཆེ་ཙམ་འབུལ་ཐུབ་པ་དང་། གཉིས་ནས་ཡིག་ཚགས་རང་ངོས་ཀྱི་ལས་ཀ་སྟེ་དག་སྒྲིག་སོགས་ཀྱི་བྱ་བ་སྤེལ་བར་ཡང་གཞི་འཛིན་ས་དང་། རྐང་ཚུགས་ས་འདོན་སྤྲོད་བྱེད་ཐུབ་པ་ཡིན། དེའི་ཐད་ཀྱང་ང་ཚོའི་མིག་དཔེར་འོས་པ་མང་དག་ཡོད་པ་དཔེར་ན། ཀྲུང་གོའི་ལོ་རྒྱུས་ཡིག་ཚགས་ཁང་དང་པོས《ཆིང་རྒྱལ་རབས་སྐབས་ཀྱི་ཀྲུང་དབྱང་རྒྱལ་ཁབ་ལས་ཁུངས་རགས་བཤད》ཞེས་པ་རྩོམ་སྒྲིག་བྱས་པ་དང་། ཀྲུང་གོའི་ལོ་རྒྱུས་ཡིག་ཚགས་ཁང་གཉིས་པས《གོ་མིན་ཏང་སྲིད་གཞུང་གི་མི་དོན་ལམ་ལུགས་རགས་བཤད》ཞེས་པ་རྩོམ་སྒྲིག་གནང་བ་ལྟ་བུ་གྲགས་ཆེའོ།\nག དགོས་ངེས་ཀྱི་སྐབས་འབྲེལ་ཡོད་རིག་དཔྱད་སྡེ་ཁག་དང་ལྷན་དུ་རང་ལས་ཁུངས་སུ་ཉར་ཚགས་བྱས་པའི་ཡིག་ཚགས་དང་འབྲེལ་བ་ཡོད་པའི་ནང་དོན་གྱི་རིག་གཞུང་དཔྱད་གླེང་ཚོགས་འདུ་བསྐོང་བའམ་ཡང་ན་ཚོགས་འདུ་དེ་རིགས་ལ་ཞུགས་ཐུབ་པ་བྱེད་དགོས། དེ་ལྟར་བྱུང་ན་རིག་གཞུང་དཔྱད་ཞིབ་གནང་མཁན་ཚོས་གནད་དོན་དེའི་ཐད་ཞིབ་འཇུག་བྱས་པའི་ཆུ་ཚད་ཤེས་རྟོགས་ཡོང་བ་དང་། སླད་མར་ཤུགས་སྣོན་རྒྱག་དགོས་པ་གང་ཡོད་པ་སོགས་ཤེས་རྟོགས་བྱུང་སྟེ། དཔྱད་ཡིག་འདེམ་སྒྲིག་བྱེད་ཕྱོགས་སོགས་ལ་ཕན་པའི་ཆ་འཕྲིན་བསྡུ་ལེན་ཐུབ་པ་དང་ལྷན་ཅིག་རང་ལས་ཁུངས་སུ་ཡོད་པའི་ཡིག་ཚགས་འབྲེལ་ལྡན་རྣམས་རིག་དཔྱད་མི་སྣར་མཚམས་སྦྱོར་ཞུ་བ་སོགས་བྱེད་ཐུབ་ཅིང་། དེའི་སྟབས་ཀྱིས་ཡིག་ཚགས་ཀྱི་རིན་ཐང་མངོན་འགྱུར་ཡོང་བར་མཐུན་རྐྱེན་སྒྲུབ་པ་དང་། རིག་ལམ་དཔྱད་བརྡར་གྱི་ཆུ་ཚད་མཐོར་འདེགས་ཡོང་རྒྱུར་སྐུལ་འདེད་གཏོང་ཐུབ་པ་སྟེ། དཔེར་ན་ཀྲུང་གོའི་ལོ་རྒྱུས་ཡིག་ཚགས་ཁང་དང་པོས་སྐོང་ཚོགས་བྱས་པའི“མིང་ཆིང་རྒྱལ་རབས་གཉིས་ཀྱི་ཡིག་ཚགས་དང་ལོ་རྒྱུས་ཞིབ་འཇུག”ཞེས་པའི་རིག་དཔྱད་ཚོགས་འདུར་རྒྱལ་ཁབ་ཕྱི་ནང་གི་དྲན་པའི་དབང་པོ་བརྒྱ་ཕྲག་བརྒལ་བ་ཕེབས་ཞུགས་གནང་བ་དང་། ཀྲུང་གོའི་ལོ་རྒྱུས་ཡིག་ཚགས་ཁང་གཉིས་པས་ནན་ཅིན་ཀྲུང་ཧྭ་མི་སེར་རྒྱལ་ཁབ་ཀྱི་ལོ་རྒྱུས་རིག་ཚོགས་དང་ལྷན་དུ“ཀྲུང་ཧྭ་མི་སེར་རྒྱལ་ཁབ་ཀྱི་ཡིག་ཚགས་དང་ཀྲུང་ཧྭ་མི་སེར་རྒྱལ་ཁབ་ཀྱི་ལོ་རྒྱུས”ཞེས་པའི་རྒྱལ་སྤྱིའི་རིག་གཞུང་དཔྱད་གླེངས་ཚོགས་འདུ་སྐོང་ཚོགས་བྱས་པ་སོགས་ཀྱིས་ཡིག་ཚགས་དང་རིག་དཔྱད་ཚན་པའི་དབར་འབྲེལ་ལམ་བཟང་པོ་ཞིག་བཙུགས་པ་དང་། ཕྱོགས་གཉིས་ཀའི་ལས་ཀར་སྐུལ་འདེད་མཐུན་རྐྱེན་བཟང་པོ་སྐྲུན་ཡོད་པ་ལས་ཀྱང་ང་ཚོར་བློ་བསྐྱེད་གསར་པ་ཐོབ་དགོས་པར་སེམས། མདོར་ན་རིག་དཔྱད་ལས་ཁུངས་དང་འབྲེལ་ལམ་ཟབ་ཏུ་བཏང་སྟེ་ཕྱར་བ་གྲུ་འདེགས་དང་། མཉམ་ལས་རོགས་རེས་བྱས་ཚེ་ཕྱོགས་གཉིས་ཀའི་ལས་ཀར་ཕན་པ་ཡོད་ལ། ཡིག་ཚགས་ཀྱི་རིན་ཐང་མངོན་དུ་འགྱུར་བར་ཡང་ཕན་ཐོགས་ཤུགས་ཆེར་ལྡན་པ་ནི་བདག་ལྟ་བུས་འདིར་མང་དུ་མ་བརྗོད་ཀྱང་རིགས་པས་གྲུབ་པ་ཞིག་ཡིན།\nབོད་ཀྱི་ཤེས་རིག་ནི་ཀློང་ཡངས་ལ་གཏིང་མཐུག་པ་ཞིག་ཡིན་པ་ཀུན་གྱིས་མཁྱེན་གསལ་ལྟར་ལགས་ཀྱང་། ད་ཕན་བོད་ཀྱི་ཤེས་རིག་སྤྱི་དང་ལྷག་པར་བོད་ཀྱི་སྤྱི་ཚོགས་ལོ་རྒྱུས་དང་འབྲེལ་བའི་གནད་དོན་ལ་ཞིབ་འཇུག་མཛད་སྐབས་བོད་ཀྱི་ལོ་རྒྱུས་ཡིག་ཚགས་དཔྱད་གཞིར་བཀོལ་མཁན་དེ་ཙམ་མེད་པར། མང་ཆེ་བས་སྔོན་བྱོན་མཁས་གྲུབ་ལོ་པཎ་རྣམ་པའི་ཕྱག་སོར་ལས་འཁྲུངས་པའི་ཆོས་འབྱུང་ལོ་རྒྱུས་དང་། རྒྱལ་རབས་དེབ་ཐེར། རྣམ་ཐར་རྟོགས་བརྗོད། གདན་རབས་དཀར་ཆག་སོགས་ལ་གཞི་བཅོལ་བ་ཤས་ཆེ་བར་མཐོང་། མ་གཞི་དེབ་ཐེར་དེ་རིགས་ལའང་དཔྱད་གཞིར་འོས་པའི་རིན་ཐང་གང་ལེགས་ཡོད་ཀྱང་། ལོ་རྒྱུས་ཀྱི་ཚད་བཀག་རང་བཞིན་གྱིས་དེ་དག་ཚང་མར་ཚོད་འཛིན་ཆེ་ཕྲ་ཅི་རིགས་ཐེབས་ཡོད་པ་དང་། ལྷག་པར་རྩོམ་མཁན་གྱི་གནས་བབ་ཀྱི་དབང་གིས་མང་ཆེ་བས་གྲུབ་མཐའི་བྱུང་བ་བརྗོད་པ་དང་། མི་ཆེན་ལོ་པཎ་གྱི་ཆེ་བ་བརྗོད་པ་གཙོ་བོར་བྱེད་པས་དེང་གི་རིག་གཞུང་དཔྱད་བརྡར་གྱི་དགོས་མཁོ་དང་འཚམ་པོ་རང་མེད། གལ་སྲིད་ང་ཚོས་དེའི་སྐོར་གྱི་དཔྱད་རྩོམ་མམ་དེབ་ཐེར་ལ་བསྡུར་དཔྱད་ཅུང་ཟད་བྱས་ཚེ། བདེན་དོན་འདི་འདྲ་ཞིག་རྙེད་ཐུབ་པ་སྟེ། མཁས་དབང་དགེ་འདུན་ཆོས་འཕེལ་གྱིས་བརྩམས་པའི《དེབ་ཐེར་དཀར་པོ》ནང་དོན་ཐད་དེབ་ཐེར་ཆ་འདྲ་བ་སྔོན་མ་རྣམས་ལས་ཞིབ་ཚགས་ཤིང་། ལོ་རྒྱུས་ཀྱི་དངོས་དོན་ནམ་སྤྱི་ཚོགས་ཀྱི་སྲིད་ལུགས་དང་འགབ་ཆེ་བར་མཐོང་བ་ཡང་ཁོང་གིས་སྔོན་བྱོན་མཁས་པའི་སོར་རྩེ་ལས་འཁྲུངས་པའི་ཆོས་འབྱུང་དེབ་ཐེར་ཙམ་མིན་པར། ལོ་རྒྱུས་ཡིག་ཚགས་སུ་གྲུབ་པའི་ཏུན་ཧོང་ཡིག་རྙིང་སོགས་བཙལ་རྙེད་གང་ཐུབ་ཀྱིས་བདེན་རྫུན་ཤན་འབྱེད་གནང་བ་ལས་བྱུང་བ་དང་། ཕྱི་གླིང་པས་བོད་ཀྱི་རིག་གནས་ལོ་རྒྱུས་ལ་དཔྱད་པའི་རྩོམ་དཔེ་ནང་དོན་ཐད་ཕུན་སུམ་ཚོགས་ཤིང་གསོན་ཉམས་དོད་པས་ལུང་རིགས་ཀྱི་ཕུ་ཐག་རིང་བར་སྣང་བའང་ཁོང་ཚོས་གོང་སྨོས་དཔེ་ཆ་ཙམ་དཔྱད་གཞིར་འཛིན་པས་ཡིད་ཚིམ་པ་མ་ཡིན་པར་ཟུར་སྣེ་ཁུངས་འདེད་ཀྱིས་བརྟག་དཔྱད་ཞིབ་འཇུག་བྱས་པ་ལས་ཐོབ་པ་ཞིག་ཡིན་པ་གོར་མ་ཆག ཕྲན་ནས་འདིར་བོད་ཀྱི་ལོ་རྒྱུས་ཡིག་ཚགས་ཀྱིས་ཤེས་རིག་ཞིབ་འཇུག་ལ་མཚོན་པའི་རིན་ཐང་དང་། དེར་ཞིབ་འཇུག་བསྔོགས་སྤེལ་གྱིས་ཡར་ཟླའི་དཔལ་ལ་འཁུ་བའི་བོད་རིག་པའི་ཞིབ་འཇུག་བྱ་བར་ཞབས་འདེགས་སྒྲུབ་ཐབས་སྐོར་རང་བློས་གང་དཔོག་ཙམ་དཔྱད་པའི་ཚུལ་དུ་སྤེལ་བ་འདིས་ཕན་པའི་ཆ་ཅུང་ཟད་ཙམ་ཐོན་ན་ནི་ཡིད་ཀྱི་གསོས་སུ་སྨིན་ལ། མ་རྟོགས་ལོག་རྟོགས་ཀྱི་འཁྲུལ་བཤད་དུ་གྱུར་ན་ནི་མཁྱེན་ལྡན་རྣམ་པས་དག་བཅོས་ཡོ་བསྲང་ལ་སྨན་པའི་དགོངས་འཆར་ལྷུག་སྩོལ་གནང་རྒྱུའི་རེ་བ་སྙིང་ནས་ཞུ་བའོ། །


རོམ་ཐང་གནས་ཁྲ་མོ།: 04/01/2019 - 05/01/2019\nསྲོག་ལུས་སེམས་གསུམ་ཡོངས་རྫོགས་འཁོར་ལོ་བདུན་གྱི་རྣམ་གཞག་ཏུ་དྲིལ་བ། འཁོར་ལོ་རྣམས་ཀྱིས་ཆ་སྙོམ་ལས་གཟུགས་གཞི་བདེ་ཐང་དང་། ནུས་སྟོབས། ཉམས་རྟོགས་འཕེལ་བར་བྱེད།\n1. རྩ་བའི་འཁོར་ལོ་འམ“མཱུ་ལ་དྷཱ་ར་ཅཀྲ(मूलाधार)”སྟེ་མཱུ་ལ་རྩ་བ་དང་ཨ་དྷཱ་ར་ནི་གཞིའོ། །\nམཐུན་པོའི་སྦྱོར་བ (function): འཚོ་བ། བརྟན་པ། གཞི་རྩ་བརྟན་པ། བརྩེ་བའི་ཡོན་ཏན། ཡིད་ཆེས། མོས་གུས། ངང་རྒྱུད། གཟུགས་པོའི་ཆ་ལས། རྐང་པ།(རླ་མན་གྱི་ཆ་) རྐང་པ། སྒྱུ་ཆེན། སོ་བཅས་སོ།\nམི་མཐུན་པའི་སྦྱོར་བ (Malfunction): ལྗིད་ཚད་ཀྱི་གནོད་སྐྱོན། རྩ་ཆུ་འགག་ནད། དཔྱི་མགོའི་དབང་རྩའི་ནད། གྲུམ་ནད། པུས་མོའི་ནད། རྒྱབ་གཟེར་བཅས་སོ། །\nསྒྲ: དོ། (ཨ་ཐུང)\nཕྱག་རྒྱ: གྱ་ན་མུ་དྲཱ་སྟེ་ (Gyana - ཟེར་བ་ཞིག་མ་རྙེད་པས་ཕལ་ཆེར་ཛྙ་ན་ཡིན་ནམ་བསམ།?) ཡེ་ཤེས་ཕྱག་རྒྱ།\nBy རིག་འཛིན་ཁྱུངཿ - April 25, 2019 No comments:


Terdzo-KI-010 - Rinchen Terdzö\nrdo rje phur bu yang gsang spu gri'i las byang kun bzang rol mtsho\nVolume 31 (ཀི) / Pages 307-350 / Folios 1a1 to 22b6\nRinchen Terdzö Volumes List > Volume 31 > Text #10 (Scroll to Bottom)\ngter bdag gling pa 'gyur med rdo rje. rdo rje phur bu yang gsang spu gri'i las byang kun bzang rol mtsho. In Rin chen gter mdzod chen mo pod so gcig pa (The Great Treasury of Rediscovered Teachings Volume 31) by 'jam mgon kong sprul, 307-350. New Delhi: Shechen Publications, 2007-2016.\ndpal rdo rje phur bu yang gsang spu gri'i las byang kun bzang rol mtsho zhes bya ba 'di ni rig pa 'dzin pa 'gyur med rdo rjes sngar bkod pa nyid la slar yang cung zad dag par bcos nas rang lo nga dgu pa la o rgyan smin grol gling gi bsti gnas su sbyar ba'o\n༄༅། །རྡོ་རྗེ་ཕུར་བུ་ཡང་གསང་སྤུ་གྲིའི་ལས་བྱང་ཀུན་བཟང་རོལ་མཚོ་ཞེས་བྱ་བ་བཞུགས་སོ། ། ཨོཾ་སྭསྟི། རྡོ་རྗེ་ཕུར་བུ་ཡང་གསང་སྤུ་གྲིའི་ལས་བྱང་ཀུན་བཟང་རོལ་མཚོ་ཞེས་བྱ་བ། དཔལ་རྡོ་རྗེ་གཞོན་ནུ་ལ་ཕྱག་འཚལ་ལོ། །མི་འགྱུར་བདེ་ཆེན་རྡོ་རྗེ་ཕུར་བུ་ཡིས། །སྟོང་ཉིད་འཁོར་ལོར་རྒྱས་འདེབས་ཧེ་རུ་ཀ །བླ་མ་མཆོག་དང་དབྱེར་མེད་ལྷག་པའི་ལྷར། །འདུད་དོ་དངོས་གྲུབ་གནས་ལ་གེགས་མེད་མཛོད། །རིག་མཆོག་འབུམ་སྡེའི་སྙིང་པོ་ཀཱི་ལ་ཡ། །ཡང་གསང་སྤུ་གྲིར་འབྲེལ་བའི་འཕྲིན་ལས་གཞུང་། །ཀུན་བཟང་རོལ་མཚོའི་འཇིངས་ལས་གྲུབ་གཉིས་ཀྱི། །འདོད་འཇོའི་རིན་ཆེན་གཏེར་གྱི་དགའ་སྟོན་བྱ། །དབང་ཐོབ་ཅིང་དམ་ཚིག་ལ་གནས་པའི་སྔགས་པས་དབེན་ཞིང་མཐུན་པའི་གནས་སུ་སྐུ་གཟུགས་ཀྱི་རྟེན་དགྲམ། སྤྱན་གཟིགས་སྣ་ཚོགས་པས་མཛེས་པར་བརྒྱན། མཆོད་གཏོར་སོགས་ཕྱི་ནང་གསང་བའི་དམ་ཚིག་གི་ཡོ་བྱད་ཐམས་ཅད་ཚང་ཞིང་མཛེས་པར་བཤམས་ནས་རྣལ་འབྱོར་ལ་འཇུག་པར་བྱའོ། །དེའི་རིམ་པ་ནི། ཇི་སྐད་དུ་ཤོག་དྲིལ་རྩ་བའི་ཐོ་ཡིག་ལས། བིདྱོཏྟ་མ་འབུམ་སྡེའི་བཅུད། །རྩ་བ་ཡང་སྙིང་དྲག་སྔགས་འབྲེལ། །ཡང་གསང་ཕུར་བུའི་གཞུང་བསྲང་སྡོམ། །སྔོན་འགྲོ་དངོས་གཞི་རྗེས་རིམ་གསུམ། །དང་པོ་མཚམས་བཤགས་བརྡའ་སྒོ་དབྱེ། །ཕྱག་འཚལ་དམ་བཅའ་བྱིན་དབབ་བརླབ། །ཅེས་པའི་དང་པོ་སྔོན་འགྲོ་ལ་ཆོས་བདུན་ལས། དང་པོ་མཚམས་གཅོད་པ་ནི། རོལ་མོས་བྱིན་དབབ་པ་སྔོན་དུ་འགྲོ་བས། རང་གི་སེམས་ཉིད་སྐྱེ་མེད་ཆོས་སྐུར་དག་པའི་ངང་ལས་སྐད་ཅིག་གིས་དཔལ་ཆེན་པོ་རྡོ་རྗེ་གཞོན་ནུ་ཡུམ་དང་བཅས་པའི་སྐུར་གྱུར་པའི་ཐུགས་ཀ་ནས། སྤྲུལ་པའི་ཁྲོ་ཚོགས་ཕུར་བུ་འབར་བའི་སྤྲིན་འཕྲོ་བ་རྣམས་ཀྱིས་བདུད་བགེགས་ལོག་པར་འདྲེན་པ་ཐམས་ཅད་ཚར་བཅད། སླར་འདུས་ཏེ་རྡོ་རྗེ་ཕུར་བུའི་ར་བས་ཕྱོགས་ཐམས་ཅད་གཏམས་པར་བསམ་ལ། ཧཱུྃ། ཉོན་ཅིག་བགེགས་དང་ལོག་འདྲེན་ཚོགས། །ང་ཡི་བཀའ་ལས་འདའ་མ་བྱེད། །རྡོ་རྗེ་གསང་བའི་བཀའ་ལས་ནི། །སྡིག་ཅན་གང་ཞིག་འདའ་བྱེད་པ། །སྟོབས་ཆེན་ཁྲོ་བོ་ཆེན་པོ་ཡིས། །ཀླད་པ་ཚལ་པ་བརྒྱ་རུ་ཁོས། །སྟེང་ཡང་ཕུར་བུའི་བླ་རེ་ལ། །ཕུར་བུའི་ཐོག་ཆེན་ཆར་ལྟར་འབེབ། །འོག་ཀྱང་ཕུར་བུའི་ས་གཞི་ལ། །ཕུར་བུའི་འདུ་འཕྲོ་མེ་ལྟར་འབར། །ཕྱོགས་མཚམས་ཕུར་བུས་གཏམས་པ་ལ། །ཕུར་བུའི་ཚྭ་ཚྭ་སྐར་ལྟར་འཁྲུགས། །ཕུར་བུའི་མཚམས་ལས་མ་འདའ་ཞིག །ཨོཾ་བཛྲ་ཀཱི་ལི་ཀཱི་ལ་ཡ། གརྫ། ཧ་ན། ད་ཧ། པ་ཙ། བྷནྡྷ། ཧུ་ལུ། ཏིཥྛ། ཚིནྡ། བྷིནྡྷ། སྥོ་ཊ་ཡ། གནོད་བྱེད་འབྱུང་པོ་མཱ་ར་ཡ་ཧཱུྃ་ཕཊ། ཅེས་མཚམས་གཅད། གཉིས་པ་བཤགས་པ་བྱ་བ་ནི། བླ་མ་རིག་འཛིན་རྡོ་རྗེ་ཕུར་བུའི་དཀྱིལ་འཁོར་གྱི་ལྷ་ཚོགས་ཐམས་ཅད་བཛྲ་ས་མཱ་ཛཿས་མདུན་གྱི་ནམ་མཁར་སད་པའི་སྤྱན་སྔར་འགྱོད་ཚངས་ཀྱི་བསམ་པ་དྲགས་པོས། ཧཱུྃ། བཅོམ་ལྡན་བདེ་གཤེགས་རྒྱལ་བ་ཞི་ཁྲོའི་ཚོགས། །ཆོས་སྐུ་རྣམ་དག་ལོངས་སྐུའི་དབྱིངས་ནས་ཤར། །སྤྲུལ་སྐུ་འགྲོ་དོན་རྫོགས་མཛད་ཕུར་བུའི་ལྷ། །རྡོ་རྗེ་གཞོན་ནུ་སྲས་འཁོར་མ་ལུས་དགོངས། །ཐོག་མེད་དུས་ནས་འཁོར་འདས་བདག་གཞན་ཚུལ། །ཆོས་རྣམས་མཉམ་ཡངས་སྤྲོས་བྲལ་ངང་ཉིད་ལས། །ལས་ཀྱི་དབང་གིས་ཐ་དད་སོ་སོར་བཟུང་། །དོན་དམ་དབྱེར་མེད་ངང་དུ་མཐོལ་ལོ་བཤགས། །མ་རིག་བག་ཉལ་རྣམ་རྟོག་རྐྱེན་དབང་གིས། །རྒྱལ་བའི་དགོངས་སྤྱོད་ཟབ་མོའི་གཏིང་མ་རྟོགས། །ཐབས་དང་ཤེས་རབ་ཡ་བྲལ་བླང་དོར་སྤྱོད། །བདེ་གཤེགས་བཀའ་དང་འགལ་སྤྱད་མཐོལ་ལོ་བཤགས། །ཐུན་མོང་ཁྱད་པར་རྩ་ལག་དམ་ཚིག་རྣམས། །ཇི་ལྟར་བཤད་པའི་གཞུང་བཞིན་མ་བསྲངས་པ། །བླ་མ་ཡི་དམ་དཀྱིལ་འཁོར་ལྷ་ཚོགས་ལ། །གནོང་འགྱོད་དྲགས་པོས་མཐོལ་བཤགས་ཚངས་པར་གསོལ། །ཞེས་དང་སྤྱི་བཤགས། ཧཱུྃ། ཡེ་ཤེས་སྐུ་མཆོག་རང་བཞིན་དཀྱིལ་འཁོར་ནི། །ཟླ་རྒྱས་བཞིན་དུ་སྤྲོས་པ་མི་མངའ་ཡང་། །ཐུགས་རྗེ་ཉི་གསལ་འོད་བཞིན་སྙོམས་མཛད་པ། །འདིར་གཤེགས་བདག་ལ་དགོངས་ཤིང་བཞུགས་སུ་གསོལ། །བརྗོད་མེད་ཤེས་རབ་མི་གཡོ་ཆོས་ཀྱི་སྐུ །བདེ་ཆེན་ལོངས་སྤྱོད་རྫོགས་སྐུ་རིགས་ལྔའི་གཙོ། །ཐུགས་རྗེ་ཐབས་མཁས་རྒྱ་ཆེ་རོལ་པའི་ལྷ། །ཞི་ཁྲོ་སྤྲུལ་པའི་སྐུ་ལ་ཕྱག་འཚལ་ལོ། །དངོས་སུ་འབྱོར་དང་ཡིད་ཀྱིས་རྣམ་སྤྲུལ་པའི། །ཀུན་ཏུ་བཟང་པོ་བླ་མེད་མཆོད་སྤྲིན་གྱིས། །མཁའ་དབྱིངས་རྣམ་དག་རྒྱ་ཆེར་ཡོངས་བཀོད་དེ། །ཕྱི་ནང་གསང་བའི་མཆོད་པ་རྒྱ་མཚོས་མཆོད། །ཀུན་ཏུ་བཟང་མོ་གསང་བའི་བྷ་ག་ལ། །རྒྱལ་བའི་དཀྱིལ་འཁོར་མ་ལུས་རབ་འབྱམས་ཀུན། །འདུ་འབྲལ་མེད་པའི་ངང་དུ་རོ་གཅིག་པ། །གཉིས་མེད་བྱང་ཆུབ་སེམས་ཀྱིས་མཉེས་གྱུར་ཅིག །སེམས་ཀྱི་རང་བཞིན་ཆོས་དབྱིངས་ནམ་མཁའ་ཆེ། །ཆོས་རྣམས་རྣམ་དག་ཡེ་ནས་འོད་གསལ་ཞིང་། །རྣལ་འབྱོར་ཉིད་དབྱིངས་སྨྲ་བསམ་ལས་འདས་པའི། །མཉམ་ཉིད་བྱང་ཆུབ་སེམས་ལ་རྟག་ཏུ་འདུད། །ཀུན་བཟང་རྫོགས་ཆེན་ཡེ་ནས་བརྡལ་བ་ལ། །ཕྱི་ནང་གསང་བ་བཀོད་པའི་དཀྱིལ་འཁོར་ནི། །སྣང་སྲིད་རྣམ་དག་ལྷ་དང་ལྷ་མོའི་དབྱིངས། །འབྱུང་དང་འབྱུང་གྱུར་ཡབ་ཡུམ་ལྷུན་རྫོགས་རྣམས། །གསང་ཆེན་རབ་དགྱེས་གཟུགས་ཅན་བདག་ཉིད་མའི། །མཁའ་དབྱིངས་ཀློང་ཡངས་པདྨོ་འཁྱིལ་པ་ལ། །གཉིས་མེད་ཐིག་ལེ་ཆེན་པོར་འོད་གསལ་ཞིང་། །མ་བཅོས་སྤྲོས་མེད་བྱང་ཆུབ་སྙིང་པོའི་སྐུ །ཅིར་ཡང་སྣང་བ་བདེ་ཆེན་གཡུང་དྲུང་ལྷ། །འདུ་འབྲལ་མེད་པ་གསང་བའི་དཀྱིལ་འཁོར་འདིར། །བདག་ཉིད་ཆེན་པོ་རིགས་ལྔ་ཡབ་ཡུམ་དང་། །བྱང་ཆུབ་ལྕམ་དྲལ་ཁྲོ་བོ་ཁྲོ་མོའི་ཚོགས། །རྡོ་རྗེ་ལྷ་མོ་ཚོགས་རྗེ་ཚོགས་ཀྱི་བདག །རིགས་ལྔ་དཔལ་ཆེན་ཁྲོ་རྒྱལ་ཡབ་ཡུམ་བཅུ། །གནས་དང་ཡུལ་གྱི་ཕྱག་རྒྱ་སྒོ་མ་བཞི། །ཡེ་ཤེས་སྤྲུལ་པའི་ལྷ་ཚོགས་མང་པོ་དང་། །མ་ལྟར་བྱམས་ཤིང་སྲིང་ལྟར་གདུང་ལ་སོགས། །ལེགས་ཉེས་སྟངས་འཛིན་དམ་ཚིག་རྗེས་གཅོད་མ། །ཕྱི་ནང་མཁའ་འགྲོ་རྣལ་འབྱོར་མ་ཡི་ཚོགས། །དཔང་གྱུར་རྡོ་རྗེ་དམ་ཅན་དགོངས་སུ་གསོལ། །ཧཱུྃ། ཐུགས་རྗེ་གདུང་འཚོབ་རིག་འཛིན་བདག་ཅག་གིས། །འགྲོ་བའི་དོན་དུ་བྱང་ཆུབ་སེམས་བསྐྱེད་དེ། །བླ་མེད་གོ་འཕང་བགྲོད་པར་བྱ་བའི་ཕྱིར། །བསྟན་པ་རྒྱ་མཚོ་སོ་སོའི་འདུལ་ཁྲིམས་དང་། །སྐུ་གསུང་ཐུགས་དང་མཉམ་སྦྱོར་སྡོམ་པའི་མཆོག །རྡོ་རྗེ་འདའ་དཀའ་དམ་ཚིག་གཏན་གྱི་གཉེར། །སྤྱི་དང་ཁྱད་པར་ལྷག་པའི་དམ་ཚིག་རྣམས། །སྔ་ཕྱིར་ནོས་ཤིང་གཉེར་དུ་སྨྲས་སོ་འཚལ། །ཡུན་དུ་མི་གཏོང་འདའ་བར་མི་བགྱིད་ཅིང་། །དོན་ལས་གོལ་ཞིང་ལྡོག་སེམས་མ་མཆིས་ཀྱང་། །གདོད་བྱ་ལོང་ཡོད་སྙམ་པའི་ལེ་ལོ་ཡིས། །ཀློང་དུ་མ་གྱུར་རྩལ་ཤུགས་ཆུང་བ་དང་། །ཤེས་བཞིན་མི་ལྡན་བག་མེད་དབང་གྱུར་ཏེ། །སྒོམ་ལ་མི་བརྩོན་བསྙེན་སྒྲུབ་གཡེལ་ལ་སོགས། །ཚོར་དང་མ་ཚོར་མ་རིག་དབང་གིས་ན། །སྟོན་པའི་བཀའ་དང་དམ་ལས་འགལ་གྱུར་ཏེ། །རྣལ་འབྱོར་གང་ཞིག་དམ་ཚིག་ཉམས་པ་དང། །སྐད་ཅིག་ཙམ་ཡང་འཕྲད་པར་མི་བྱ་ཞེས། །བཀའ་ལས་བྱུང་ཞིང་དེ་ལྟར་མ་ལྕོགས་ཏེ། །གསང་སྒོ་འཆོལ་བས་དབྱེ་བསལ་དཀའ་བ་དང་། །མངོན་ཤེས་མེད་པས་སྐྱོན་ཅན་མ་རྟོགས་ཏེ། །ཉམས་དང་ཚོགས་འདྲེས་ཉམས་པ་བསྐང་བ་དང་། །ཉམས་དང་སྣོད་མིན་རྣམས་ལ་ཆོས་བཤད་དང་། །ཉམས་ལ་མ་འཛེམས་ཉམས་པའི་སྐྱོན་ལ་སོགས། །ཉམས་དང་འགྲོགས་ཤིང་ཉམས་པ་དེ་དག་གི །ཉམས་གྲིབ་སྐྱོན་གྱིས་གོས་པར་གྱུར་ཏོ་འཚལ། །ཚེ་འདིའི་རྐྱེན་དང་ཡུན་གྱི་སྒྲིབ་གྱུར་རྣམས། །རབ་གནོང་འགྱོད་པའི་སེམས་ཀྱིས་མཐོལ་ལོ་བཤགས། །བྱམས་པའི་ཐུགས་བརྩེས་བདག་ལ་དགོངས་ནས་ཀྱང་། །གཉིས་མེད་དབྱིངས་སུ་མི་འགྱུར་བདག་བཀོད་དེ། །དམིགས་མེད་བཏང་སྙོམས་ངང་ལ་བཞུགས་ནས་ཀྱང་། །གཉིས་མེད་དོན་གྱི་ཚངས་པ་བསྩལ་དུ་གསོལ། །དོན་དམ་དམིགས་མེད་སྤྲོས་ལས་འདས་པས་ན། །རྣམ་རྟོག་གང་ཡང་དམིགས་པར་མི་འགྱུར་ཞིང་། །ཀུན་རྫོབ་སྒྱུ་མ་ཙམ་གྱི་དབང་གིས་ན། །ནོངས་པ་མཆིས་ན་རབ་གནོང་བཟོད་པར་གསོལ། །ཞེས་ཀྱང་བྱའོ། །གསུམ་པ་བརྡའ་སྒོ་དབྱེ་བ་ནི། མ་དག་པའི་སྣང་ཞེན་ཐམས་ཅད་སྦྱངས། རྡོ་རྗེ་ཕུར་བུ་རང་བཞིན་ལྷུན་གྱིས་གྲུབ་པའི་དཀྱིལ་འཁོར་དུ་ཚད་མེད་པ་བཞིའི་འཇུག་པས་ཞུགས་པར་བསམ་ལ། ཧཱུྃ། བདེ་གཤེགས་རྒྱལ་བའི་ཕོ་བྲང་དུ། །བདག་ཅག་དད་པས་འཇུག་འཚལ་གྱིས། །ཚད་མེད་བཞི་ལྡན་སྒོ་མ་བཞིས། །ཡེ་ཤེས་བཞི་ཡི་སྒོ་ཕྱེས་ཤིག །ཨོཾ་བཛྲ་པྲ་བེ་ཤ་ཡ་ཕཊ། བཞི་པ་བརྡའ་ཕྱག་ནི། དཀྱིལ་འཁོར་གྱི་ལྷ་དང་བདག་ཉིད་རང་བཞིན་གཉིས་སུ་མེད་པ་རང་རིག་པའི་ངང་དུ་རྟོགས་པས་གུས་པར་འདུད་ཅིང་། ཧོཿ ཡང་དག་གསང་བའི་དཀྱིལ་འཁོར་དུ། །ལྷ་དང་སློབ་དཔོན་རྡོ་རྗེ་མཆེད། །དཀྱིལ་འཁོར་ལྷ་ཚོགས་ཐམས་ཅད་ལ། །ལུས་ངག་ཡིད་གསུམ་གུས་ཕྱག་འཚལ། །ཨ་ཏི་པཱུ་ཧོཿ པྲ་ཏི་ཛ་ཧོཿ ལྔ་པ་དམ་བཅའ་བ་ནི། འཁོར་བ་ཇི་སྲིད་བར་དུ་གཟུགས་ཀྱི་སྐུས་འགྲོ་དོན་བྱ་བའི་ཕྱིར་རང་བཞིན་ཆོས་ཀྱི་སྐུ་མངོན་དུ་བྱའོ་སྙམ་དུ་བསམ་ལ། ཧོཿ ལྷག་པའི་ལྷ་ཁྱོད་བདག་ལ་དགོངས། །ཇི་སྲིད་འཁོར་བ་མ་སྟོངས་བར། །རྟག་ཏུ་འགྲོ་དོན་མི་སྐྱོ་ཞིང་། །བྱང་ཆུབ་སེམས་བསྐྱེད་དམ་བཅའ་འོ། །ཨོཾ་བོ་དྷི་ཙིཏྟ་ས་མ་ཡ་སཏྭཾ། དྲུག་པ་བྱིན་དབབ་པ་ནི། ནམ་མཁའ་གང་བའི་དཀྱིལ་འཁོར་གྱི་ལྷ་ཚོགས་ཐམས་ཅད་བདག་གནས་ཡོ་བྱད་ཐམས་ཅད་ལ་ཐིམ་པས་བྱིན་གྱིས་བརླབས་པར་མོས་ལ། རོལ་མོའི་སྒྲ་དང་བཅས་པའི་གདུང་དབྱངས་ཀྱིས། ཧཱུྃ། སྲིད་པའི་ཕུར་བུ་སྒྲུབ་པ་དང་། །དབང་དང་དངོས་གྲུབ་བླང་བའི་ཕྱིར། །གཉིས་མེད་དག་པའི་མཁའ་དབྱིངས་ནས། །ཡེ་ཤེས་ཁྲོ་བོ་གཤེགས་སུ་གསོལ། །དབང་ཆེན་རྣམས་ཀྱིས་དབང་སྐུར་ཅིག །བྱིན་ཆེན་རྣམས་ཀྱིས་བྱིན་ཕོབ་ཅིག །མཐུ་ཆེན་རྣམས་ཀྱིས་མཐུ་སྩོལ་ཅིག །རྟགས་དང་མཚན་མ་བསྟན་པ་དང་། །ཀཱི་ལ་ཡ་ཡི་དངོས་གྲུབ་སྩོལ། །ཨོཾ་བཛྲ་ཀཱི་ལི་ཀཱི་ལ་ཡ་དེ་བ་ག་ཎ་ཨ་དྷིཥྛཱ་ན་ཨཱ་བེ་ཤ་ཡ་ཨཿཨཱཿ ཞེས་སྤོས་དང་རོལ་མོར་བཅས་པས་དབབ་བོ། །བདུན་པ་མཆོད་རྫས་བྱིན་བརླབ་ནི། རཾ་ཡཾ་ཁཾ། བདག་གི་ཐུགས་ཀ་ནས་རཾ་ཡཾ་ཁཾ་འཕྲོས་ཡེ་ཤེས་ཀྱི་མེ་རླུང་ཆུར་གྱུར་པས་མཆོད་རྫས་ཀྱི་ཉེས་སྐྱོན་དངོས་འཛིན་བག་ཆགས་དང་བཅས་པ་བསྲེགས་གཏོར་བཀྲུས་ཏེ་དག་པར་བྱས། སླར་ཡང་ཐུགས་ཀ་ནས་ཨོཾ་དཀར་པོ་འཕྲོས། བདུད་རྩིའི་སྟེང་གི་ནམ་མཁའ་ལ་ཡེ་ཤེས་ཀྱི་འོད་ཟེར་འབར་བས་རྫས་རང་ག་མའི་རྟོག་པ་སྦྱངས། ཨཱཿདམར་པོ་འཕྲོས་ཡེ་ཤེས་ཀྱི་མེར་འབར་བས་བག་ཆགས་ངན་པའི་གཉིས་རྟོག་བསྲེགས། ཧཱུྃ་མཐིང་ག་འཕྲོས་ཡེ་ཤེས་ཀྱི་བདུད་རྩིར་ཞུ་བས་བདུད་རྩི་རོ་མཆོག་བརྒྱ་དང་ལྡན་པ་རིགས་ལྔ་ཡབ་ཡུམ་གྱི་བྱང་སེམས་དཀར་དམར་རོ་གཅིག་པའི་རང་བཞིན་ནམ་མཁའ་དང་མཉམ་པར་བསམ་ལ། ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋཱཿ ཞེས་བརྒྱ་རྩ་བརྒྱད་བརྗོད། ཡང་། རང་གི་ཐུགས་ཀ་ནས་ར་ཡིག་དམར་པོ་འཕྲོས་རཀྟའི་སྟེང་གི་ནམ་མཁའ་ལ་ཡེ་ཤེས་ཀྱི་འོད་ཟེར་འབར་བས་འཁོར་བ་རྒྱུན་གཅོད་ཀྱི་རཀྟའི་རྒྱ་མཚོ་ཁ་ཞག་དང་བཅས་པ་ཤ་ཆེན་གྱི་ལྷུ་དུམ་གྱིས་བརྒྱན་པ་ནམ་མཁའ་དང་མཉམ་པར་བསམ་ལ། ཨོཾ་མ་ཧཱ་རཀྟ་ཛྭ་ལ་ནི་ཧཱུྃ་ཕཊ། ཅེས་ཉེར་གཅིག་བརྗོད། ཡང་། རང་གི་ཐུགས་ཀ་ནས་བྷྲཱུྃ་འཕྲོས་གཏོར་མའི་སྟེང་གི་ནམ་མཁའ་ལ་ཡེ་ཤེས་ཀྱི་འོད་ཟེར་འབར་བས་གཏོར་གཞོང་རིན་པོ་ཆེའི་གཞལ་ཡས་ཁང་ས་གཞི་དང་མཉམ་པའི་ནང་དུ། གཏོར་མ་འདོད་ཡོན་ལྔའི་ཕུང་པོ་ནམ་མཁའ་དང་མཉམ་པར་བསམ་ལ། ཨོཾ་ཁ་ཏ་ལི་བྷྲཱུྃ་མ་ཧཱ་བ་ལིཾ་ཏ་ཨཱཿ ཞེས་ཉེར་གཅིག་གིས་བྱིན་གྱིས་བརླབས་ལ། ཧཱུྃ། རྟོག་བྲལ་ཡེ་ཤེས་བདུད་རྩི་འབར། །ཆགས་མེད་རཀྟའི་རྒྱ་མཚོ་འཁྱིལ། །འདོད་ཡོན་ལྔ་ཡི་གཏོར་ཆེན་སྤུངས། །ཀཱི་ལ་ཡ་ཡི་དངོས་གྲུབ་སྩོལ། །ཨོཾ་ཨཱཿཧཱུྃ། ཞེས་པས་གསལ་གདབ་བོ། །སྤྱི་དོན་གཉིས་པ་ལ། དངོས་གཞི་ཏིང་འཛིན་རང་བཞིན་ལས། །ཞེས་པས་རྣམ་པ་ཏིང་ངེ་འཛིན་གྱི་དཀྱིལ་འཁོར་བསྐྱེད་པ་དང་། རང་བཞིན་ཡེ་ཤེས་ཀྱི་འཁོར་ལོ་དགུག་པ་གཉིས་ལས། དང་པོ་ལ། ཐོག་མར་ཏིང་གསུམ་འབྱུང་རིམ་བརྩེག །གཞལ་ཡས་གདན་བཅས་རྟེན་གནས་སུ། །རྩ་བ་ཁྲོ་བཅུ་ཕུར་བུ་རྫས། །སྒོ་སྐྱོང་སྲུང་མའི་ཚོགས་བསྐྱེད་བྱ། །ཞེས་དོན་བརྒྱད་དུ་གསུངས་པ་ལས། དང་པོ་ཏིང་འཛིན་གསུམ་གྱིས་ཁོག་དབུབ་པ་ནི། ཆོས་ཐམས་ཅད་རང་སེམས་ཀྱི་སྣང་བ་ཙམ་དུ་རྫོགས་པའི་སྟོང་པ་ཉིད་ཀྱི་རྡོ་རྗེ་སོ་སོ་རང་རིག་པའི་ངོ་བོར་འབར་ཞིང་འཕྲོས་པས་ཞེ་སྡང་ལ་སོགས་པ་དུག་ལྔའི་རྣམ་རྟོག་གནས་སུ་གཅོད་པ་དེ་བཞིན་ཉིད་ཀྱི་ཏིང་ངེ་འཛིན་དང་། དེ་ལྟར་མ་རྟོགས་པའི་འགྲོ་བ་རིགས་དྲུག་གི་སྡུག་བསྔལ་རྩ་བ་ནས་གཅོད་པར་བྱའོ་སྙམ་དུ་སྙིང་རྗེའི་མཚོན་ཆ་ཆེན་པོ་སེམས་ཅན་གྱི་ཁམས་ཐམས་ཅད་དུ་ཁྱབ་པར་འབར་བ་ཀུན་སྣང་གི་ཏིང་ངེ་འཛིན་དང་། སྟོང་པ་ཉིད་དང་སྙིང་རྗེ་དབྱེར་མེད་པ་ནམ་མཁའི་དབྱིངས་ནས་སེམས་ཀྱི་རྟེན་དྭངས་མའི་སྲོག་ཧཱུྃ་ཡིག་སྔོན་པོ་ཐིག་ལེའི་ངོ་བོ་ཉིད་དུ་ཤར་བ་རྒྱུའི་ཏིང་ངེ་འཛིན་ཏེ། རྡོ་རྗེ་ཁྲོས་པས་ཞེ་སྡང་གཅོད། །མཚོན་ཆེན་སྔོན་པོ་འབར་བ་ཡིས། །ནམ་མཁའི་དཀྱིལ་ནས་ཐིགས་པ་ཤར། །ཞེས་པས་གསལ་གདབ། གཉིས་པ་རྟེན་འབྱུང་བ་རིམ་བརྩེག་བསྒོམ་པ་ནི། དྭངས་མའི་སྲོག་ཧཱུྃ་ལས་ཨེ་ཡཾ་རཾ་སུཾ་ཀེཾ་རཾ་རྣམས་མཆེད་པ་ཡོངས་སུ་གྱུར་པ་ལས། ཨེ་ལས་ནམ་མཁའ་ཆོས་ཀྱི་འབྱུང་གནས་འབྱམས་ཀླས་པའི་དབྱིངས་སུ། ཡཾ་ལས་རླུང་གི་དཀྱིལ་འཁོར་ལྗང་ཁུ་རྒྱ་གྲམ། རཾ་ལས་རཀྟའི་རྒྱ་མཚོ་དམར་པོ་ཟླུམ་པོ། སུཾ་ལས་ཤ་ཆེན་གྱི་ས་གཞི་སེར་ནག་གྲུ་བཞི། ཀེཾ་ལས་ཀེང་རུས་ཀྱི་རི་རབ་བང་རིམ་བཞི་པ་དཀར་པོ་རྣམས་བརྩེག་མར་གནས་པའི་སྟེང་དུ། རཾ་ལས་ཡེ་ཤེས་ཀྱི་མེ་དཔུང་འབར་བའི་ཀློང་ཆེན་པོར་བསམ། གསུམ་པ་གཞལ་ཡས་ཁང་བསྐྱེད་པ་ནི། སླར་ཡང་ཧཱུྃ་ལས་རི་རབ་ཀྱི་སྟེང་མེ་དཔུང་འབར་བའི་ཀློང་དུ་བྷྲཱུྃ་ཁ་དོག་ལྔ་ལྡན་མཆེད། བྷྲཱུྃ་བི་ཤྭ་བི་ཤུདྡྷེ་རཏྣ་བྷཉྫ་ཨེ་མཎྜ་ལ་བྷྲཱུྃ། ཞེས་བརྗོད་པས། བྷྲཱུྃ་ཡོངས་སུ་གྱུར་པ་ལས་ཡེ་ཤེས་ལྔའི་རང་བཞིན་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་པ་སྒོ་ཁྱུད་གློ་འབུར་གྱི་ཚུལ་ཅན། ཕོ་བྲང་ནང་མ་ཐོད་པ་སྐམ་རློན་རྙིད་པའི་རྩིག་པ་སུམ་རིམ་གནམ་ལྕགས་ཀྱི་གཟེར་གྱིས་བཏབ་ཅིང་སྒོ་ཁྱུད་སྤངས་པའི་སྒོ་བཞི་པ། གཞལ་ཡས་ཁང་ཕྱི་མ་ལ་ཕ་གུ་སེར་པོ་ཐོད་པས་དཀྲིགས་པ། ཐོད་ཚལ་གྱིས་བརྒྱན་པའི་རྒྱུ་མ་གསར་པའི་དྲྭ་བ་དང་དྲྭ་བ་ཕྱེད་པ་འཕྱང་བ། མཆོད་རྟེན་གྱི་རྣམ་པའི་པུ་ཤུས་བསྐོར་ཞིང་ད་རུ་ཀད་མིའི་ལག་ངར་རིས་སུ་བྲེས་པ། རྩིག་པའི་རྩ་བར་འདོད་ཡོན་གྱི་སྣམ་བུ་ལ་མཆོད་པའི་ལྷ་མོའི་ཚོགས་ཀྱིས་སྤྲས་པ། སྒོ་རྒྱན་རྟ་བབས་བཞི་ལ་རུས་པའི་དྲྭ་བ་དང་ཆུ་སྲིན་གྱིས་བརྒྱན་པ། སྟེང་འོག་ཐམས་ཅད་ཕྱོགས་ཀྱི་དེ་བཞིན་གཤེགས་པ་བཞིའི་ཁ་དོག་ཅན། དབུས་མཐིང་ནག་གྲུ་གསུམ་ཟླ་གམ་དམར་པོ་ཐོད་སྐམ་གྱི་ཕྲེང་བས་ཟླུམ་པོར་བསྐོར་བ། དེའི་ཕྱི་རོལ་དུ་རིན་པོ་ཆེ་ཆ་བརྒྱད་པའི་མུ་ཁྱུད་སེར་པོ་ལ་རིན་པོ་ཆེའི་ཕྲ་ཚོམ་བཀྲ་བ། གཞལ་ཡས་ཁང་གི་ཕྱི་དབྱིབས་མཆོད་རྟེན་གྱི་རྣམ་པར་གསལ་བ། ཕྱི་རོལ་དུར་ཁྲོད་ཆེན་པོ་བརྒྱད་དུར་ཁྲོད་ཀྱི་ཆོས་རྣམས་ཀྱིས་འཇིགས་པར་བྱས་པར་བསམ་ལ། ཧཱུྃ། རབ་འཇིགས་དུར་ཁྲོད་འབར་བའི་གཞལ་ཡས་ཁང་། །གྲུ་གསུམ་མཐིང་ནག་ཟླ་གམ་རིན་ཆེན་འབར། །གྲུ་ཆད་བར་ཁྱམས་སྒོ་བཞི་མུ་ཁྱུད་རྫོགས། །ངོ་མཚར་ཕོ་བྲང་ཡེ་ཤེས་མེ་འོད་གསལ། །ཞེས་པས་གསལ་གདབ་བོ། །བཞི་པ་གདན་གསལ་གདབ་པ་ནི། བཛྲ་ཏ་ཏཾ། ལྷ་གནས་ཐམས་ཅད་དུ་རྡོ་རྗེ་བྲག་ཆེན་གཏམས་པའི་ས་གཞི། སླར་ཡང་རྒྱུའི་ཧཱུྃ་ལས་འོད་ཟེར་ཕྱོགས་བཅུར་འཕྲོས། ལྷ་ཆེན་པོ་ཕྱོགས་སྐྱོང་བཅུ་ཆུང་མ་དང་བཅས་པ་བཀུག །སོ་སོའི་གནས་སུ་འཁོད་པ་ནི། རུ་དྲ་ཀྲོ་དྷཱི་ཏི་ར་བམ། དབུས་སུ་ལྷ་ཆེན་པོ། སྟེང་དུ་ཉི་ཟླ། ཤར་དུ་དྲི་ཟ། ལྷོར་གཤིན་རྗེ། ནུབ་ཏུ་ཆུ་ལྷ། བྱང་དུ་གནོད་སྦྱིན། ཤར་ལྷོར་མེ་ལྷ། ལྷོ་ནུབ་ཏུ་སྲིན་པོ། ནུབ་བྱང་དུ་རླུང་ལྷ། བྱང་ཤར་དུ་དབང་ལྡན། འོག་ཏུ་ས་བདག་རྣམས་རང་རང་གི་ཆུང་མ་དང་བཅས་པ་བྱི་ཆིངས་སུ་བསྣོལ་བའི་གདན་བསམ། མ་སཱུརྱ་མཎྜ་ལ། གདན་དེ་རྣམས་ཀྱི་སྟེང་དུ་མ་བཅུ་གཅིག་ལས་ཉི་མའི་དཀྱིལ་འཁོར་རེ་རེ། ཨ་ཙནྡྲ་མཎྜ་ལ། ཉི་མ་རྣམས་ཀྱི་སྟེང་དུ་ཨ་ཡིག་ལས་བྱུང་བའི་ཟླ་བའི་དཀྱིལ་འཁོར་རེ་རེ། པཾ་པདྨ་མཎྜ་ལ། ཟླ་བ་རྣམས་ཀྱི་སྟེང་དུ་པཾ་ལས་བྱུང་བའི་པདྨ་དང་བཅས་པར་བསམ་ལ། ཧཱུྃ། རྡོ་རྗེ་བྲག་ཆེན་གཏམས་པའི་ས་གཞི་ལ། །དྲེགས་པ་ལྷ་ཆེན་ཕྱོགས་སྐྱོང་ཕོ་མོ་བསྣོལ། །ཐབས་ཤེས་ཉི་མ་ཟླ་བ་འོད་འབར་དབུས། །མ་ཆགས་པདྨ་འབར་བའི་གདན་དུ་བསམ། །ཞེས་པས་གསལ་གདབ། ལྔ་པ་བདག་རྩ་བའི་དཀྱིལ་འཁོར་བསྐྱེད་པ་ནི། ནམ་མཁའི་ཧཱུྃ་དེ་དབུས་ཀྱི་གདན་ལ་སྐར་མདའ་ལྷུང་བ་ལྟར་བབས། ཧཱུྃ་སྥ་ར་ཎ་ཕཊ། དེ་ལས་འོད་ཟེར་འཕྲོས། རྒྱལ་བ་ཐམས་ཅད་ཀྱི་ཐུགས་དམ་བསྐུལ། སེམས་ཅན་གྱི་དོན་བྱས། སཾ་ཧ་ར་ཎ་ཧཱུྃ། སླར་འདུས་ཧཱུྃ་ལ་ཐིམ། བཛྲ་ཧཱུྃ། དེ་རྡོ་རྗེ་རྩེ་དགུ་པར་གྱུར། དེ་ལས་འོད་ཟེར་འཕྲོ་འདུས་གཅིག་ཏུ་གྱུར་པ་ལས་ཚོགས་གཉིས་ཡོངས་སུ་རྫོགས་པའི་དཔལ་ཆེན་པོའི་སྐུར་གྱུར་པ་ནི། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱཾ་བཾ་ཧཱུྃ་ཕཊ། བཅོམ་ལྡན་དཔལ་ཆེན་རྡོ་རྗེ་གཞོན་ནུ་ནི། །དབུ་གསུམ་ཕྱག་དྲུག་ཞབས་བཞི་གཡོན་བརྐྱང་ཚུལ། །བཞད་པའི་ཞལ་གཡས་དཀར་ཞིང་གཡོན་དམར་གཤེ །དབུས་ཞལ་མཐིང་ནག་དྲག་ཏུ་རྔམ་ཞིང་འབར། །སྤྱན་དགུ་སྡང་མིག་ཁྲོ་གཉེར་གློག་སྟོང་འཁྱུག །ཤངས་ནས་ཧཱུྃ་འབྱིན་ཞལ་ནས་ཕཊ་སྒྲ་སྒྲོག །རྣོ་དབལ་དྲག་པོའི་མཆེ་བ་ཟུར་གསུམ་གཙིགས། །ཉིས་ཁྲི་ཆིག་སྟོང་དབུ་སྐྲ་གྱེན་དུ་འཁྱིལ། །བྱེ་བ་ཐེར་འབུམ་རྡོ་རྗེའི་བ་སྤུས་གཏམས། །གཡས་ཀྱི་དང་པོས་རྡོ་རྗེ་རྩེ་དགུ་གདེངས། །གཡོན་གྱི་དང་པོས་མེ་དཔུང་འབར་བ་བསྣམས། །གཡས་ཀྱི་གཉིས་པས་རྡོ་རྗེ་རྩེ་ལྔ་འཕྱར། ཁ་ཊྭཱཾ་རྩེ་གསུམ་གཡོན་གྱི་གཉིས་པར་འཁྲོལ། །ཐ་མའི་ཕྱག་གཉིས་རི་རབ་ཕུར་བུ་འདྲིལ། །རིགས་ལྔའི་རྩེ་བྲན་ཐོད་སྐམ་ཅོད་པན་ཅན། །ཚར་གསུམ་ཐོད་པའི་ཕྲེང་བ་ག་ཤལ་བསྣམས། །སྦྲུལ་ཆེན་རིགས་བཞི་ཕུད་སྒྲ་སྒྲོག་པས་བརྒྱན། །རཀྟའི་ཐིག་ལེ་ཞག་གི་ཟོ་རིས་དང་། །ཐལ་ཆེན་ཚོམ་བུས་རབ་བརྗིད་གླང་ཆེན་གྱི། །ཀོ་རློན་ཞིང་ལྤགས་གཡང་གཞི་གོས་སུ་གྱོན། །སྟག་ལྤགས་ཤམ་ཐབས་འཕྱང་ཞིང་རྡོ་རྗེ་ཡི། །གཤོག་པ་གདེངས་པས་བར་སྣང་ཁྱབ་པར་འགེངས། །མཐིང་ནག་དར་གྱི་ཅོད་པན་འཕུར་བའི་སྐུ །རྡོ་རྗེ་ཁྲོ་བོ་ཉམས་དགུས་རོལ་པའི་ཡུམ། །འཁོར་ལོ་རྒྱས་འདེབས་མཐིང་ག་ཁྲོ་ཞིང་སྒེག །གཡས་པ་ཨུཏྤལ་འཛིན་པས་ཡབ་ལ་འཁྱུད། །གཡོན་པས་བྷན་དམར་སྟོབ་ལ་རབ་བརྩོན་མ། ཁྲོ་མོའི་རྒྱན་དང་གཟིག་ལྤགས་ཤམ་ཐབས་ཅན། །བདེ་སྟོང་སྦྱོར་བས་འབར་བའི་ཀློང་ན་བཞུགས། །ཡབ་ཀྱི་ཐུགས་ཀར་རིན་ཆེན་ཟུར་བརྒྱད་པ། །མརྒད་གུར་ཕུབ་ལྟ་བུའི་སྲོག་གི་གོར། །ཡེ་ཤེས་སེམས་དཔའ་རྡོར་སེམས་ཚོན་གང་བ། །དཀར་གསལ་རྡོར་དྲིལ་རིན་ཆེན་རྒྱན་ཆ་ཅན། །དེ་ཡི་ཐུགས་ཀར་རིན་ཆེན་ཆ་བརྒྱད་དབུས། །སྲན་མ་བཀས་པ་ཙམ་གྱི་ཉི་མ་ལ། །རྡོ་རྗེ་ནས་འབྲས་ཙམ་གྱི་ལྟེ་བར་ཧཱུྃ། །ཡུངས་འབྲུ་ཙམ་དུ་ཕྲ་ཞིང་འབར་བའི་མཐར། །སྲོག་ཡིག་འབྲུ་དགུས་གཡས་སུ་བསྐོར་བའི་སྒོ །རྟ་མགྲིན་དམར་པོ་པདྨ་བྷཉྫའི་ཕྱག །ཡུམ་དང་གཉིས་མེད་འཁྲིལ་བས་བསྲུང་བར་བསམ། །དེ་ལྟར་རིམ་གྱིས་བསྐྱེད་ནས་གཅིག་ཆར་དུ་གསལ་གདབ་པ་ནི། ཧཱུྃ། སངས་རྒྱས་ཀུན་གྱི་ཡེ་ཤེས་སྐུ །ངང་ཉིད་རྡོ་རྗེ་ཆོས་དབྱིངས་ལས། །འབར་བའི་ཁྲོ་བོ་མི་བཟད་པ། །སྐུ་ཡི་དབྱིག་ཏུ་བདག་སྐྱེད་ཅིག །སྲོག་གི་གོ་རུ་ཤར་བ་དང་། །སྙིང་གི་དཀྱིལ་དུ་བསྒོམ་པར་བྱ། །ཞེས་སོ། །དྲུག་པ་ཕྱོགས་བཅུ་ཁྲོ་བོའི་དཀྱིལ་འཁོར་བསྐྱེད་པ་ནི། གཙོ་བོ་ཡབ་ཡུམ་སྙོམས་པར་ཞུགས་པའི་བྱང་སེམས་འོད་ཀྱི་གོང་བུ་ལས། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཧཱུྃ་ཧཱུྃ། ཟུང་བཅུ་གདན་སོ་སོའི་སྟེང་དུ་མཆེད་དེ་ཡོངས་སུ་གྱུར་པ་ལས། ཨོཾ་བཛྲ་ཀྲོ་དྷ་ཧཱུྃ་ཀཱ་ར་ཧཱུྃ། གརྫ་གརྫ་ཧཱུྃ་ཕཊ། སྟེང་ཕྱོགས་ཉི་ཟླ་བསྣོལ་བའི་གདན་སྟེང་དུ། །ཧཱུྃ་མཛད་སྔོ་སྐྱ་གཡས་སེར་གཡོན་དམར་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །རང་རྟགས་རྒྱལ་བྱེད་བར་པས་མདའ་གཞུ་འགེངས། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །སྒྲ་འབྱིན་སྔོ་སྐྱ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་ཕག་དང་རྨིགས་བུའི་མགོ། ཨོཾ་བཛྲ་ཀྲོ་དྷ་བི་ཛ་ཡ་ཧཱུྃ། ཧ་ན་ཧ་ན་ཧཱུྃ་ཕཊ། ཤར་ཕྱོགས་དྲི་ཟ་བསྣོལ་བའི་གདན་སྟེང་དུ། །རྣམ་རྒྱལ་དཀར་པོ་གཡས་སྔོ་གཡོན་ལྗང་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་འཁོར་ལོ་ཏྲི་ཤུ་ལ། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །མདའ་སྙེམས་དཀར་མོ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་སྟག་དང་བྱ་རྒོད་མགོ །ཨོཾ་བཛྲ་ཀྲོ་དྷ་ནཱི་ལ་དཎྜ་ཧཱུྃ། ད་ཧ་ད་ཧ་ཧཱུྃ་ཕཊ། ཤར་ལྷོ་མེ་ལྷ་བསྣོལ་བའི་གདན་སྟེང་དུ། །དབྱུག་སྔོན་མཐིང་ག་གཡས་དཀར་གཡོན་དམར་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་མེ་དབལ་དབྱུག་ཐོ་འཕྱར། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །སྡེར་མོ་སྔོན་མོ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་གཡག་དང་བྱ་རོག་མགོ །ཨོཾ་བཛྲ་ཀྲོ་དྷ་ཡ་མཱནྟ་ཀ་ཧཱུྃ། པ་ཙ་པ་ཙ་ཧཱུྃ་ཕཊ། ལྷོ་ཕྱོགས་གཤིན་རྗེ་བསྣོལ་བའི་གདན་སྟེང་དུ། །གཤིན་རྗེ་སྔོ་ནག་གཡས་སྔོ་གཡོན་ལྗང་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་དགྲ་སཏྭ་བེ་ཅོན་འཛིན། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །དུར་ཁྲོད་སྔོན་མོ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་ཤ་བ་འུག་པའི་མགོ །ཨོཾ་བཛྲ་ཀྲོ་དྷ་ཨཱརྱ་ཨ་ཙ་ལ་ཧཱུྃ། བྷནྡྷ་བྷནྡྷ་ཧཱུྃ་ཕཊ། ལྷོ་ནུབ་སྲིན་པོ་བསྣོལ་བའི་གདན་སྟེང་དུ། །མི་གཡོ་ལྗང་སྔོན་གཡས་སྔོ་གཡོན་སྨུག་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་རལ་གྲི་ཞགས་པར་བཅས། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །གཏུན་ཁུང་ལྗང་མོ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་གཟིག་དང་ཁྭ་ཏའི་མགོ །ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧཱུྃ། ཧུ་ལུ་ཧུ་ལུ་ཧཱུྃ་ཕཊ། ནུབ་ཕྱོགས་ཆུ་ལྷ་བསྣོལ་བའི་གདན་སྟེང་དུ། །རྟ་མགྲིན་དམར་པོ་གཡས་དཀར་གཡོན་སྔོ་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་ཞགས་པ་སྤུ་གྲི་འཛིན། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །གཏུམ་མོ་དམར་མོ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་བྱི་ལ་པུ་ཤུད་མགོ །ཨོཾ་བཛྲ་ཀྲོ་དྷ་ཨ་པ་ར་ཛི་ཏ་ཧཱུྃ། ཏིཥྛ་ཏིཥྛ་ཧཱུྃ་ཕཊ། ནུབ་བྱང་རླུང་ལྷ་བསྣོལ་བའི་གདན་སྟེང་དུ། །འདོད་རྒྱལ་དམར་སྐྱ་གཡས་སེར་གཡོན་ལྗང་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་བྷཉྫ་རྔ་ཡབ་འཕྱར། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །མདའ་སྙེམས་དམར་སྐྱ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་སྤྱང་ཀི་ཁྲ་ཡི་མགོ །ཨོཾ་བཛྲ་ཀྲོ་དྷ་ཨ་མྲྀཏ་ཀུཎྜ་ལཱི་ཧཱུྃ། ཙྪིནྡྷ་ཙྪིནྡྷ་ཧཱུྃ་ཕཊ། བྱང་ཕྱོགས་གནོད་སྦྱིན་བསྣོལ་བའི་གདན་སྟེང་དུ། །བདུད་རྩི་ལྗང་ནག་གཡས་སེར་གཡོན་དུད་ཁ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་རྒྱ་གྲམ་དབྱུག་ཏོས་སྡིགས། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །རླུང་འབྱིན་ལྗང་ནག་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་སེང་གེ་ཕ་ཝང་མགོ །ཨོཾ་བཛྲ་ཀྲོ་དྷ་ཏྲཻ་ལོཀྱ་བི་ཛ་ཡ་ཧཱུྃ། བྷིནྡྷ་བྷིནྡྷ་ཧཱུྃ་ཕཊ། བྱང་ཤར་དབང་ལྡན་བསྣོལ་བའི་གདན་སྟེང་དུ། །སུམ་རྒྱལ་སེར་ནག་གཡས་དཀར་གཡོན་ལྗང་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་མདའ་གཞུ་འགེངས་ལ་བརྩོན། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །གསོད་བྱེད་སེར་ནག་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་དོམ་དང་སྲེ་མོང་མགོ །ཨོཾ་བཛྲ་ཀྲོ་དྷ་མ་ཧཱ་བ་ལ་ཧཱུྃ། སྥོ་ཊ་སྥོ་ཊ་ཧཱུྃ་ཕཊ། འོག་ཕྱོགས་ས་བདག་བསྣོལ་བའི་གདན་སྟེང་དུ། །སྟོབས་ཆེན་དུད་ཁ་གཡས་ནག་གཡོན་སེར་ཞལ། །ཕྱག་དྲུག་དང་པོས་རྡོ་རྗེས་བྷན་དམར་དཀྲུགས། །བར་པའི་ཕྱག་གཉིས་ཐོ་བ་ཞགས་པ་བསྣམས། །ཐ་མ་གཉིས་ཀྱིས་དྲག་པོའི་ཕུར་བུ་འདྲིལ། །སྐྱོད་བྱེད་དུད་ཁ་གཡོན་ནས་འཁྲིལ་བའི་ཡུམ། །གཡས་པ་དྲིལ་འཁྱུད་གཡོན་པ་དུང་དམར་སྟོབ། །སྤྲུལ་པའི་ཕྲ་མེན་དྲེད་དང་བྱི་བའི་མགོ །ཨོཾ་བཛྲ་མ་ཧཱ་ཀྲོ་དྷ་ཀྲོ་དྷཱི་ཤྭ་རཱི། མ་ཐ་མ་ཐ་བཛྲ། ཛྭ་ལ་ཛྭ་ལ་བཛྲ། ཁྲོ་བོ་བཅུ་པོ་སྟངས་སྟབས་ཆ་ལུགས་དབྱིབས། །གཙོ་བོ་དང་མཚུངས་ཡུམ་རྣམས་གཙོ་མོའི་ཚུལ། །ཟ་གསོད་རང་རང་ཁྲོ་བོའི་མདོག་ཅན་གཡས། །ཕུར་བུ་གཡོན་པའི་ཕྱག་ན་ལྕགས་ཀྱུ་འཛིན། །གཅེར་བུ་རང་རང་ཁྲོས་པའི་བཞིན་སྟོན་ཅིང་། །དུར་ཁྲོད་ཆས་ཀྱིས་རབ་བརྒྱན་འཕྲུལ་གྱི་གཟུགས། །དེ་རྣམས་གསལ་གདབ་པར་བྱ་བ་ནི། ཧཱུྃ། ཕྱོགས་བཅུ་དྲེགས་པ་བསྣོལ་བའི་གདན་སྟེང་དུ། །ཧཱུྃ་དང་ཕཊ་སྒྲོག་སྲིད་གསུམ་འཁོར་བ་འཇིག །བདུད་འདུལ་མཐུ་ཆེན་ཁྲོ་རྒྱལ་ཡབ་ཡུམ་བཅུ། །ཟ་བྱེད་གསོད་བྱེད་གཏུམ་རྔམས་ཚོགས་བཅས་གསལ། །བདུན་པ་ཕུར་བུ་རྫས་ཀྱི་དཀྱིལ་འཁོར་བསྐྱེད་པ་ནི། སླར་ཡང་གཙོ་བོ་ཡབ་ཡུམ་སྙོམས་པར་ཞུགས་པའི་བྱང་སེམས་འོད་ཀྱི་གོང་བུ་ལས་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་མཐིང་ནག་བདུན་མདུན་གྱི་ཟླ་གམ། ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ལྗང་ནག་བདུན་གཡས་ཀྱི་ཟླ་གམ། ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་དམར་ནག་བདུན་གཡོན་གྱི་ཟླ་གམ་སྟེང་དུ་སྤྲོས་ཏེ་འཁོད་པ་ལས་བྱུང་བའི་འོད་ཟེར་གྱི་རྩེ་ལས་ཕུར་བུ་ཕྲ་མོ་དཔག་ཏུ་མེད་པ་འཕྲོས། ཁམས་གསུམ་སེམས་ཅན་ཐམས་ཅད་ཀྱི་སྒོ་གསུམ་དང་རིགས་དྲུག་གི་བག་ཆགས་སྣང་ཞེན་ཐམས་ཅད་བསྲེགས་ཤིང་སྦྱངས། ཐམས་ཅད་དཔལ་ཆེན་པོའི་རང་བཞིན་དུ་གྱུར། སླར་འདུས་ཧཱུྃ་ཡིག་རྣམས་ལ་ཐིམ་སྟེ་ཡོངས་སུ་གྱུར་པ་ལས་སྲས་མཆོག་ཉེར་གཅིག་ཏུ་གྱུར་པ་ནི། ཨོཾ་བཛྲ་ཀྲོ་དྷ་ཀཱི་ལི་ཀཱི་ལ་ཡ་ཧཱུྃ་ཕཊ། ཀུན་ཀྱང་ཁྲོ་བོ་ཞལ་གསུམ་ཕྱག་དྲུག་པ། །མདུན་གྱི་སྲས་བདུན་མཐིང་དཀར་དམར་བའི་ཞལ། །གཡས་ཀྱི་སྲས་བདུན་ལྗང་དཀར་དམར་བའི་ཞལ། །གཡོན་གྱི་སྲས་བདུན་དམར་དཀར་ལྗང་བའི་ཞལ། །དང་པོའི་ཕྱག་གཉིས་རྩེ་དགུ་མེ་དཔུང་འབར། །བར་པས་རྒྱ་གྲམ་ཁ་ཊྭཱཾ་རྩེ་གསུམ་བསྣམས། །ཐ་མ་གཉིས་ཀྱིས་ཕུར་བུ་འདྲིལ་ཞིང་འདེབས། །སྐུ་སྨད་ཆུ་སྲིན་ཁ་ལས་ཐོན་པ་ཡི། །གནམ་ལྕགས་རྣོ་དབལ་ཟུར་གསུམ་བམ་རོ་ཡི། །སྲོག་གི་སྒོར་བཙུགས་དུར་ཁྲོད་ཆས་ཀྱིས་བརྒྱན། །འབར་བའི་མེ་འོད་ཚྭ་ཚྭ་སྐར་ལྟར་འཁྲུགས། །སྙིང་རྗེས་སྒྲོལ་བའི་དམ་ཚིག་ཀཱི་ལ་ཡ། །ཞེས་དང་གསལ་གདབ་པ་ནི། ཧཱུྃ། སྙིང་རྗེས་བསྒྲལ་བའི་དམ་ཚིག་ནི། །བསད་ཅིང་མནན་པ་མ་ཡིན་ཏེ། །ཕུང་པོ་རྡོ་རྗེས་གཏམས་བྱས་ནས། །རྣམ་པར་ཤེས་པ་རྡོ་རྗེར་བསྒོམ། །བརྒྱད་པ་སྒོ་སྐྱོང་སྲུང་མར་བཅས་པ་བསྐྱེད་པ་ནི། སླར་ཡང་གཙོ་བོ་ཡབ་ཡུམ་སྙོམས་པར་ཞུགས་པའི་བྱང་སེམས་འོད་ཀྱི་གོང་བུ་ལས་ཛཿཧཱུྃ་བཾ་ཧོཿབཞི་སྤྲོས་ཏེ་སྒོ་བཞིར་འཁོད་པ་ལས། ཚད་མེད་བཞི་དངོས་སྒོ་མ་བཞི། །རྟ་གདོང་དཀར་མོ་ལྕགས་ཀྱུ་འཛིན། །ཕག་གདོང་ནག་མོ་མཆེ་ཞགས་ཐོགས། །ཉི་ཟླ་དམར་མོ་་་དྲེད་གདོང་།ལྕགས་སྒྲོག་སྡོམ། །ཐལ་བྱེད་ལྗང་ཁུ་་་སྤྱང་གདོང་།དྲིལ་འཁྲོལ་དགྱེས། །དྲག་མོ་དུར་ཁྲོད་རྒྱན་ཆ་ཅན། །ཐར་པ་ཆེན་པོའི་གྲོང་ཁྱེར་གྱི། །སྒོ་སྐྱོང་རྡོ་རྗེའི་དམ་ཚིག་མ། །ཨོཾ་བཛྲ་ཀཱི་ལི་ཀཱི་ལ་ཡ། མོ་ཧཱ་གྷཱ་ཏ་ཡ་མ་མ་ཤཱི་གྷྲཾ་ཀརྨ་ཀ་ར་ཡེ་ཧཱུྃ་ཕཊ། དཀྱིལ་འཁོར་བར་ཁྱམས་ཕྱོགས་མཚམས་སུ། །དཔལ་ཆེན་དམ་ཚིག་ཀཱི་ལ་ཡའི། །སྲུང་མ་ཆེན་མོ་བཅུ་གཉིས་དང་། །བསེ་ལྕགས་དུང་སོགས་གིང་ཆེན་བཞི། །ཕྱི་ཡི་འཁོར་ཡུག་ལྕགས་རི་ལ། །མཁའ་འགྲོ་སུམ་ཅུ་རྩ་གཉིས་དང་། །མ་མོ་བདུན་དང་སྲིང་མོ་བཞི། །དབང་ཕྱུག་ཉེར་བརྒྱད་ལ་སོགས་པ། །རང་རང་ཆ་བྱད་ལག་ཆར་བཅས། །རྒྱན་དང་བགོ་བ་བཞོན་པ་འཁོར། །སོ་སོའི་དམ་ཚིག་བཞིན་སྟོན་པ། །དམ་ཅན་འཁོར་ཡུག་གང་བར་གྱུར། །ཅེས་པས་རྗེ་ལས་འབངས་དང་ཉི་མ་ལས་འོད་ཟེར་བཞིན་མགྲོན་ཐབས་སུ་བསྐྱེད་དོ། །གཉིས་པ་རང་བཞིན་ཡེ་ཤེས་ཀྱི་འཁོར་ལོ་དགུག་པ་ལ། རང་བཞིན་དགོངས་གསོལ་སྤྱན་དྲངས་ལ། །ཕྱག་བྱ་དབང་ཞུ་གཉིས་མེད་བསྟིམ། །སྨན་གཏོར་རཀྟ་དུག་གསུམ་དང་། །སྦྱོར་སྒྲོལ་གྱིས་མཆོད་བསྟོད་བཟླས་བྱ། །ཞེས་བཅུ་གཉིས་སུ་གསུངས་པ་ལས། དང་པོ་དགོངས་གསོལ་ནི། རང་གི་ཐུགས་ཀའི་ཧཱུྃ་ཡིག་ལས་བྱུང་བའི་འོད་ཟེར་རང་བཞིན་རྡོ་རྗེ་ཕུར་བུའི་ཞིང་ཁམས་ཐམས་ཅད་དུ་ཁྱབ་པར་འཕྲོས་པས། སྲིད་པའི་ཕུར་བུ་གཟུགས་ཀྱི་སྐུ་གང་ལ་གང་འདུལ་གྱི་མོས་པ་དང་འཚམ་པར་སད་པར་བསམ་ལ། ཧཱུྃ། རྡོ་རྗེ་གཞོན་ནུའི་རིག་འཛིན་རྣམས། །སྲིད་པ་རྡོ་རྗེར་གྲུབ་མཛོད་ཅིག །སྲིད་པ་རྡོ་རྗེ་ཕུར་བུའི་ལྷ། །ཡེ་ཤེས་ཁྲོ་བོ་གྲུབ་པར་མཛོད། །ཨོཾ་བཛྲ་ས་མཱ་ཛཿ གཉིས་པ་སྤྱན་དྲང་བ་ནི། ཧཱུྃ། སྲིད་པའི་ཕུར་བུ་སྒྲུབ་པ་དང་། །དབང་དང་དངོས་གྲུབ་བླང་བའི་ཕྱིར། །ཡེ་ཤེས་ཁྲོ་བོ་གཤེགས་སུ་གསོལ། །ཏིང་འཛིན་དཀྱིལ་འཁོར་འདི་ལ་དགོངས། །ཨོཾ་བཛྲ་ཀཱི་ལི་ཀཱི་ལ་ཡ་ཨེ་ཧྱེ་ཧི་བྷ་ག་ཝཱན་ས་མ་ཡ་ཛ་ཛཿ ཞེས་པས། ཡེ་ཤེས་ཀྱི་དཀྱིལ་འཁོར་འཁོར་ལོ་ཏིང་ངེ་འཛིན་གྱི་དཀྱིལ་འཁོར་ལ་མངོན་དུ་ཕྱོགས་པས་མདུན་གྱི་ནམ་མཁར་བཞུགས་པར་བསམ་ལ། གསུམ་པ་ཕྱག་བྱ་བ་ནི། ཧཱུྃ། སྲིད་གསུམ་གདུག་པ་འདུལ་བ་དང་། །ང་རྒྱལ་ཆེན་པོ་བརྟན་པའི་ཕྱིར། །རྡོ་རྗེ་སྲིན་པོའི་ལྷ་ཚོགས་ལ། །རྩེ་གཅིག་ཡིད་ཀྱིས་ཕྱག་འཚལ་ལོ། །ཨ་ཏི་པཱུ་ཧོཿ པྲ་ཏིཙྪ་ཧོཿ ཞེས་པས་ཡིད་རྩེ་གཅིག་ཏུ་འདུད་ཅིང་རང་བཞིན་གཉིས་མེད་དུ་རྟོགས་པའི་ཚུལ་གྱིས་སོ། །བཞི་པ་དབང་ཞུ་བ་ནི། ཧཱུྃ། ཐབས་ཀྱི་སྤྱོད་པས་འགྲོ་དོན་དུ། །བྱམས་དང་སྙིང་རྗེས་གང་འདུལ་བ། །སངས་རྒྱས་ཕྲིན་ལས་རྫོགས་མཛད་ནས། །དབང་དང་བྱིན་རླབས་བདག་སྩོལ་ཅིག །ཨོཾ་ཨཱཿཧཱུྃ། ཨོཾ་ཧཱུྃ་སྭཱ་ཨཱཾཿཧཱ། ཀཱ་ཡ་ཝཱ་ཀ་ཙིཏྟ་གུ་ཎ་ཀརྨ་སིདྡྷི་ཨ་བྷི་ཥིཉྩ་ཧཱུྃ། ཡེ་ཤེས་ཀྱི་འཁོར་ལོའི་ལྷ་ཚོགས་རྣམས་ཀྱི་གནས་གསུམ་ནས་ཨོཾ་དཀར་པོ་ཨཱཿདམར་པོ་ཧཱུྃ་སྔོན་པོ་རྣམས་འཕྲོས། དམ་ཚིག་གི་འཁོར་ལོའི་གནས་གསུམ་དུ་རྒྱས་བཏབ་པས་སངས་རྒྱས་ཐམས་ཅད་ཀྱི་རྡོ་རྗེ་གསུམ་དང་དབྱེར་མེད་དུ་གྱུར་པ་ལ། སླར་ཡང་ཡེ་ཤེས་ལྔའི་རང་བཞིན་ས་བོན་བྱུང་བ་སྤྱི་བོར་གནས་པ་ཡོངས་སུ་གྱུར་པས་དབང་བསྐུར། སྐུ་གསུང་ཐུགས་ཡོན་ཏན་འཕྲིན་ལས་ལྔའི་བདག་ཉིད་རིགས་ལྔའི་ཅོད་པན་གྱིས་དབུ་བརྒྱན་པར་བསམ་མོ། ལྔ་པ་བསྟིམ་པ་ནི། ཧཱུྃ། སངས་རྒྱས་ཀུན་གྱི་སྐུ་གསུང་ཐུགས། །ཡོན་ཏན་ཕྲིན་ལས་ཡོངས་རྫོགས་པ། །བདག་དང་དབྱེར་མེད་ཐིམ་གྱུར་ལ། །རབ་ཏུ་དགྱེས་ཤིང་བརྟན་པར་བཞུགས། །ས་མ་ཡ་ཏིཥྛ་སཏྭཾ། ཞེས་པས་རང་བཞིན་ཡེ་ཤེས་ཀྱི་དཀྱིལ་འཁོར་ཏིང་ངེ་འཛིན་གྱི་དཀྱིལ་འཁོར་ལ་དབྱེར་མེད་དུ་གྱུར་པར་བསམ་མོ། །དྲུག་པ་སྨན་མཆོད་འབུལ་བ་ལ་མཆོད་པ་དང་དངོས་གྲུབ་བླང་བ་གཉིས་ཀྱི་དང་པོ་ནི། ཧཱུྃ། རང་བྱུང་གདོད་ནས་རྣམ་པར་དག །རྩ་བརྒྱད་སྟོང་ལ་སྦྱར་བའི་སྨན། །རྩ་བ་འབུམ་ཕྲག་ཡངས་པའི་བཅུད། །ར་སཱ་ཡཱ་ན་ལ་སོགས་སྨན། །རིགས་ལྔ་དམ་ཚིག་ལྔ་ཡི་དངོས། །ཡེ་ཤེས་ལྔ་རྫོགས་གྲུབ་པའི་རྫས། །རྒྱུད་དྲུག་སེམས་ཅན་ཀུན་སྒྲོལ་བ། །དུག་ལྔ་སེལ་བ་སྨན་གྱི་མཆོག །དཔའ་བོའི་རོ་དང་མཉམ་སྦྱར་ནས། །རྒྱལ་བའི་དཀྱིལ་འཁོར་ཡོངས་ལ་འབུལ། །བླ་མེད་འཕྲུལ་གྱི་དངོས་གྲུབ་སྩོལ། །མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། ཧཱུྃ། རྒྱལ་བ་དགོངས་བརྒྱུད་རིག་འཛིན་རིག་པའི་བརྒྱུད། །གང་ཟག་སྙན་བརྒྱུད་བླ་མ་ཐམས་ཅད་ལ། །རྣམ་དག་བདུད་རྩི་དམ་རྫས་མཉེས་མཆོད་འབུལ། །ཐུགས་རྗེས་བརྩེར་དགོངས་དབང་དང་དངོས་གྲུབ་སྩོལ། །མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། ཧཱུྃ། གྲུ་གསུམ་མཐིང་ནག་འབར་བའི་གདན་སྟེང་དུ། །དཔལ་ཆེན་རྡོ་རྗེ་གཞོན་ནུ་ཡབ་ཡུམ་ལ། རྣམ་དག་བདུད་རྩི༴ ཐུགས་རྗེས་བརྩེར་དགོངས༴ མ་ཧཱ་པཉྩ༴ ཕྱོགས་བཅུའི་དྲེགས་པ་བསྣོལ་བའི་གདན་སྟེང་དུ། །བདུད་འདུལ་འཇིགས་བྱེད་ཁྲོ་རྒྱལ་ཡབ་ཡུམ་ལ། །རྣམ་དག་བདུད་རྩི༴ ཐུགས་རྗེས་བརྩེར་དགོངས༴ མ་ཧཱ་པཉྩ༴ ཁྲོ་བོ་ཁྲོ་མོ་རོལ་པའི་བྱིན་རླབས་ལས། །སྤྲུལ་པའི་མགོ་བརྙན་ཁྲ་ཐབས་ཉི་ཤུ་ལ། །རྣམ་དག་བདུད་རྩི་དམ་རྫས་མཉེས་མཆོད་འབུལ། །ཐུགས་རྗེས་བརྩེར་དགོངས་དབང་དང་དངོས་གྲུབ་སྩོལ། །མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། ཟླ་གམ་ཀློང་ཆེན་ཨེ་ཡི་གདན་སྟེང་དུ། །གདུག་པའི་ཚོགས་སྒྲོལ་སྲས་མཆོག་ཕུར་བུ་ལ། །རྣམ་དག་བདུད་རྩི༴ ཐུགས་རྗེས་བརྩེར་དགོངས༴ མ་ཧཱ་པཉྩ༴ ཤར་ལྷོ་ནུབ་བྱང་སྒོ་བཞི་སྲུང་མཛད་པའི། །གཞལ་ཡས་སྒོ་སྐྱོང་སྒོ་མ་བཞི་རྣམས་ལ། །རྣམ་དག་བདུད་རྩི༴ ཐུགས་རྗེས་བརྩེར་དགོངས༴ མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། མ་ལྟར་བྱམས་ཤིང་སྲིང་ལྟར་གདུང་སེམས་ཅན་དུ་གྱུར་པ་བསྟན་སྐྱོང་ཤྭ་ན་མཆེད་བཞིའི་ཞལ་དུ་མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། བདག་ཉིད་ཆེན་མོ་རེ་མ་ཏི་མཆེད་བཞིའི་ཞལ་དུ་མ་ཧཱ༴ ས་བདག་བསེ་མོ་མཆེད་བཞིའི་ཞལ་དུ་མ་ཧཱ༴ བསེ་ལྕགས་དུང་སོགས་གྱད་ཆེན་གིང་བཞིའི་ཞལ་དུ་མ་ཧཱ༴ མ་བདུན་སྲིང་བཞི་འབར་མའི་ཞལ་དུ་མ་ཧཱ༴ དབང་ཕྱུག་ཉི་ཤུ་རྩ་བརྒྱད་ཞལ་དུ་མ་ཧཱ༴ ཆོས་སྐྱོང་སྲུང་མ་ཐུགས་དམ་ཅན་རྣམས་ཀྱི་ཞལ་དུ་མ་ཧཱ༴ ཞིང་སྐྱོང་གཞི་བདག་དཀར་ཕྱོགས་སྐྱོང་བ་རྣམས་ཀྱི་ཞལ་དུ་མ་ཧཱ༴ རིགས་དྲུག་གི་སེམས་ཅན་རྡོ་རྗེ་ཕུར་བུའི་ངོ་བོར་དག་པ་རྣམས་ཀྱི་ཞལ་དུ་མ་ཧཱ་པཉྩ་ཨ་མྲྀཏ་ཁ་རཾ་ཁཱ་ཧི། ཞེས་དྲི་མེད་བདུད་རྩིའི་རྒྱ་མཚོ་ལས་མཐེབ་སྲིན་ཉི་ཟླའི་གའུས་བཅུས་ཏེ་ཕུལ་པས་ལྷ་ཐམས་ཅད་བདེ་བ་ཆེན་པོའི་རོས་མཉེས་པར་བསམ་མོ། །གཉིས་པ་དངོས་གྲུབ་བླང་བ་ནི། ཨོཾ་ཨཱཿཧཱུྃ། ཁྲོ་བོ་ཆེན་པོ་གཤེགས་སུ་གསོལ། ཁྲོ་བོ་ཆེན་པོ་གཤེགས་ནས་ཀྱང་། །རྟགས་དང་མཚན་མ་བསྟན་པ་དང་། །ཀཱི་ལ་ཡ་ཡི་དངོས་གྲུབ་སྩོལ། །ཀཱ་ཡ་སིདྡྷི་ཨོཾ། ཝཱ་ཀ་སིདྡྷི་ཨཱཿ ཙིཏྟ་སིདྡྷི་ཧཱུྃ། ཞེས་པས་མཆོད་ཡུལ་གྱི་གནས་གསུམ་ནས་སྐུ་གསུང་ཐུགས་ཀྱི་དངོས་གྲུབ་ཨོཾ་ཨཱཿཧཱུྃ་གི་རྣམ་པ་བདུད་རྩིའི་སྟེང་དུ་འཕྲོས་པ་རིམ་བཞིན་བླངས་ནས་ལྕེར་མྱངས་པས་སྐུ་གསུང་ཐུགས་ཀྱི་དངོས་གྲུབ་ཐོབ་པར་བསམ་མོ། །བདུན་པ་གཏོར་མས་མཆོད་པ་ནི། ཧཱུྃ། དམ་རྫས་རྨད་བྱུང་གཏོར་ཆེན་པོ། །ཆོས་ཉིད་སྐྱེ་མེད་ཀློང་ནས་སྤྲུལ། །འདོད་ཡོན་རྣམ་ལྔས་རབ་ཏུ་སྤྲས། །དཔལ་ཆེན་འཁོར་བཅས་ཐུགས་དམ་བསྐང་། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་བ་ལིནྟ་ཁཱ་ཧི། འདོད་ཡོན་ལྔའི་ལོངས་སྤྱོད་མཁོ་དགུར་ལྡན་པས་ཐུགས་དམ་བསྐང་བར་བསམ། བརྒྱད་པ་རཀྟས་མཆོད་པ་ནི། ཉོན་མོངས་རྩ་བ་འཁོར་བའི་ཁྲག །ཁམས་གསུམ་འཁོར་བ་སྟོངས་བྱའི་ཕྱིར། །དུང་ཆེན་སྣོད་དུ་དམར་ཆེན་བསྐྱིལ། །དཀྱིལ་འཁོར་ལྷ་ཚོགས་ཞལ་དུ་འབུལ། །བཛྲ་ཀཱི་ལ་ཡ་མ་ཧཱ་རཀྟ་ཁཱ་ཧི། འཁོར་བ་ཁྲག་ཞག་གི་རྒྱ་མཚོ་མཆོད་པར་ཕུལ་པས་འཁོར་བ་གནས་ནས་སྟོངས་པར་བསམ། དགུ་པ་དུག་གསུམ་མཆོད་པ་ནི། གཏི་མུག་ཤ་ཆེན་ཕུངས་སེ་ཕུང་། །འདོད་ཆགས་ཁྲག་མཚོ་མེ་རེ་རེ། །ཞེ་སྡང་རུས་གྲམ་ཉི་ལི་ལི། །དཔལ་ཆེན་མཁའ་འགྲོའི་ཚོགས་ལ་འབུལ། །མ་ཧཱ་མཱཾ་ས་རཀྟ་ཀིཾ་ནི་རི་ཏི་ཁ་རཾ་ཁཱ་ཧི། དུག་གསུམ་རང་གནས་སུ་དག་པར་བསམ། བཅུ་པ་སྦྱོར་སྒྲོལ་མཆོད་པ་ནི། ཧཱུྃ། ཁྲོ་མོ་འབར་བའི་གཏུན་ཁུང་དུ། །རྡོ་རྗེ་ཐོ་བས་བརྡུངས་བྱས་ནས། །ལྷ་ཡང་རུང་སྟེ་བསྒྲལ་བར་བྱ། ཁ་ཏཾ་ཁ་ཏཾ་ཁ་ཏཾ། ཧཱུྃ་ཧཱུྃ་ཧཱུྃ། ཕཊ་ཕཊ་ཕཊ། བཛྲ་ཡཀྵ་ཀྲོ་དྷ་ཁ་ཁ་ཁ་རཾ་ཁཱ་ཧི་ཧ་ཧ་ཧཱུྃ་ཧཱུྃ་ཕཊ་ཕཊ། ཅེེས་ཤེས་རབ་དབྱིངས་ཀྱི་མཁའ་གྲུ་གསུམ་དུ་རིག་པའི་ཡེ་ཤེས་གཏུན་ཤིང་གི་སྦྱོར་བས་དགྲ་བགེགས་བསྒྲལ་ཅིང་རྟོག་ཚོགས་དབྱིངས་སུ་དག་པར་སྦྱོར་བའོ། །བཅུ་གཅིག་པ་བསྟོད་པ་ནི། ཧཱུྃ། དུས་གསུམ་སངས་རྒྱས་མ་ལུས་འདུས་པའི་དཔལ། །རྡོ་རྗེ་གཞོན་ནུའི་སྐུ་ལ་ཕྱག་འཚལ་བསྟོད། །སྐྱེ་མེད་རྣམ་དག་ཤེས་རབ་གསལ་བའི་དོན། །འཁོར་ལོ་རྒྱས་འདེབས་མ་ལ་ཕྱག་འཚལ་བསྟོད། །ས་བཅུའི་མངའ་བདག་ཞིང་བཅུ་ཚར་གཅོད་དཔལ། ཁྲོ་རྒྱལ་ཆེན་པོ་བཅུ་ལ་ཕྱག་འཚལ་བསྟོད། །ཕ་རོལ་ཕྱིན་བཅུའི་རང་བཞིན་ཤེས་རབ་དངོས། ཁྲོ་མོ་ཆེན་མོ་བཅུ་ལ་ཕྱག་འཚལ་བསྟོད། །ཉོན་མོངས་ཉི་ཤུ་གནས་སུ་སྒྲོལ་མཛད་པ། ཁྲ་ཐབས་ཉི་ཤུའི་ཚོགས་ལ་ཕྱག་འཚལ་བསྟོད། །ཐུགས་རྗེའི་ཤུགས་ཀྱིས་གནོད་གདུག་ཐམས་ཅད་སྒྲོལ། །སྲས་མཆོག་འབར་བའི་ཚོགས་ལ་ཕྱག་འཚལ་བསྟོད། །ཕྱི་ནང་བར་ཆད་སྲུང་བའི་ལས་ལ་བརྩོན། །དྲག་མོ་སྒོ་མ་བཞི་ལ་ཕྱག་འཚལ་བསྟོད། །རྒྱལ་བའི་སྤྱན་སྔར་ཁས་བླངས་དབང་མོ་ཆེ། །ཕུར་སྐྱོང་སྲུང་མའི་ཚོགས་ལ་ཕྱག་འཚལ་བསྟོད། །ཨོཾ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། བཅུ་གཉིས་པ་བཟླས་པ་ལ་ལྔ་ལས། དང་པོ་སྐུ་ཕྱག་རྒྱ་ལ་དམིགས་པའི་ཛཔ྄་དགོངས་ནི། དཀྱིལ་འཁོར་གསུམ་སྤྱི་དང་ཁྱད་པར་བདག་རྩ་བའི་དཀྱིལ་འཁོར་ཡབ་ཡུམ་ཞལ་ཕྱག་རྒྱན་ཆ་ཕྲ་མོའི་བར་གསལ་བའི་ངང་ནས་མ་ཡེངས་པར་རྩེ་གཅིག་ཏུ་བཟླས་པའོ། །གཉིས་པ་གསུང་ཡི་གེ་ལ་དམིགས་པ་ནི། སྔར་བཞིན་དཀྱིལ་འཁོར་གྱི་གསལ་སྣང་བརྟན་པ་གཞིར་བྱས་ནས། བདག་རྩ་བའི་དཀྱིལ་འཁོར་སེམས་དཔའ་སུམ་བརྩེགས་ཀྱི་ཏིང་ངེ་འཛིན་སེམས་དཔའ་ཧཱུྃ་ཡིག་གི་མཐར་ཀཱི་ལ་ཡ་འབྲུ་དགུ་ལྗང་ཁུ་སྤུས་བྲིས་པ་ཙམ་གཡས་སྐོར་དུ་འཁོད། ཧཱུྃ་ལས་འོད་ཉི་ཟེར་ལྟ་བུ་འཕྲོས། ཁྲོ་བཅུ་སྲས་མཆོག་སོགས་ཕྱོགས་དུས་ཀྱི་རྒྱལ་བ་སྲས་བཅས་ལ་མཉེས་མཆོད་འབུལ། ཐུགས་དམ་གྱི་རྒྱུད་བསྐུལ། རིགས་དྲུག་གི་སེམས་ཅན་ཐམས་ཅད་ལ་ཕོག །ལས་དང་ཉོན་མོངས་རྣམ་སྨིན་གྱི་སྒྲིབ་པ་སྦྱངས། བདེ་ཆེན་གྱི་ཞིང་ལ་བཀོད། དམ་ཅན་སྲུང་མའི་ཚོགས་ལ་ཕོག་ལས་ལ་བཙུད། རིག་འཛིན་བླ་མ་མཆེད་ལྕམ་ལ་ཕོག་ཐུགས་དམ་བསྐངས། དགྲ་བགེགས་ཐམས་ཅད་ལ་ཕོག་གནོད་འཚེ་གདུག་རྩུབ་ཚར་བཅད་ནས་སླར་འདུས་དཀྱིལ་འཁོར་གསུམ་ལ་ཐིམ། མཐུ་བསྐྱེད། དབང་ཐོབ། སྐུ་གསུང་ཐུགས་ཡོན་ཏན་འཕྲིན་ལས་ཀྱི་དངོས་གྲུབ་ཐོབ་པར་བསམ་ལ་བཟླས་པའོ། །གསུམ་པ་ཐུགས་ཆོས་ཉིད་ལ་དམིགས་པ་ནི། ཐུགས་དམིགས་མེད་ནམ་མཁའི་དཀྱིལ་ལྟར་དག་པ་རང་བཞིན་གྱིས་སྟོང་པའི་ངང་ལས་རིག་རྩལ་འགག་མེད་དཀྱིལ་འཁོར་རྣམ་པ་གསུམ་དུ་གསལ་ལ་རྟོག་པ་མེད་པར་ཤར། ཤར་དུས་ཉིད་ནས་རང་བཞིན་མེད་པར་དག་པ། སྐྱེ་མེད་ཀྱི་ངང་ལ་རིག་པ་འཛིན་མེད་ཚོགས་དྲུག་ལྷུག་པར་བཞག་སྟེ་བསམ་མེད་མཐའ་བྲལ་དྭངས་སང་ངེ་བའི་ངང་ནས་གྲགས་སྟོང་འཛིན་མེད་དུ་བཟླས་པའོ། །བཞི་པ་ཡོན་ཏན་ལ་དམིགས་པ་དབང་དང་དངོས་གྲུབ་ལེན་པའི་ཛཔ྄་དང་། ལྔ་པ་ཕྲིན་ལས་ལ་དམིགས་པ་སྤུ་གྲིའི་སྔགས་དྲུག་བཟླ་ཚུལ་ནི་སྒྲུབ་ཡིག་ཏུ་གསལ་ལོ། །བཟླ་བྱའི་སྔགས་ནི། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ་ཛཿཧཱུྃ་ཨཱཿ ཞེས་པ་བསྙེན་པའི་སྔགས་ཏེ། དེ་ཡང་། ཨོཾ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ་ལ་སྲོག་སྔགས་འབྲུ་དགུ་དང་། སརྦ་བིགྷྣཱན་བཾ་ལ་ལས་སྔགས་འབྲུ་ལྔ་དང་། ཛཿཧཱུྃ་ཨཱཿལ་མཁའ་འགྲོའི་འཕྱོང་སྔགས་འབྲུ་གསུམ་སྟེ། དེ་ལྟར་ན་ཡི་གེ་བཅུ་བདུན་ནི་བསྙེན་པའི་སྔགས་ཡིན་ནོ། །བསྙེན་ཚད་རབ་མཚན་མ་མངོན་དུ་གྱུར་པ་གཙོ་ལ། གྲངས་ཚད་བདུན་འབུམ་ཉིས་ཁྲི་ཞེས་འབྱུང་ངོ་། །བསྙེན་སྒྲུབ་ཆིག་ཆོད་ལ་དྲག་སྔགས་འདུས་པ་སྟེ་བསྙེན་སྔགས་ལ་སྦྲེལ་ནས་བཟླ་སྟེ། དྲག་སྔགས་འདུས་པ་ནི། མ་རག་མོ་ཡག་མོ༔ ཀཱ་ལ་རཱུ་པ་སྙིང་རྩ་ལ་ཡཾ་ཡཾ༔ སྲོག་ལ་ཡཾ་ཡཾ༔ སྙིང་ལ་ཕྲིལ་ཕྲིལ༔ སྲོག་ལ་ཆུམ་ཆུམ༔ ཙིཏྟ་སྲོག་ལ་ཏུང་ཏུང༔ སྙིང་ཁྲག་སྲོག་ལ་ཤད་ཤད༔ ཐུཾ་རི་ལི་ལི༔ ཙེག་ཙེག༔ འུར་འུར༔ ཤིག་ཤིག༔ གུལ་གུལ༔ མྱགས་མྱགས༔ སོད་སོད༔ ཌཱ་ཀི་མ་མ་ཀརྨ༔ ཤཱི་གྷྲཾ་ཀ་ར་ཡེ༔ མཱ་ར་སེ་ན༔ པྲ་མཱརྡྷ་ན་ཡེ་ཧཱུྃ་ཕཊ༔ ཅེས་པ་སྟེ། ཐེམ་ཡིག་ལས་ཡི་གེ་བདུན་ཅུ་རྩ་དྲུག་ཏུ་འབྱུང་ངོ་། །གསུམ་པ་རྗེས་ནི། རྗེས་ཚོགས་བསྐུལ་ལྷག་སྨོན་ལམ་གསོལ། །གཏོར་གཏང་དལ་བསྡུ་རྒྱུན་ཏིང་བྱའོ། །ཞེས་པ་ལྟར་བརྒྱད་ལས། དང་པོ་ཚོགས་མཆོད་ལ་བྱིན་རླབས་སྤྱན་འདྲེན་མཆོད་པ་གསུམ་ལས། དང་པོ་བྱིན་རླབས་ནི། དམ་རྫས་སུ་འོས་པའི་ཡོ་བྱད་ཅི་འབྱོར་པ་བཤམས་པ་བདུད་རྩིས་བྲན་ལ། ཨོཾ་སརྦ་དྲ་བྱཾ་བི་ཤོ་དྷ་ཡ་ཧཱུྃ་ཕཊ། ཅེས་པས་སྤྱིར་བསང་། ཏྲཱཾ་རཏྣ་ཏྲཻ་ལོཀྱ་ཧཱུྃ་བྷྲཱུྃ། མ་སཱུརྱ་མཎྜ་ལ་ཧཱུྃ། ཨ་ཙནྡྲ་མཎྜ་ལ་ཧཱུྃ། པཾ་པདྨ་མཎྜལ་ཧཱུྃ། ཞེས་བརྗོད་པས་ཚོགས་གཞོང་རིན་པོ་ཆེའི་མཆོད་སྡོང་འདབ་མ་སྟོང་ལྡན་གྱི་སྙིང་པོར་ཚོགས་རྫས་རྣམས་ཉི་ཟླ་པདྨའི་དཀྱིལ་འཁོར་ལ་གནས་པའི་ཧཱུྃ་མཐིང་ནག་འབར་བར་གྱུར། ཧཱུྃ་ལས་རཾ་ཡཾ་ཁཾ་བྱུང་མ་དག་པའི་དངོས་པོ་ཐམས་ཅད་བསྲེགས་གཏོར་བཀྲུས་པར་བསམ་ལ། གསལ་གདབ་པ་ནི། ཧཱུྃ་རཾ་ཡཾ་ཁཾ། ཧཱུྃ། རྡོ་རྗེ་ལྟ་བུའི་ཡེ་ཤེས་ཀྱིས། །ཆོས་ཀུན་ཐམས་ཅད་སྒྱུ་མར་རིག །རིག་པའི་ཡེ་ཤེས་རཾ་ཞེས་བྱ། །རཾ་ལས་ཡེ་ཤེས་མེ་བྱུང་བས། །ཕྱི་ནང་དངོས་པོར་འཛིན་པ་ཀུན། །ཐམས་ཅད་མ་ལུས་བསྲེག་པར་བྱའོ། །རྡོ་རྗེ་ལྟ་བུའི་ཡེ་ཤེས་ཀྱིས། །ཆོས་ཀུན་ཐམས་ཅད་སྒྱུ་མར་རིག །རིག་པའི་ཡེ་ཤེས་ཡཾ་ཞེས་བྱ། །ཡཾ་ལས་ཡེ་ཤེས་རླུང་བྱུང་བས། །རྣམ་རྟོག་དངོས་པོར་འཛིན་པ་ཀུན། །ཐམས་ཅད་མ་ལུས་གཏོར་བར་བྱའོ། །རྡོ་རྗེ་ལྟ་བུའི་ཡེ་ཤེས་ཀྱིས། །ཆོས་ཀུན་ཐམས་ཅད་སྒྱུ་མར་རིག །རིག་པའི་ཡེ་ཤེས་ཁཾ་ཞེས་བྱ། ཁཾ་ལས་ཡེ་ཤེས་ཆུ་བྱུང་བས། །གཟུང་འཛིན་མཚན་མའི་བག་ཆགས་ཀུན། །ཐམས་ཅད་མ་ལུས་བཀྲུ་བར་བྱའོ། །དེ་ནས། ཧཱུྃ་མཱུཾ། ཨོཾ་ལཱཾ། སྭཱ་མཱཾ། ཨཱཾ་པཱཾ། ཧཱ་ཏཱཾ། རིགས་ལྔ་ཡབ་ཡུམ་གྱི་དམ་ཚིག་ཆེན་པོའི་རང་བཞིན་འདོད་ཡོན་གྱི་རྣམ་པ་ཅི་ཡང་འཆར་བར་བསམ་ཞིང་། ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋཱཿ ཞེས་བྱིན་གྱིས་བརླབ་བོ། །གཉིས་པ་ཚོགས་ཞིང་སྤྱན་དྲང་བ་ནི། ཧཱུྃ། སྲིད་པའི་ཕུར་བུ་སྒྲུབ་པ་དང་། །དབང་དང་དངོས་གྲུབ་བླང་བའི་ཕྱིར། །ཞལ་ཟས་ཚོགས་ཀྱི་མཆོད་པ་ལ། །ཡེ་ཤེས་ཁྲོ་བོ་གཤེགས་སུ་གསོལ། །ཨོཾ་བཛྲ་ཀཱི་ལི་ཀཱི་ལ་ཡ་ཛཿཧཱུྃ་བཾ་ཧོཿ ཞེས་པས་རྩ་བ་གསུམ་གྱི་ལྷ་ཚོགས་ནམ་མཁའ་གང་བ་བྱོན་པར་བསམ་མོ། །གསུམ་པ་མཆོད་པ་ལ་སྤྱི་དང་ཁྱད་པར་གྱི་མཆོད་པ་གཉིས་ལས། དང་པོ་སྤྱིར་མཆོད་པ་ནི། ཧཱུྃ། འབྱུང་བ་ཆེན་པོ་ནམ་མཁའ་ཆེ། །ནམ་མཁའ་ལས་ནི་འདོད་པ་འབྱུང་། །འདོད་ཡོན་མཆོད་པ་བཞེས་སུ་གསོལ། །ཨོཾ། གཟུགས་མ་ལག་གཉིས་མེ་ལོང་ཐོགས། །གཟུགས་མཛེས་བསྐྱོད་པ་ཕྱོགས་བཅུར་གཡོ། །ཤིན་ཏུ་སྒེག་པའི་གཟི་ལྡན་འབར། །གཟུགས་ཀྱི་ལྷ་མོ་སྤྱན་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་རཱུ་པ་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཨོཾ། སྒྲ་མ་ལག་གཉིས་པི་ཝཾ་ཐོགས། །བདེན་པའི་སྒྲ་སྙན་ཕྱོགས་བཅུར་གཡོ། །དབྱངས་སྙན་ཡིད་འཕྲོག་འཇམ་པའི་དབྱངས། །སྒྲ་ཡི་ལྷ་མོ་སྙན་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་ཤབྡ་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཨོཾ། དྲི་མ་ལག་གཉིས་སྤོས་ཕོར་ཐོགས། །སྤོས་ཀྱི་སྤྲིན་ལྡིང་བདུག་པ་མོ། །དྲི་ཞིམ་སྤོས་ཀྱི་ངད་ལྡང་མ། །དྲི་ཡི་ལྷ་མོ་ཤངས་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་གནྡྷེ་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཨོཾ། རོ་མ་ལག་གཉིས་ཟས་གཞོང་ཐོགས། །བཅུད་ལེན་རོ་མཆོག་ལྔ་བརྒྱ་ལྡན། །ཀུན་ཏུ་རོ་མཆོག་ཚིམ་བྱེད་མ། །རོ་ཡི་ལྷ་མོ་ལྗགས་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་ར་ས་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཨོཾ། རེག་གི་ལྷ་མོ་ཡོངས་འཁྱུད་མ། །ཐུགས་ཀ་དག་ནས་ཡོངས་སུ་འཁྱུད། །ཀུན་ཏུ་རེག་བདེས་ཚིམ་བྱེད་མ། །རེག་བྱའི་ལྷ་མོ་སྐུ་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་སྤརྴེ་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཨོཾ། ཆོས་ཀྱི་ལྷ་མོ་པུསྟི་བསྣམས། །ཡིད་ནི་ཚིམ་པར་བྱེད་པ་སྟེ། །ཐམས་ཅད་མ་ལུས་ཆོས་ཀྱི་དབྱིངས། །ཆོས་ཀྱི་ལྷ་མོ་ཐུགས་ལ་ཐིམ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་ཏ་ཐཱ་ག་ཏ་ནཾ་དྷརྨ་ག་ཎ་ཙཀྲ་པཱུ་ཛ་མེ་གྷ་པྲ་ཏཱིཙྪ་ཧོཿ ཞེས་འདོད་ཡོན་ལྔས་སྤྱིར་མཆོད་ནས། ཚོགས་རྫས་ཐུན་མོང་དུ་བཏེགས་ལ། ཧཱུྃ། བླ་མེད་མཆོག་གི་མཆོད་པ་དམ་པ་འདི། །ཡེ་ཤེས་ལྔ་ཡི་འོད་ཟེར་རྣམ་པར་འཕྲོ། །འདོད་པའི་ཡོན་ཏན་ལྔ་ཡིས་རབ་བརྒྱན་ཏེ། །བླ་མ་ཡི་དམ་ལྷ་ཚོགས་རྣམས་ལ་འབུལ། །ཨོཾ་གུ་རུ་དེ་ཝ་ཌཱ་ཀི་ནཱི་ག་ཎ་ཙཀྲ་ཁཱ་ཧི། ཞེས་འབུལ་ཞིང་སྤྲོ་ན་སྐབས་འདིར་སྐོང་བའི་ལས་རིམ་གསུམ་ཡང་བྱའོ། །གཉིས་པ་བྱེ་བྲག་ཏུ་མཆོད་པ་ནི། མཆོད་བཤགས་བསྒྲལ་སྟོབ་གསུམ་སྟེ། ཚོགས་ཕུད་རིམ་པ་གསུམ་དུ་སྤྲོས་ལ། དང་པོ་མཆོད་པ་ནི། ཧཱུྃ། དམ་ཚིག་ཆེན་པོའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །སྤྲུལ་པ་ཆེན་པོའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །ཕྱག་བརྙན་ཆེན་པོའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །ཤྭ་ན་མུ་ཁའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །བདག་ཉིད་ཆེན་མོའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །ས་བདག་ཆེན་མོའི་དུས་ལ་བབ། །ཚོགས་ཕུད་མཆོད་པ་བཞེས་སུ་གསོལ། །བཛྲ་ཡཀྵ་ཀྲོ་དྷ་ཁཱ་ཧི། ཞེས་མཆོད། བར་པ་བཤགས་པ་ནི། ཡེ་ཤེས་ལྷ་ལ་རྟོག་པ་མི་མངའ་ཡང་། །དེ་ཡི་འཁོར་དུ་གཏོགས་པའི་ལྷ་སྲིན་རྣམས། །མི་ཡི་སྐྱོན་མཐོང་ཙམ་ན་བར་ཆད་རྩོམ། །བདག་ཅག་མ་རིག་སྒོ་གསུམ་བག་མེད་པས། །འདོད་ཁྲོ་གཏི་མུག་དབང་གིས་ནོངས་བྱས་བཤགས། །ཚོགས་ཀྱིས་མཆོད་དོ་ཚངས་དབང་དངོས་གྲུབ་སྩོལ། །ས་མ་ཡ་ཧོཿ ས་མ་ཡ་ཏིཥྛ་སཏྭཾ། ཐ་མ་བསྒྲལ་བ་ནི། བྲུབ་ཁུང་དུ་ལིངྒ་བཅས། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་དགྲ་བགེགས་མཱ་ར་ཡ་ཧཱུྃ་ཕཊ། རང་ཉིད་དཔལ་ཆེན་པོར་གསལ་བའི་ཐུགས་ཀའི་ཧཱུྃ་ལས་འོད་ཟེར་ལྗང་ནག་བ་ཐག་གཟེངས་པ་ལྟ་བུ་ཕྱོགས་བཅུར་འཕྲོས་པའི་རྩེ་ལས་སྲས་མཆོག་ལྟ་བུའི་ཁྲོ་བོའི་སྤྲུལ་པ་དཔག་ཏུ་མེད་པ་འཕྲོས། སྟོང་གསུམ་ཐམས་ཅད་གང་། སྣང་བ་སྐུ །སྒྲ་གྲགས་གསུང་། རྟོག་ཚོགས་ཐུགས་སུ་གསལ་བས་བདེ་གཤེགས་རྣམས་ཀྱི་ཐུགས་དམ་བསྐངས། སྲུང་མ་དམ་ཅན་རྣམས་ལས་ལ་བསྐུལ། རྣལ་འབྱོར་པ་རྣམས་ཀྱི་གཡར་དམ་སོར་བསྩལ། རིགས་དྲུག་བླ་མེད་ཀྱི་གནས་སུ་སྤར། ཁྱད་པར་བསྒྲལ་བྱའི་གནས་སུ་འཕྲོས། རང་དབང་མེད་པར་བཀུག་སྟེ་ལིངྒ་ལ་ཐིམ། འོད་ཟེར་སླར་འདུས་རང་དང་གདབ་ཕུར་ལ་ཐིམ་པས་གཟི་བརྗིད་དང་མཐུ་སྟོབས་དཔག་ཏུ་མེད་པར་བསམ་ལ། ན་མོ། རིག་འཛིན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ༴ ཆོས་ཀྱི་བཀའ༴ དགེ་འདུན་གྱི་བཀའ༴ གསང་སྔགས་དང་རིགས་སྔགས་དང་གཟུངས་སྔགས་དང་སྙིང་པོ་དང་ཕྱག་རྒྱ་དང་ཏིང་ངེ་འཛིན་གྱི་བདེན་པ་དང་། ཆོས་ཉིད་གདོད་ནས་སྟོངས་ཀྱང་ཆོས་ཅན་རྒྱུ་འབྲས་བསླུ་བ་མེད་པའི་བདེན་པ་དང་། ཁྱད་པར་བཅོམ་ལྡན་འདས་དཔལ་ཆེན་རྡོ་རྗེ་གཞོན་ནུའི་དཀྱིལ་འཁོར་གྱི་ལྷ་ཚོགས་བཀའ་སྡོད་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་མཐུ་ལ་བརྟེན་ནས། བསྟན་དང་འགྲོ་བའི་སྤྱི་དགྲ། ཁྱད་པར་རིག་པ་འཛིན་པ་བདག་ཅག་ཡོན་མཆོད་འཁོར་དང་བཅས་པ་རྣམས་ལ་སྔ་དགྲ་ལག་གིས་བརྡར་བ། ཕྱི་དགྲ་ཡིད་ལ་སེམས་པ། ད་དགྲ་ཐད་དུ་འཛུགས་པའི་གཟུགས་ཅན་སྡང་བའི་དགྲ་དང་། གཟུགས་མེད་གནོད་བྱེད་བགེགས་ཀྱི་ཚོགས་དང་བཅས་པ་ཐམས་ཅད་སྲིད་པ་གསུམ་གྱི་ཁོངས་གར་གནས་གར་བྲོས་ཀྱང་སྐད་ཅིག་ཡུད་ཙམ་ལ་དམིགས་པའི་རྟེན་འདི་ལ་ཁུག་ཅིག །ཅེས་བདེན་སྟོབས་བརྗོད་པ་སྔོན་དུ་འགྲོ་བས། ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་གནོད་བྱེད་ཛཿཧཱུྃ་བཾ་ཧོཿ ཤཱི་གྷྲཾ་ཨཱ་ན་ཡ་ཧཱུྃ་ཕཊཿ ཅེས་དགུག་གཞུག་བྱས་ནས། ཧཱུྃ་ཛཿ དམ་ཚིག་ཆེན་པོའི་དུས་ལ་བབ། །སྤྲུལ་པ་ཆེན་པོའི་དུས་ལ་བབ། །ཕྱག་བརྙན་ཆེན་པོའི་དུས༴ ཤྭ་ན་མུ་ཁའི་དུས༴ བདག་ཉིད་ཆེན་མོའི་དུས༴ ས་བདག་ཆེན་མོའི་དུས༴ ཁྱེད་ཀྱི་ཕྲིན་ལས་དུས༴ མཐུ་རྩལ་དབྱུང་བའི་དུས་ལ་བབ། །ཅེས་ཕོ་ཉ་བསྐུལ། ཧཱུྃ། བྱང་ཆུབ་མཆོག་ཏུ་སེམས་བསྐྱེད་ཅིང་། །དུས་གསུམ་རྒྱལ་བའི་གདུང་འཚོབ་པའི། །རིག་འཛིན་བདག་ཅག་རྣམས་ལ་ནི། །གནོད་ཅིང་གདུག་པའི་དགྲ་དང་བགེགས། །བདུད་དང་བར་དུ་གཅོད་པ་རྣམས། ཁྲོ་བོ་ཆེན་པོའི་བྱིན་རླབས་ཀྱིས། །ཡུད་ཙམ་གྱིས་ནི་འདིར་བཀུག་ནས། །མངོན་སྤྱོད་ཚུལ་བཞིན་བསྒྲལ་བ་དང་། །ལུས་ངག་རྡུལ་དུ་བཤིག་ནས་ཀྱང་། །སྡུག་བསྔལ་ཉམས་སུ་མྱོང་བར་མཛོད། །ཨོཾ་ལཾ་ཧཱུྃ་ལཾ་སཏྭམྦྷ་ཡ་ནཱན། མོ་ཧཱ་གྷ་ཏ་ཡ། བྷ་ག་ཝཱན། ཧྲཱིཿཥྚིཿབི་ཀྲིཏ་ཤྲཱི་བཛྲ་ཧཱུྃ་ཀཱ་ར་ཧཱུྃ་ཧཱུྃ་ཕཊ་ཕཊ། བཛྲ་ཀཱི་ལི་ཀཱི་ལ་ཡ། ཛཿཧཱུྃ་བཾ་ཧོཿ སརྦ་བིགྷྣཱན། བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། བཛྲ་ཧཱུྃ་ཀཱ་ར་ཧཱུྃ་ཕཊ། ཧཱུྃ་ཀཱ་ར་ཧཱུྃ་ཨ་ཕཊ། ཅེས་བཟླ་བཞིན་དུ་ཕུར་བུ་བསྒྲིལ་ཞིང་གདབ་སྟེ། དེ་ཡང་བདག་དཔལ་ཆེན་པོ། ཕུར་བུ་སྲས་མཆོག །ལིངྒ་གནོད་བྱེད་ཀུན་འདུས་སུ་གསལ་བས། སངས་རྒྱས་ཐམས་ཅད་ཀྱི་ཐུགས་ཀ་ནས་ཨ་དཀར་པོ་དཔག་ཏུ་མེད་པ་བྱུང་། རང་གི་སྙིང་གར་ཨ་གཅིག་ཏུ་གྱུར་པའི་འོད་ཟེར་གྱིས་སྐུ་གསུང་ཐུགས་འོད་གསལ་བར་བྱས། ལིངྒ་ལ་ཕོག །སྒོ་གསུམ་གྱི་སྡིག་སྒྲིབ་སྦྱངས། སྙིང་གར་ཚེ་རྟེན་ཨ་འོད་ཀྱི་ཐིག་ལེའི་དབུས་སུ་ཀུན་གཞི་ནྲྀ་དུད་ཁའི་གཟུགས་སུ་གནས་པ་ལ། ཕུར་རྩེར་ཧཱུྃ་ལྡན་བཏབ་པས་ནྲྀ་ཐིག་ལེ་ཨ་བཅས་ཧཱུྃ་ལ་བསྡུས། ཕུར་རྩེ་ཨ་དཀར་ཡེ་རེ་བ་དེ་རང་ལ་བསྟན་པས་བདག་གི་རྡོ་རྗེའི་ཚེ་སྲོག་དང་གཉིས་སུ་མེད་པའི་བྱང་ཆུབ་ཀྱི་སེམས་སུ་གྱུར། ཨོཾ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། བརྗོད་ཅིང་ཕུར་བུའི་དབལ་ནས་བཟུང་སྟེ་ཀླད་ལ་བསྐོར་བས་ཁམས་གསུམ་ཕུར་བུས་གང་། ཐུགས་ཀའི་ཧཱུྃ་ལས་འོད་འཕྲོས། ཁམས་གསུམ་ཕུར་བུས་གང་བ་ལ་ཕོག །སྐུ་གསུང་ཐུགས་ཀྱི་བྱིན་རླབས་འོད་ཟེར་གྱི་རྣམ་པས་སླར་འདུས། བདག་ལ་ཐིམ། ཧཱུྃ་ཧཱུྃ་ཧཱུྃ། ཞེས་བརྗོད། སླར་ཡང་ཧཱུྃ་ལས་འཕྲོས་པའི་འོད་ཟེར་གྱི་རྩེ་ལས་དམིགས་བྱའི་རྣམ་ཤེས་ཨ་ཡིག་གི་གཟུགས་ཀྱིས་འོག་མིན་དུ་སྤར། ཕཊ་ཕཊ་ཕཊ། ཅེས་བརྗོད་པས། རྡོར་སེམས་ཡབ་ཡུམ་གྱི་སྦྱོར་མཚམས་སུ་ཐིམ། ཨོཾ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ། ཅེས་བརྗོད་པས། རྡོར་སེམས་ཀྱི་སྲས་སུ་སྐྱེས་པར་བསམ་པ་ནི་བརྟེན་པ་དབྱིངས་སུ་བསྒྲལ་བའོ། །སླར་ཡང་བག་ཆགས་ཀྱི་རྟེན་གཞི་བསྒྲལ་བའི་ཕྱིར། དངོས་གྲུབ་བར་ཆད་བྱེད་པའི་བགེགས། །གདུག་ཅིང་སྡང་སེམས་ལྡན་པ་རྣམས། །ཟུངས་ཤིག་རྒྱོབ་ཅིག་རྣམ་པར་ཆིངས། །གཏོགས་ཤིག་གྲོགས་དང་བྲལ་བར་གྱིས། །རིངས་པར་ཁུག་ལ་སྨྲར་ཆུགས་ཤིག །ཕོབ་ཅིག་རྣམ་པར་གཟིར་བར་གྱིས། །ང་ཡི་དབང་དུ་གྱུར་ནས་ཀྱང་། །བསྒོ་བའི་བཀའ་ལ་མཉན་པར་བྱོས། །སྙེམས་མའི་ཕུར་བུ་ལྟེ་བར་གདབ་ལ་་་ཧཱུྃ་པ་ར་བིདྱཱ། སྡེར་མོ་སྙིང་ལ་་་ཙྪིནྡྷ་ཙྪིནྡྷ་ཧཱུྃ་ཕཊ། དུར་ཁྲོད་མ་དང་གཏུམ་མོ་དཔུང་པ་གཉིས་ལ་་་བྷནྡྷ་བྷནྡྷ་ཧཱུྃ་ཕཊ། གཏུན་ཁུང་མ་དང་མདའ་སྙེམས་མ་པུས་མོ་གཉིས་ལ་་་གྲྀཧྞ་གྲྀཧྞ་ཧཱུྃ་ཕཊ། རླུང་འབྱིན་མ་གསང་བར་་་ཧ་ན་ཧ་ན་ཧཱུྃ་ཕཊ། གསོད་བྱེད་མ་མགོ་ལ་་་བྷིནྡྷ་བྷིནྡྷ་ཧཱུྃ་ཕཊ། གབ་པའི་སྔགས་དྲུག་ནི་་་ཏྲཱ་ཤ་ཡ་ཏྲཱ་ཤ་ཡ་ཧཱུྃ་ཕཊ། ཧ་ས་ཡ་ར་ཧ་ས་ཡ་ར་ཧྲཱིཿདཎྜ་ཧཱུྃ་ཕཊ། ཤཱི་གྷྲཾ་ཨ་ནཱ་ཡ་ཧཱུྃ་ཕཊ། ཛྭ་ལ་པ་ཡ་ཛྭ་ལ་པ་ཡ་ཧཱུྃ་ཕཊ། ཨཱ་བེ་ཤ་ཡ་ཨཱ་བེ་ཤ་ཡ་ཧཱུྃ་ཕཊ། བྷིནྡྷ་ཡ་བིནྡྷ་ཡ་ཧཱུྃ་ཕཊ། ཅེས་བརྗོད་ཅིང་ཁྲོ་མོ་སོ་སོའི་ཕུར་བུ་ཡོད་ན་དང་། གཅིག་ལས་མེད་ཀྱང་དེ་དང་དེར་མོས་ལ་རང་སྔགས་ཀྱིས་གནས་སོ་སོར་གདབ་བོ། །བྲན་དང་བཀའ་ཉན་ཕོ་ཉའི་ཚོགས། ཁྱེད་ཀྱི་དམ་ཚིག་དུས་ལ་བབ། །སྔོན་ཆད་ཁས་བླངས་དམ་བཅས་བཞིན། །མངོན་སྤྱོད་ཕྲིན་ལས་གྲུབ་པར་མཛོད། །རྣམ་རྒྱལ་གྱི་ཕུར་བུ་དཔྲལ་བར་གདབ་ལ་་་ཧ་ན་ཧ་ན་བཛྲ། དབྱུག་སྔོན་དཔུང་གཡོན་་་ད་ཧ་ད་ཧ་བཛྲ། གཤིན་རྗེ་ལྟེ་བར་་་པ་ཙ་པ་ཙ་བཛྲ། མི་གཡོ་དཔྱི་གཡོན་་་མ་ཐཱ་མ་ཐཱ་བཛྲ། རྟ་མགྲིན་མགྲིན་པར་་་ཛྭ་ལ་ཛྭ་ལ་བཛྲ། འདོད་རྒྱལ་དཔྱི་གཡས་་་སུ་རུ་སུ་རུ་བཛྲ། ཧཱུྃ་མཛད་སྤྱི་བོ་་་མུ་རུ་མུ་རུ་བཛྲ། སྟོབས་ཆེན་གསང་གནས་་་ཀ་ཊཾ་ཀ་ཊ་ཡེ། སུམ་རྒྱལ་དཔུང་གཡས་་་ཛ་ཡེ་བི་ཛ་ཡེ། འཁྱིལ་པ་སྙིང་གར་་་ཨ་ཛི་ཏེ་ཨ་པ་ར་ཛི་ཏེ། མཱ་ར་སེ་ན་པྲ་མརྡྷ་ནི་ཧཱུྃ་ཕཊ། ཅེས་སྔར་བཞིན་ཁྲོ་བོ་བཅུའི་ཕུར་བུ་གནས་སོ་སོར་གདབ་ཅིང་སྤུ་གྲིའི་སྔགས་ཀྱིས་ཐུན་རྫས་སྣ་ཚོགས་པས་ཀྱང་བྲབ་བོ། །གདུག་ཅིང་སྡང་སེམས་ལྡན་པ་ཡི། །ལྷ་འམ་འོན་ཏེ་བདུད་ཀྱང་རུང་། །ང་ལ་བར་ཆད་བྱེད་པའི་བགེགས། །མཐུ་དང་རྫུ་འཕྲུལ་མེད་པར་བྱོས། །སྒྲ་འབྱིན་མའི་ཕུར་པ་སྤྱི་བོར་གདབ་ལ་་་སརྦ་ཨཱ་ན་ཡ་ཧཱུྃ་ཕཊ། སྐྱོད་བྱེད་མ་རྐང་མཐིལ་དུ་གདབ་ལ་་་ཏ་ཐཱ་ཡ་ཏ་ཐཱ་ཡ་ཧཱུྃ་ཕཊ། ཅེས་སྟེང་འོག་གི་ཕུར་བུ་སྤྱི་གཙུག་དང་རྐང་མཐིལ་དུ་བཏབ་པས་འཁོར་འདས་ཀྱི་མཐའ་བསལ་ལོ། །རྡོ་རྗེ་གསང་བའི་བཀའ་ལས་ནི། །སྡིག་ཅན་གང་ཞིག་འདའ་བྱེད་པ། །སྟོབས་ཆེན་ཁྲོ་བོ་ཆེན་པོ་ཡིས། །ཀླད་པ་ཚལ་པ་བརྒྱ་རུ་ཁོས། །ཉོན་ཅིག་བགེགས་དང་ལོག་འདྲེན་ཚོགས། །ང་ཡི་བཀའ་ལས་འདའ་མ་བྱེད། །ཧཱུྃ་མ་མ་པཱ་ཤཾ་ཀུ་རུ་མ་ཏཾ་ཉྱ་ཀ་ར་ཨི་དན་དྷ་ཏི་མ་མ་ཤཱི་གྷྲཾ་ཀ་ར་ཡེ་ཧཱུྃ་ཕཊ། ཅེས་མཚོན་ཆ་སྣ་ཚོགས་ཀྱི་ཆར་བབ་པར་བསམ་ལ་རལ་གྲིས་གཏུབ་བོ། །རྡུངས་ཤིག་རྡོ་རྗེ་འབར་བའི་གཏུན། །བཀའ་ལས་འདའ་བྱེད་སྡིག་ཅན་འདི། །རྡོ་རྗེ་མེ་དབལ་སྙིང་བསྲེགས་ནས། །ལུས་ངག་རྡུལ་ཕྲན་བཞིན་དུ་རློགས། ཁྲོ་མོ་འབར་བའི་གཏུན་ཁུང་དུ། །རྡོ་རྗེ་ཐོ་བས་བརྡུངས་བྱས་ནས། །ལྷ་ཡང་རུང་སྟེ་བསྒྲལ་བར་བྱ། །བཅོལ་པའི་ཕྲིན་ལས་གྲུབ་པར་མཛོད། ཁ་ཏཾ་ཁ་ཏཾ་ཁ་ཏཾ། ཧཱུྃ་ཧཱུྃ་ཧཱུྃ། ཕཊ་ཕཊ་ཕཊ། ཅེས་ཐོ་གཏུན་ཡབ་ཡུམ་གྱི་མཁའ་གསང་དབྱིངས་རིག་གི་སྦྱོར་བས་གཟུགས་ཕུང་ཟག་མེད་ཀྱི་དབྱིངས་སུ་བཅོམ་པར་བསམ་ལ་ཐོ་བས་བརྡུང་ངོ་། །སྙིགས་མའི་ལུས་བདུད་རྩིར་སྦར་པ་གཏོར་མར་བསྟབས་ལ། ཧཱུྃ། དཔལ་ཆེན་འཁོར་བཅས་ཞལ་ཕྱེས་ཤིག །དགྲ་བགེགས་བསྒྲལ་པའི་ལྔ་ཕུང་འདི། །དཔལ་ཆེན་ཡབ་ཡུམ་ཞལ་དུ་སྟོབ། ཁྲོ་རྒྱལ་ཡབ་ཡུམ་ཞལ་དུ་སྟོབ། །སྲས་མཆོག་འབར་བའི་ཞལ་དུ་སྟོབ། །ཟ་གསོད་སྒོ་མའི་ཞལ༴ མཁའ་འགྲོ་གིང་ཚོགས་ཞལ༴ སྡང་དགྲ་གདོན་བགེགས་འཁོར་བཅས་རྣམས། །རྡུལ་ཕྲན་ཙམ་ཡང་མེད་པར་རོལ། །བཛྲ་ཡཀྵ་ཀྲོ་དྷ་ཁ་ཁ་ཁཱ་ཧི་ཁཱ་ཧི། ཞེས་ཕུལ་བས། དགྱེས་པར་རོལ་ཏེ་ཧ་ཧ་ཧ་ཞེས་བཞད། ཧཱུྃ་ཧཱུྃ་ཧཱུྃ་ཞེས་དངོས་གྲུབ་བསྩལ་ནས་འོད་གསལ་དུ་ཞུ། ཕཊ་ཕཊ་ཕཊ་ཅེས་དེ་ལས་སད་པའི་སྣང་ཆ་ཆོས་ཉིད་བདེན་པའི་ངང་བསྐྱང་ངོ་། །གཉིས་པ་བཅོལ་བསྐུལ་བྱ་བ་ནི། ཕོ་ཉ་འདུས་པས་གཙོ་བོའི་ཕུར་བུ་འདྲིལ། བཤུགས་པས་འབོད་ཅིང་རྔ་ཐབས་དང་བསྟུན་ལ། ཧཱུྃ་ཛཿ དམ་ཚིག་ཆེན་པོའི་དུས་ལ་བབ། །ཅེས་སོགས་བབ་བརྒྱད་ཀྱིས་ཕོ་ཉ་བསྐུལ་ནས། བྱང་ཆུབ་མཆོག་ཏུ་སེམས་བསྐྱེད་ཅིང་། །སོགས་ཕྲིན་ལས་བཅོལ་བ་ལས་རིམ་དྲུག་གི་སྔགས་རྣམས་དོར་ལ་གོང་བཞིན་དྲག་ཏུ་བརྗོད་པས་བསྐུལ་ལོ། །དེ་ཡང་ཚོགས་ཐ་མར་ཕུར་གདབ་ཀྱིས་བརྟེན་པ་བསྒྲལ་བ་ཙམ་གྱི་མཐར་བསྟབ་པ་སྦྱར་ན་གོང་གི་བཅོལ་བསྐུལ་ངེས་པར་བྱ་ཞིང་། གདབ་ཁ་རྫོགས་པར་བྱས་ན་བཅོལ་བསྐུལ་མ་བྱས་ཀྱང་ཆོག་གོ །དེ་ནས་ལས་ཀྱི་རྡོ་རྗེས་རྡོ་རྗེ་རྒྱལ་པོ་ལ་ཕྱག་བྱས་ཛ་གད་དང་མཱཾ་ས་བསྣོལ་མར་སྟོབ་ཅིང་། ཚོགས་ཀྱི་མཆོད་པ་རྒྱན་དུ་རོལ། །ཞེས་རིམ་བཞིན་དྲང་། ཨ་ལ་ལ་ཧོཿ ཞེས་བརྗོད་ཅིང་བླངས་ལ། བདག་རྩ་བའི་དཀྱིལ་འཁོར་རྩ་བ་གསུམ་འདུས་སུ་གསལ་བཏབ་སྟེ། བདུད་རྩིའི་ལོངས་སྤྱོད་ཐ་མལ་གྱི་ཞེན་ཆགས་དང་བྲལ་བས་བདེ་བ་ཆེན་པོར་རོལ་ཞིང་སྤྱོད་དོ། །གསུམ་པ་ལྷག་མའི་ཆོ་ག་ནི། ལྷག་མ་བསྡུས་ནས། ཕུད་སོ་སོར་བཤམས་ལ་སྨན་རཀ་བྲན་ཏེ། ཧཱུྃ། དང་པོ་ཕུད་ཀྱིས་མི་མཆོད་དུ། །རྡོ་རྗེ་གཞོན་ནུ་ཕུད་ཀྱི་བདག །བར་དུ་སྤྲིན་ལྟར་མི་གཏིབ་ཏུ། །དགེ་བའི་བཤེས་གཉེན་གཉེན་གྱི་བཀའ། །ཐ་མ་གཅིག་ཏུ་མི་བསྲེ་རུ། །མ་ཚོགས་དབང་ཕྱུག་ལྷག་མའི་གནས། །ལྷག་མ་ཁ་ཆུས་མི་གདབ་ཏུ། ཁྱོད་དང་ངེད་གཉིས་དམ་ཚིག་གཅིག །ཡེ་ནས་འདུ་འབྲལ་མེད་དོན་དུ། །འདུས་ལ་ལས་རྣམས་ཀུན་བྱོས་ཤིག །ཅེས་བརྗོད་ནས་ཕུད་ལྷག་བསྲེས། ཁ་ཕྲུ་དང་བདུད་རྩིས་བྲན་ལ། ཧཱུྃ། བྲན་དང་བཀའ་ཉན་ཕོ་ཉའི་ཚོགས། ཁྱོད་ཀྱི་དམ་ཚིག་དུས་ལ་བབ། །སྔོན་ཆད་ཇི་ལྟར་དམ་བཅས་པའི། །མངོན་སྤྱོད་འཕྲིན་ལས་གྲུབ་པར་མཛོད། །ལྷག་མའི་མཆོད་པ་འདི་བཞེས་ལ། །བསྟན་པ་གཉན་པོ་བསྲུང་དུ་གསོལ། །མ་ཧཱ་པཉྩ་ཨ་མྲྀཏ་ཁཱ་ཧི། མ་ཧཱ་བ་ལིཾ་ཏ་ཁཱ་ཧི། མ་ཧཱ་རཀྟ་ཁཱ་ཧི། བུདྡྷ་ཌཱ་ཀི་ནཱི། བཛྲ་ཌཱ་ཀི་ནཱི། རཏྣ་ཌཱ་ཀི་ནཱི། པདྨ་ཌཱ་ཀི་ནཱི། ཀརྨ་སརྦ་ཌཱ་ཀི་ནཱི་ཁ་ཁ་ཁཱ་ཧི་ཁཱ་ཧི། ཀིཾ་ཀ་ར་མ་ཧཱ་པཉྩ་བ་ལིནྟ་ཁཱ་ཧི། ཞེས་རོལ་མོའི་སྒྲ་དང་བཅས་པས་གཏོར་མ་ཕྱི་རོལ་དུ་དོར་རོ། །བཞི་པ་སྨོན་ལམ་གདབ་པ་ནི། ཧོཿ དགོངས་སུ་གསོལ་ལོ། ཆོས་ཉིད་ཀྱི་བདེན་པའོ། །གསང་སྔགས་ཀྱི་བྱིན་གྱི་བརླབ་བོ། །སངས་རྒྱས་ཀྱི་མཐུའོ། །ཨ་བྷི་ཙརྻའི་དུས་ལ་བབ་བོ། །བརྣག་པ་དེ་ཁོ་ན་ལའོ། །དེ་ལྟར་གསང་སྔགས་ཀྱི་སྤྱོད་པ་རྨད་དུ་བྱུང་བ་སྤྱད་པའི་མཐུ་བྱིན་གྱིས། བཅོམ་ལྡན་འདས་དཔལ་རྡོ་རྗེ་གཞོན་ནུའི་སྐུ་གསུང་ཐུགས་ཡོན་ཏན་འཕྲིན་ལས་མི་ཟད་པ་རྒྱན་གྱི་འཁོར་ལོ་ལ་ལོངས་སྤྱོད་ཅིང་སྐལ་པ་མཉམ་པར་གྱུར་ཅིག །ཅེས་སྨོན་ལམ་གདབ། ལྔ་པ་བཟོད་པར་གསོལ་བ་ནི། ཧོཿ དཔལ་ཆེན་པོའི་ལྷ་ཚོགས་ཐམས་ཅད་དགོངས་སུ་གསོལ། ཏ་ན་སྒྲོལ་བ་གནས་སུ་མ་སྟོབ་པ་དང། ག་ཎ་སྦྱོར་བ་བྱིན་གྱིས་མ་རློབ་པ་དང་། མཆོད་སྔགས་ཏིང་འཛིན་མ་དག་ཅིང་ཉམས་པ་དང་། དགེ་བ་བཅུ་དང་དུ་མ་ལོངས་ཤིང་མི་དགེ་བ་བཅུ་རྩད་ནས་མ་ཆོད་པ་དང་། བཀའ་བཞིན་གཞུང་མ་བསྲངས་པ་དང་། དམ་ཚིག་རྩ་བ་དང་ཡན་ལག་ཉམས་ཆག་ཏུ་གྱུར་པ་ཅི་མཆིས་པ་ཐམས་ཅད་མཐོལ་ཞིང་བཤགས་ན་བཟོད་པ་དམ་པ་མཛད་དུ་གསོལ། ཚེ་འདིའི་རྐྱེན་དང་ཕྱི་མའི་སྒྲིབ་པར་མི་འགྱུར་བར་ཚངས་པ་དམ་པ་སྩོལ་བར་ཅི་གནང་། ཞེས་གསོལ་ཞིང་ཡི་གེ་བརྒྱ་པ་བརྗོད་དོ། །དྲུག་པ་གཏོར་མ་གཏོང་བ་ལ་གསུམ་ལས། དང་པོ་བརྟན་མ་བསྐྱང་བ་ནི། གཏོར་མ་ཕྱིར་བསྣུར་ལ་སྨན་རཀ་སྦྲེང་ཞིང་། ཧཱུྃ། བརྟན་མ་བཅུ་གཉིས་འཁོར་དང་བཅས། ཁྱེད་ཅག་སྔོན་གྱི་ཡལ་གམ་ཅན། །སློབ་དཔོན་པདྨ་ཐོད་ཕྲེང་དང་། །སློབ་མ་རླངས་ཆེན་དཔལ་སེང་གིས། །མོན་ཁ་ནེ་རིང་རྫོང་གསུམ་དུ། །ཞིང་ཆེན་བསྒྲལ་བའི་གདན་སྟེང་དུ། །རྣལ་འབྱོར་གྲལ་ལ་བཞག་ནས་ནི། །ཐར་པ་ཐོབ་པའི་མཚན་ཡང་བཏགས། །སྒྲུབ་པ་པོ་ལ་ཕན་གདགས་ཕྱིར། །བྲན་གྱི་ཚུལ་དུ་ཁས་བླངས་ན། །དམ་ལས་མ་འདའ་ད་ཚུར་སྤྱོན། །བཀའ་ཡི་གཏོར་མ་འདི་ལོངས་ལ། །བཅོལ་པའི་འཕྲིན་ལས་གྲུབ་པར་མཛོད། །ཅེས་བསྐུལ་ལ་གཏོར་མ་གཟའ་རྒྱུ་ཕྱོགས་དང་བསྟུན་ཏེ་གཏོང་། གཉིས་པ་ཟོར་དུ་བསྐུལ་པ་ནི། སྐབས་ཇི་ལྟ་བར་དེ་ཉིད་ཤེས་པས་གཏོར་མ་མཚོན་ཆའི་ཕུང་པོར་བསྒྱུར་ལ། ཧཱུྃ། དགྲ་བོའི་ཡུལ་དུ་དམག་འདྲེན་ནོ། །དམག་དཔོན་རྡོ་རྗེ་གཞོན་ནུས་མཛོད། །དམག་སྣ་ཁྲོ་བཅུས་ཕྱོགས་བཅུར་དྲོངས། །སྒོ་བཞི་མ་མོས་དམག་དཔུང་སྡུས། །གིང་ཆེན་ཇག་པ་ཕྱོགས་བཅུར་ཁྱེས། །གནོད་བྱེད་དགྲ་བགེགས་བླ་ཁུག་ལ། །སྲས་མཆོག་ཉེར་གཅིག་གཏོར་ཟོར་རྒྱོབ། ཁྲག་ཟོར་ཕུར་ཟོར་རྡོ་ཟོར་དང་། །མདའ་ཟོར་ཐུན་ཟོར་དུག་ཟོར་རྒྱོབ། །ཨོཾ་བཛྲ་ཀཱི་ལི་ཀཱི་ལ་ཡ་མ་རགྨོའི་རྗེས་ལ། དགྲ་བགེགས་ཤ་ཏྲཱུཾ་མཱ་ར་ཡ་རྦད་བྷྱོཿ ཞེས་དགྲ་ཕྱོགས་སུ་འཕང་། དུལ་མོ་བརྡབ་དམ་ཅན་ཕོ་མོའི་དམག་ཚོགས་ཀྱིས་མཚོན་ཆ་སྣ་ཚོགས་ཀྱི་ཆར་ཕབ་པས་དགྲ་བགེགས་ཀྱི་ལྔ་ཕུང་རྡུལ་དུ་བརླགས་པར་བསམ་མོ། །གསུམ་པ་བྲོ་བརྡུང་བ་ནི། གཏོར་གཞོང་རི་རབ་ཏུ་གསལ་བའི་འོག་ཏུ་དམ་སྲི་མནན་པར་བསམ་ལ། ཡི་དམ་ལྷའི་སྟངས་སྟབས་ཀྱིས། ཧཱུྃ། སྟོང་གསུམ་སྟོང་གི་འཇིག་རྟེན་ན། །དབུས་ཕྱོགས་སྟོང་གི་འཇིག་རྟེན་ན། །ཉི་ཟླ་བསྣོལ་བའི་གདན་སྟེང་དུ། །རྡོ་རྗེ་གཞོན་ནུའི་བྲོ་ར་བཅས། །དབུ་གསུམ་ཕྱག་དྲུག་ཞབས་བཞི་བགྲད། །ཞལ་གསུམ་ཕུར་པའི་ཛཔ྄་ཟློས་ཤིང་། །ཕྱག་དྲུག་འཇིགས་པའི་མཚོན་ཆ་བསྣམས། །ཞབས་བཞི་ཕུར་བུའི་འོད་ཟེར་འཕྲོས། །སྐུ་ལ་དུར་ཁྲོད་ཆས་ཀྱིས་བརྒྱན། །གཤོག་པ་རྡོ་རྗེའི་བུ་ཡུག་འཚུབ། །རང་གི་ལྷ་དང་ལྷ་མོ་ཡང་། །མ་བསྐྱེད་པར་ཡང་དབྱིངས་སུ་འདུ། །སྡང་བའི་དགྲ་དང་གནོད་པའི་བགེགས། །མ་བཀུག་པར་ཡང་དབང་དུ་འདུ། །ལྟ་བ་ཆོས་ཉིད་ཀཱི་ལ་ཡ། །སྣང་སྲིད་ཕུར་བཏབ་ཀཱི་ལ་ཡ། །ལྟ་བས་ཆོས་ཉིད་ཟིན་པ་ལ། །སྲིད་པ་གཡོ་འགུལ་མིང་ཡང་མེད། །སྣང་སྲིད་ཕུར་བུས་ཐེབས་པ་ལ། །དགྲ་བགེགས་གཡོ་འགུལ་མིང་ཡང་མེད། །རྐང་པ་གཡས་པས་བྲོ་བརྡུངས་པས། །རྡོ་རྗེ་གཞོན་ནུ་ཐབས་ཀྱི་བྲོ། །རྐང་པ་གཡོན་པས་བྲོ་བརྡུངས་པས། །འཁོར་ལོ་རྒྱས་འདེབས་ཤེས་རབ་བྲོ། །ཐབས་ཤེས་དབྱེར་མེད་བྲོ་བརྡུངས་པས། །དགྲ་ནི་དུམ་བུར་གཏུབ་པའི་བྲོ། །བདུད་ནི་ཕྱེ་མར་འཐག་པའི་བྲོ། །དམ་སྲི་ཐལ་བར་རློག་པའི་བྲོ། །འབྱུང་པོ་རྡུལ་དུ་རློག་པའི་བྲོ། །ཨོཾ་ལཾ་ཧཱུྃ་ལཾ་སཏྭམྦྷ་ཡ་ནན། ཡ་མ་དམ་སྲི་ནཱ་ག་རཱ་ཙ་ཛཿནན། ཞེས་མནན་ནོ། །བདུན་པ་དཀྱིལ་འཁོར་བསྡུ་བ་ནི། ཧཱུྃ་ཧཱུྃ་ཧཱུྃ་ཞེས་བརྗོད་པས་སྣང་སྲིད་འོད་དུ་ཞུ་བ་གཞལ་ཡས་ཁང་ལ་ཐིམ། གཞལ་ཡས་ཁང་འཁོར་གྱི་ལྷ་ཚོགས་ལ་ཐིམ། འཁོར་རྣམས་རིམ་གྱིས་གཙོ་བོ་ལ། གཙོ་བོ་ཡེ་ཤེས་སེམས་དཔའ་ལ། ཡེ་ཤེས་སེམས་དཔའ་ཐུགས་སྲོག་ཧཱུྃ་ལ། ཧཱུྃ་གྱེན་རྫོགས་ཐིག་ལེར་ཡལ་བའི་ངང་དུ་མི་དམིགས་པར་བཞག་པས་རྟག་མཐའ་བསལ་ལོ། །བརྒྱད་པ་རྒྱུན་གྱི་ཏིང་ངེ་འཛིན་ནི། ཕཊ་ཕཊ་ཕཊ། སྟོང་གསལ་གྱི་ངང་ནས་བདག་ལུས་ཆུ་ལས་ཉ་ལྡང་བའི་ཚུལ་དུ་རྡོ་རྗེ་གཞོན་ནུ་ཡབ་ཡུམ་གྱི་སྐུར་ལངས་ཏེ་སྣོད་བཅུད་ལྷའི་འཁོར་ལོར་སྦྱང་ཞིང་འདོད་ཡོན་གྱི་རོལ་པ་མཐའ་དག་མཆོད་པ་ཆེན་པོའི་དམ་ཚིག་ཏུ་སྤྱད་པས་ཆད་པའི་མཐའ་བསལ་ནས་ཟུང་འཇུག་གི་ཏིང་ངེ་འཛིན་ཆུ་བོའི་རྒྱུན་ལྟ་བུ་ལ་སྦྱར་རོ། །སངས་རྒྱས་ཀུན་གྱི་ཡེ་ཤེས་ཁྲག་འཐུང་དཔལ། །རྡོ་རྗེ་གཞོན་ནུའི་དཀྱིལ་འཁོར་འཁོར་ལོ་ཆེར། །ཡོངས་ཤར་སྒྲུབ་པའི་ལམ་བཟང་བཀའ་གཏེར་གྱི། །ཆོས་ཚུལ་རྒྱ་མཚོའི་སྙིང་པོ་བླ་ན་མེད། །ཕུར་བུའི་མདོ་ཏིག་དྲིལ་བ་རྩ་བ་དང་། །སྤུ་གྲིར་འབྲེལ་བ་ཡང་སྙིང་གསང་སྒྲུབ་ཀྱི། །ལས་གཞུང་ཨོ་རྒྱན་མཁན་པོའི་མགུལ་ཁུག་ནས། །ཕྱུང་སྟེ་ཀླུ་བདུད་ལྟོ་བར་སྦས་པ་གང་། །ཐུགས་གཏེར་བཀའ་བབས་ཆོས་ཀྱི་དབང་ཕྱུག་གིས། །ཟབ་གཏེར་སྒོ་བརྒྱ་ཕྱེས་ལས་སྐལ་བཟང་འགྲོར། །གྲུབ་གཉིས་འདོད་པ་འཇོ་བའི་ཡིད་བཞིན་ནོར། །བསམ་འཕེལ་དབང་གི་རྒྱལ་པོ་འདི་ཉིད་བྱུང་། །གང་གི་ཕྲིན་ལས་དམ་པའི་ཞལ་གྱི་ལུང་། །བདུད་རྩིའི་ཆུ་རྒྱུན་ཀུན་བཟང་རོལ་པའི་མཚོར། །སླར་ཡང་འཁྱིལ་འདིས་དོན་གཉེར་སྐལ་ལྡན་ལ། །དངོས་གྲུབ་རིན་ཆེན་འབྱུང་གནས་ཉིད་དུ་མཚོན། །འདིས་ཐོབ་བསོད་ནམས་མཁའ་མཉམ་སྲིད་པའི་འགྲོ །སྐུ་བཞིའི་བདག་ཉིད་རྡོ་རྗེ་ཕུར་བུ་ཡི། །འཁོར་ལོར་ཡོངས་དག་ལམ་བཟང་མཆོག་འདི་ཡང་། །ཕྱོགས་དུས་ཀུན་ཏུ་འཕེལ་ཞིང་རྒྱས་པར་ཤོག །དཔལ་རྡོ་རྗེ་ཕུར་བུ་ཡང་གསང་སྤུ་གྲིའི་ལས་བྱང་ཀུན་བཟང་རོལ་མཚོ་ཞེས་བྱ་བ་འདི་ནི་རིག་པ་འཛིན་པ་འགྱུར་མེད་རྡོ་རྗེས་སྔར་བཀོད་པ་ཉིད་ལ་སླར་ཡང་ཅུང་ཟད་དག་པར་བཅོས་ནས་རང་ལོ་ང་དགུ་པ་ལ་ཨོ་རྒྱན་སྨིན་གྲོལ་གླིང་གི་བསྟི་གནས་སུ་སྦྱར་བའོ།། །།\nRetrieved from "http://rtz.tsadra.org/index.php?title=Terdzo-KI-010&oldid=128367"


རིག་གཞུང་། 2015/03/18 by bonpo.\nབོད་དུ་གཉེན་སྒྲིག་བྱེད་སྲོལ་ཡུལ་སོ་སོར་མི་འདྲ་བ་ཡོད། བོད་པ་རང་ཉིད་ཀྱིས་དེའི་སྐོར་ཞིབ་འཇུག་བྱས་པའི་གནས་ཚུལ་ཅང་མ་མཆིས་པས་དེའི་སྐོར་གྱི་དཔྱད་རྩོམ་ཡང་ཤིན་ཏུ་མཐོང་དཀོན། དེར་བརྟེན། བོད་ཀྱི་གཉེན་སྒྲིག་ཆོ་གའི་སྐོར་དེ་ནི་གསང་བ་ལྐོག་གྱུར་ཅན་གྱི་གནས་སུ་གྱུར་ཡོད། གཉེན་སྒྲིག་གི་སྲོལ་དེ་ནི་འཇིག་རྟེན་པ་རང་གི་བྱ་ལས་ཁོ་ནའི་ཁོངས་གཏོགས་ཤིག་ཡིན་པར་བརྟེན་སངས་རྒྱས་ཆོས་ལུགས་ཀྱི་ནང་དེ་དང་འབྲེལ་བའི་རྩ་བའི་གཞུང་ལུགས་ཅི་ཡང་མེད་དོ།། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/11/30 by bonpo.\nབོད་གངས་ཅན་གྱི་རིག་གནས་རྩ་བ་བོད་རང་གི་ཡི་གེ་ཡིན། ཡི་གེ་དེ་དུས་ནམ་ཞིག་བྱུང་། བཟོ་མཁན་སུ་ཡིན། འཕེལ་རྒྱས་ཇི་ལྟར་བྱུང་བ་སོགས་བྲི་ན། གཟུ་བོའི་བློ་ཡིས་ཡང་དག་པར་དཔྱད་དགོས་པ་ལས་ཆོས་ལུགས་གྲུབ་མཐའ་གང་ལ་དགའ་ཞིང་དད་པ་རྒྱུ་མཚན་དུ་བྱས་ནས། དེའི་ཕྱོགས་བཟུང་སྟེ་ཆགས་སྡང་གི་གཏམ་ཁ་ནས་ཐོན་ཚད་དུ་སྨྲ་བ་མི་ལེགས། མི་རིགས་རང་གི་ཡི་གེའི་ཁུངས་མི་་་ཤེས་པ་དང་ཤེས་དགོས་ན་རྩོད་པ་ཅན་དུ་གྱུར་ན་ཆེས་མི་ལེགས། གྲུབ་མཐའི་ཕྱོགས་ཞེན་ཧ་ཅང་ཆེ་དྲགས་ན་མི་རིགས་རང་གི་ལོ་རྒྱུས་ལ་ཞིབ་འཇུག་ཡང་དག་པར་བྱེད་མི་ནུས། སྔར་གྱི་ལོ་རྒྱུས་དུ་མར་བསམ་གཞིག་བྱས་ནའང་རང་རང་གི་ཆོས་ལུགས་དར་རྒྱས་སུ་གཏོང་བའི་ཐབས་ཁོ་ནར་དམིགས་ནས་ལོ་རྒྱུས་འཁྱོག་པོར་བྲིས། རྒྱལ་ཁབ་གཞན་དང་མི་རིགས་གཞན། ཁྱད་པར་བཀས་བཀོད་བརྒྱུད་འཛིན་དང་། རྩོམ་ཡིག་འདིའི་འཕྲོ་ཀློག » »\nནམ་རྒྱུན་བོད་མིའི་ངག་ཐོག་ནས་བཤད་སྲོལ་ལ་སློབ་དཔོན་ཐུ་མི་བཀའ་དྲིན་ཅན་ཞེས་པ་དང་དེ་ ཡིས་བོད་ཡིག་གསར་གཏོད་དང་སུམ་ཅུ་པའི་གཞུང་མཛད་པ་པོ་ཡིན་པ་སོགས་དུས་རབས་བཅུ་གཅིག་པ་མན་ཆོད་དུ་བོད་ཁམས་སུ་གྲགས་པའི་ཐུ་མི་ཨ་ནུ་ཞེས་པ་དེ་དོན་ངོ་མ་གངས་ཅན་ལྗོངས་སུ་མི་དེ་འདྲ་ཞིག་བྱུང་མྱོང་ཡོད་མེད་ཤིན་ཏུ་དཀའ་བའི་གནས་ཤིག་རེད་འདུག་པར་སྙམ། རྒྱལ་པོ་སྲོང་བཙན་ནས་བཟུང་བོད་རྒྱལ་ལྷ་སྲས་དར་མ་བར་གྱི་རྒྱལ་བློན་དག་གིས་ལོ་དང་ཟླ་བ་རེ་རེ་བཞིན་བཟང་ངན་ཅི་བྱས་ཀྱི་ལོ་རྒྱུས་ཕྲ་ཞིང་ཕྲ་བ་ནས་ཡོད་པའི་ཏུན་ཧོང་གི་གཏེར་ཡིག་ནང་ཐུ་མི་ཞེས་པའི་མིང་ཚིག་རྐང་གཅིག་ཀྱང་མེད་པ་དང་། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/09/13 by bonpo.\n༄ ༅། །བདེ་གཤེགས་གསུང་གི་ངོ་བོ་ཉིད། །རྗེ་བཙུན་ཕྱ་ལ་གུས་བཏུད་ནས། །མགོན་ཁྱོད་མཁྱེན་བརྩེའི་འོད་དཀར་གྱིས། །བདག་བློའི་ཀུ་མུད་རྒྱས་པར་མཛོད། །བོད་ཀྱི་བརྡ་ལ་མཁས་འདོད་ཀྱི། །བློ་གསལ་རྣམས་ལ་ཕན་བྱའི་ཕྱིར། །ཕྲད་དང་རྣམ་དབྱེའི་སྦྱོར་ཚུལ་ནི། །གོ་སླ་ཉུང་ངུར་བཤད་པར་བྱ། །\nཨི་ཡིག་གི་ནི་རྐྱེན་རྣམས་ནི། །ཀྱི་གི་གྱི་འི་ཡི་དང་ལྔ། །རྗེས་འཇུག་མཐའ་དང་མཐུན་ལུགས་བཤད། །ད་བ་ས་ཀྱི་ག་ང་གི། །ན་མ་ར་ལ་བཞི་བོར་གྱི། །འ་མཐའ་ཅན་དང་མཐའ་རྟེན་མེད། །ཕྲད་ཀྱི་སྦྱོར་བ་གཅིག་པའི་ཕྱིར། །ཚིགས་བཅད་ཚང་ན་འི་སྦྱོར་ཞིང་། །ཚིག་རྐང་མ་ཚང་ཡི་ཐོབ་བོ། །དེ་ནི་དྲུག་པ་འབྲེལ་སྒྲ་སྟེ། །སྐབས་འགར་ཚིག་རྒྱན་གཉིས་ལའང་འཇུག །དེ་ལྔ་ལ་ནི་ས་མཐའ་སྦྱར། །རྣམ་དབྱེ་གསུམ་པ་བྱེད་པོའི་སྒྲ། །སྐབས་འགར་རྒྱུ་མཚན་ལ་ཡང་འཇུག ། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/07/25 by bonpo.\n༡༽ དྲི་བ། གནའ་ཆོས་བོན་དེ་མི་ལོ་སྟོང་ཕྲག་དུ་མའི་གོང་ནས་གསུངས་འདུག་པས། མཉམ་མེད་ཤཀྱཱ་སེང་གེ་དང་དུས་མཉམ་པ་ཡིན་ནམ་དེའི་གོང་ནས་ཡིན། ལོ་ཚིགས་གསལ་པོ་ཁུངས་གཏུགས་འདྲ་ཡོད་དམ།\nལན། ཕྱིས་འབྱུང་གཡུང་དྲུང་བོན་གྱི་ལོ་རྒྱུས་མང་དག་ནང་དུ་སྟོན་པ་གཤེན་རབ་སྐུ་འཁྲུངས་ནས་སྤྱི་ལོའི་སྔོན་དུ་ལོ་༡༦༠༡༧ སོང་བར་བཤད་ཡོད། འོན་ཀྱང་དོན་དངོས་ཐོག་དངོས་གཙོ་རིག་པའི་ལམ་ནས་གཡུང་དྲུང་བོན་གྱི་ལོ་རྒྱུས་རྙིང་པ་ཁག་གཅིག་ལ་ཞིབ་དཔྱད་གནང་ན་ད་ནས་ཡར་རྩིས་པའི་ལོ་༣༩༠༠ གོང་དུ་སྟོན་པ་གཤེན་རབ་འཇིན་རྟེན་མི་ཡུལ་ལ་བཞུགས་ཡོད་པ་གསལ་པོ་རེད། དེས་ན་གཤེན་རབ་མི་བོ་ནི་མཉམ་མེད་ཤཀྱཱ་སེང་གེའི་སྔོན་དུ་བྱུང་བར་འདོད། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/07/07 by bonpo.\nཡེ་དབང་སྲིད་པའི་རྒྱལ་པོ་རིགས་ལྔ་ལ། །སྒོ་གསུམ་གུས་པ་ཆེན་པོས་ཕྱག་འཚལ་ལོ། ། དེ་ནས་འདིར་བཤད་པར་བྱ་བ་ནི། འགྲོ་བ་མིའི་རིགས་གང་ཡིན་ཡང་བསམ་པ་བཟང་པོ་ཤེས་པ་གསལ་བོ་བློ་དྲང་བོར་གནས་པ་ཞིག་ཡིན་ན་མི་རིགས་རང་གི་ཐོག་མའི་ལོ་རྒྱུས་ལ་དཔྱད་དེ་མི་རིགས་རང་གི་ཐོག་མའི་དུས་ལ་དཔྱོད་པ་དང༌། མི་རིགས་རང་གི་རིགས་རྒྱུད་ཀྱི་ཁུངས་འཚོལ་བ་དང་། མི་རིགས་རང་གི་རིག་གནས་གསར་གཏོད་བྱེད་མཁན་སུ་ཡིན་དཔྱོད་པ་དང༌། མི་རིགས་རང་གི་བློ་གྲོས་སམ་ཤེས་རབ་ཅན་གྱི་ཐོག་མ་སུ་ཡིན་སོགས་དཔྱད་ཐུབ་ན། མི་རིགས་རང་ལ་ཐོག་མར་བཀའ་དྲིན་ཆེ་བ་དང་མཛད་རྗེས་བླ་ན་མེད་པ་དག་སུ་ཡིན་ཤེས་ཐུབ། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/07/05 by bonpo.\nདེ་ཡང་གསེར་རྟ་མཁན་པོ་ཚུལ་ཁྲིམས་བློ་གྲོས་ཀྱིས་རྒྱ་ཡིག་གི་ལམ་ནས་བོན་པོའི་ཆོས་ལུགས་མཚམས་སྦྱོར་བྱས་པའི་ནང་དུ། བོན་པོའི་ཆོས་ལུགས་སངས་རྒྱས་ཆོས་ལུགས་མིན་ཚུལ་གྱི་གཏམ་འགའ་ཡོད་པས། དེ་ལ་ཉིན་འགའི་སྔོན་དུ་བགྲོ་གླེང་གི་ཚུལ་དུ་རྩོམ་ཐུང་ཞིག་བྲིས་ནས་བོན་བརྒྱ་དགོན་པས་གཙོ་གཉེར་བྱས་པའི་དཔྱོད་ལྡན་མཆོད་པའི་མེ་ཏོག་གི་རྩོམ་སྒྲིག་པ་ལ་བསྐུར་ཟིན་མོད། འོན་ཀྱང་དེའི་རྗེས་ནས་སྣང་ཞིག་དགོན་པའི་དགེ་བཤེས་འགའ་གྲོང་ཁྱེར་ཁྲིན་འདུ་རུ་སོང་ནས་མཁན་པོ་ཁོང་དང་བགྲོ་གླེང་མཛད་ནས་ཁོང་གིས་སྔར་གྱི་རྩོམ་དེ་ལ་གསལ་བཤད་ཅིག་བྲིས་འདུག གསལ་བཤད་དེ་ཧི་མ་ལ་ཡའི་བོན་གྱི་དྲ་བ་རུ་བཀོད་ཡོད། ཡིན་ནའང་གསལ་བཤད་བྱས་པའི་བོད་ཡིག་གི་རྩོམ་དང་དེ་སྔ་རྒྱ་ཡིག་གི་རྩོམ་གཉིས་ལ་གོ་བ་ལེན་སྟངས་མི་འདྲ་ས་རེ་བྱུང་ཡོད་པས། གསལ་བཤད་བྱས་པའི་བོད་རྩོམ་དེའི་ནང་དུ་གཡུང་དྲུང་བོན་ལ་བརྟག་དཔྱད་དང་དགག་སྒྲུབ་ཅི་ཡང་མཛད་མེད་ཚུལ་དང་། རྩོམ་ཡིག་འདིའི་འཕྲོ་ཀློག » »\nརིག་གཞུང་། 2014/02/26 by bonpo.\nའདིར་བཤད་པར་བྱ་བ་ནི་ཐུགས་དམ་འཕྲེང་བ་དང༌། འཕྲེང་བའི་བྱུང་རབས་སོགས་ཀྱི་སྐོར་ཡིན། འཕྲེང་བ་ཞེས་པ་འདིའང་བོད་མི་རིགས་ཀྱི་ཐུན་མོང་མ་ཡིན་པའི་ཕྱག་གི་མཚན་མ་ཞིག་ཡིན་པར་མ་ཟད། ཤེས་ཡོན་ལོ་ན་ཆེ་ཆུང་དང༌། སེར་སྐྱ་ཕོ་མོ་སོགས་ཀྱི་དབྱེ་འབྱེད་མེད་པར་དགེ་སྦྱོར་བ་ཀུན་གྱིས་ལག་ཏུ་འཆང་བར་འོས་པའི་དངོས་པོ་ཞིག་དང༌། ལྷག་དོན་དུ་ནང་པའི་དགེ་སྤྱོད་པར་མཚོན་བྱེད་ཅིག་ཀྱང་ཡིན། དེས་ན་འཕྲེང་ཐོགས་དགེ་སྤྱོད་པ་རྒན་བྱིས་གཞོན་དར་ཀུན་གྱིས་འཕྲེང་བ་འཆང་བར་བྱེད་པ་ལ་འཕྲེང་བའི་ཡིན་ལུགས་དང༌། ཕན་ཡོན་སོགས་གནད་དོན་རྣལ་མ་ཡང་དག་པ་ཞིག་མཁྱེན་རྟོགས་དགོས་པ་ནི་ཤིན་ཏུ་ནས་གལ་ཆེན་ཡིན་པར་བརྟེན། འདིར་ཁོ་བོས་ཁུངས་ལྡན་གྱི་ལུང་སོགས་ཟུར་དུ་བཀོལ་ཞིང༌། དེར་རང་ནུས་ཀྱིས་འགྲེལ་བཤད་ཅུང་ཟད་བྱས་ནས་འཕྲེང་ཐོགས་དགེ་སྤྱོད་པ་རྣམས་ལ་ཕན་པ་འབྱུང་སྲིད་སྙམ་ནས་འབྲི་བར་འདོད། རྩོམ་ཡིག་འདིའི་འཕྲོ་ཀློག » »